ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Β΄

ΣΥΝΕΔΡΙΑΣΗ ΡϟΑ΄

Τετάρτη 1 Οκτωβρίου 2025

Αθήνα, σήμερα την 1η Οκτωβρίου, ημέρα Τετάρτη και ώρα 9.00΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Γ΄ Αντιπροέδρου αυτής κ. ΑΘΑΝΑΣΙΟΥ ΜΠΟΥΡΑ.

**ΠΡΟΕΔΡΕΥΩΝ (Αθανάσιος Μπούρας):** Καλή σας ημέρα και καλό μήνα, κυρίες και κύριοι συνάδελφοι! Αρχίζει η συνεδρίαση.

Εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό της η Γενική Γραμματέας Νομικών και Κοινοβουλευτικών Θεμάτων, η κ. Χριστίνα Τσάκωνα, ενημερώνει το Σώμα πως σχετικά με τη συζήτηση των επίκαιρων ερωτήσεων στο πλαίσιο του κοινοβουλευτικού ελέγχου την Τετάρτη 1 Οκτωβρίου 2025 οι επίκαιρες ερωτήσεις που θα συζητηθούν είναι οι εξής:

Η υπ’ αριθμόν 1402/25-9-2025 επίκαιρη ερώτηση θα απαντηθεί από τον Υπουργό Υγείας κ. Σπυρίδωνα-Άδωνι Γεωργιάδη.

Οι υπ’ αριθμόν 1392/22-9-2025 και 1395/22-9-2025 επίκαιρες ερωτήσεις θα απαντηθούν από την Υπουργό Κοινωνικής Συνοχής και Οικογένειας κ. Δόμνα-Μαρία Μιχαηλίδου.

Η υπ’ αριθμόν 1406/25-9-2025 επίκαιρη ερώτηση θα απαντηθεί από τον Υφυπουργό Παιδείας, Θρησκευμάτων και Αθλητισμού κ. Νικόλαο Παπαϊωάννου.

Η υπ’ αριθμόν 1414/27-9-2025 επίκαιρη ερώτηση θα απαντηθεί από τον Υφυπουργό Παιδείας, Θρησκευμάτων και Αθλητισμού κ. Κωνσταντίνο Βλάση.

Η υπ’ αριθμόν 1421/29-9-2025 επίκαιρη ερώτηση και η υπ’ αριθμόν 4140/24-3-2025 ερώτηση (κατ’ άρθρο130 παράγραφος 5 του Κανονισμού της Βουλής) θα απαντηθούν από τον Υφυπουργό Υποδομών και Μεταφορών κ. Νικόλαο Ταχιάο.

Η υπ’ αριθμόν 1404/25-9-2025 επίκαιρη ερώτηση θα απαντηθεί από τον Υφυπουργό Ανάπτυξης κ. Λάζαρο Τσαβδαρίδη.

Οι υπ’ αριθμόν 1393/22-9-2025, 1403/25-9-2025 και 1410/25-9-2025 επίκαιρες ερωτήσεις θα απαντηθούν από την Υφυπουργό Εργασίας και Κοινωνικής Ασφάλισης κ. Άννα Ευθυμίου.

Η υπ’ αριθμόν 1398/23-9-2025 επίκαιρη ερώτηση θα απαντηθεί από τον Υφυπουργό Δικαιοσύνης κ. Ιωάννη Μπούγα.

Η υπ’ αριθμόν 1396/22-9-2025 επίκαιρη ερώτηση θα απαντηθεί από τον Υφυπουργό Κλιματικής Κρίσης και Πολιτικής Προστασίας κ. Κωνσταντίνο Κατσαφάδο.

Η υπ’ αριθμόν 1401/23-9-2025 επίκαιρη ερώτηση που απευθύνεται προς τον Υφυπουργό στον Πρωθυπουργό κ. Παύλο Μαρινάκη δεν θα απαντηθεί λόγω αναρμοδιότητας.

Ξεκινάμε με την πρώτη για σήμερα επίκαιρη ερώτηση, τη δεύτερη με αριθμό 1406/25-9-2025 επίκαιρη ερώτηση δεύτερου κύκλου του Βουλευτή Χανίων της Κ.Ο. «ΣΥΡΙΖΑ-ΠΡΟΟΔΕΥΤΙΚΗ ΣΥΜΜΑΧΙΑ» κ. Παύλου Πολάκη προς την Υπουργό Παιδείας, Θρησκευμάτων και Αθλητισμού με θέμα: «Προκλητική η εκλογή του κ. Βραχνή σε θέση Καθηγητή Ιατρικής του Εθνικού και Καποδιστριακού Πανεπιστημίου Αθηνών (ΕΚΠΑ)».

Στην ερώτηση θα απαντήσει ο Υφυπουργός Παιδείας, Θρησκευμάτων και Αθλητισμού, ο κ. Νικόλαος Παπαϊωάννου.

Ορίστε, κύριε συνάδελφε, κύριε Πολάκη, έχετε τον λόγο για την πρωτολογία σας.

**ΠΑΥΛΟΣ ΠΟΛΑΚΗΣ:** Ευχαριστώ, κύριε Πρόεδρε.

Κύριε Υπουργέ, ένα πολύ σύντομο ιστορικό για να καταλαβαίνουν και αυτοί που μας ακούν, γιατί θα πουν πολλοί «τι έχει πάθει ο Πολάκης και μιλάει για έναν καθηγητή που εκλέγεται με προκλητικό τρόπο στη θέση τακτικού καθηγητή του ΕΚΠΑ;».

Δεν είναι ένας τυχαίος καθηγητής, είναι ο κ. Νικόλαος Βραχνής, γυναικολόγος, ο οποίος στις 2 Φεβρουαρίου 2021 στην Επιτροπή Θεσμών και Διαφάνειας της Βουλής, κύριε Πρόεδρε -που τυχαίνει να είστε και Πρόεδρος εσείς- με εισήγηση του Υπουργού Υγείας κ. Κικίλια τότε και παρά τις αντιρρήσεις τις πολλές που εκφράσαμε και αφού είχε προηγηθεί αλλαγή του νόμου και η Επιτροπή Υποβοηθούμενης Αναπαραγωγής στην οποία είχαμε ορίσει ως Πρόεδρο την καθ’ όλα άξια κ. Σοφία Λαζαρίδου, καθηγήτρια της Ιατρικής εμείς ως κυβέρνηση ΣΥΡΙΖΑ τότε, αφού αλλάξετε τον νόμο, λοιπόν και την κάνατε Εθνική Αρχή Ιατρικώς Υποβοηθούμενης Αναπαραγωγής, ορίστηκε ο κ. Βραχνής Νικόλαος, αναπληρωτής καθηγητής τότε του ΕΚΠΑ στη θέση του Προέδρου της Αρχής.

Ακολούθησε επίκαιρη ερώτηση, έκανα επίκαιρη ερώτηση λίγες μέρες μετά και είπα «ρε παιδιά, γιατί τον διορίζετε αυτόν τον άνθρωπο, αφού υπάρχουν δύο αποφάσεις του ΣτΕ» -εδώ τις έχω, προφανώς τις έχετε- «και μία απόφαση του Διοικητικού Εφετείου μετά από προσφυγή του κ. Βραχνή, οι οποίες ακυρώνουν την εκλογή του στη θέση του επίκουρου καθηγητή;». Όμως, αυτός ο άνθρωπος ούτε επίκουρος καθηγητής έπρεπε να είναι ούτε αναπληρωτής έπρεπε να έχει εξελιχθεί. Δεν έπρεπε να είναι στο πανεπιστήμιο, έπρεπε να έχει απολυθεί. Και αυτόν τον άνθρωπο τον κάνετε καθηγητή; Είχε προσφύγει ένας συνυποψήφιός του, ο κ. Μακάριος Ελευθεριάδης, ο οποίος δικαιώθηκε με δύο αποφάσεις του ΣτΕ και μία τρίτη μετά, το 2024, περυσινή και μία απόφαση του Διοικητικού Εφετείου, οι οποίες θα έπρεπε να έχουν εφαρμοστεί και οι οποίες έλεγαν ότι κακώς, έπρεπε να έχει βγει και ο κ. Ελευθεριάδης και όχι ο κ. Βραχνής.

Παρ’ όλες τις καταγγελίες που κάναμε, παρότι καθυστέρησαν λίγο -το σκέφτηκε ο Κικίλιας, αλλά ο Κοντοζαμάνης, από ό,τι έμαθα, προχώρησε την ιστορία- διορίστηκε στη θέση του Προέδρου και άρχισε να κάνει τα αίσχη που έκανε σε όλη την Ελλάδα ο κ. Βραχνής, τα οποία βγήκαν στη δημοσιότητα το 2023 με την αποκάλυψη του σκανδάλου στην Κλινική της Υποβοηθούμενης Αναπαραγωγής των Χανίων, όπου υπήρξε εμπόριο βρεφών, ωαρίων, παρένθετων μητέρων και δεν συμμαζεύεται. Δεν ήταν γενικώς φημολογούμενη η εμπλοκή, έχουν βγει και έχουν δημοσιευτεί -θα πω και άλλα μετά- πάρα πολλά στοιχεία σε σχέση με την εμπλοκή του.

Την άνοιξη του 2024 ο κ. Βραχνής υπήρξε υποψήφιος για τη θέση του Διευθυντή της Πανεπιστημιακής Γυναικολογικής Κλινικής. Έκανα μία ανάρτηση τότε, έκανα κάποια πράγματα, τελικά απέσυρε την υποψηφιότητά του. Εκλέχτηκε καθηγητής, προκάλεσα δημόσια τον κ. Πιερρακάκη τότε ότι δεν είναι δυνατόν άνθρωπος ο οποίος εμπλέκεται σε αυτήν την ιστορία να εκλέγεται και τον οποίο, βέβαια, μετά τις αποκαλύψεις ο κ. Χρυσοχοΐδης τον έβγαλε από Πρόεδρο της Επιτροπής Υποβοηθούμενης Αναπαραγωγής τον Αύγουστο του 2023, όταν βγήκε στα φόρα η εμπλοκή του. Όμως, ήθελε να γίνει και Διευθυντής της Κλινικής του «Αττικού» και τακτικός καθηγητής. Για Διευθυντής της Κλινικής απέσυρε την υποψηφιότητα μετά από την παρέμβαση που έκανα εγώ, για καθηγητής τακτικός, ο κ. Πιερρακάκης πάλι μετά από δημόσια παρέμβαση δικιά μας ανέπεμψε την εκλογή για να ξαναγίνει και τέλος πάντων να το δουν.

Και δυστυχώς, ενώ στον άνθρωπο αυτόν έχουν επιβληθεί περιοριστικοί όροι, έχει δώσει 10.000 ευρώ, απαγορεύεται να φύγει από την Ελλάδα, παρουσιάζεται στο τμήμα μία φορά τον μήνα και τα λοιπά, σε αυτόν τον άνθρωπο υπάρχει εκλεκτορικό σώμα που τον εκλέγει ξανά τακτικό καθηγητή.

Εγώ σας ρωτώ ευθέως, λοιπόν: Ποια είναι η θέση σας για την εξέλιξη του κ. Βραχνή; Είστε διατεθειμένοι να προχωρήσετε σε αναπομπή-ακύρωση της εκλογής του στη θέση του καθηγητή Ιατρικής του ΕΚΠΑ;

Και δεύτερον, θα μεριμνήσετε ώστε να εφαρμοστούν οι υποτιθέμενες τελεσίδικες υπουργικές αποφάσεις και ο κ. Βραχνής να απολυθεί από το πανεπιστήμιο; Και βέβαια, με βάση και τη δίωξη πρέπει να τεθεί σε αργία και αυτό είναι δική σας δουλειά να το δώσετε εντολή στο πανεπιστήμιο να το κάνει. Το πανεπιστήμιο θα το κάνει, αλλά νομίζω ότι και εσείς μπορείτε σε αυτό το πράγμα να παρέμβετε, διότι έτσι λέει ο νόμος. Εδώ έχουν ασκηθεί διώξεις, του έχουν ασκηθεί περιοριστικά μέτρα.

Αυτά κατ’ αρχήν και επιφυλάσσομαι για τη συνέχεια και ευχαριστώ για την ανοχή.

Και βέβαια, κύριε Πρόεδρε να πω κάτι και σε εσάς -συγγνώμη, κύριε Υπουργέ- έχετε και εσείς μια μικρή ευθύνη. Και ξέρετε ποια είναι η ευθύνη; Ότι το 2023 ο κ. Βραχνής έπρεπε να καταθέσει έκθεση πεπραγμένων για το 2022 και δεν κατέθεσε και δεν τον εγκαλέσατε εσείς ως Πρόεδρος της Επιτροπής Θεσμών και Διαφάνειας. Και ξέρετε γιατί δεν κατέθεσε; Γιατί το 2022 είχε ανανεώσει την άδεια λειτουργίας της Κλινικής των Χανίων Γιακουμάκη, είχε ανανεώσει την άδεια αυτή εκεί όπου γινόταν το εμπόριο βρεφών. Γι’ αυτό δεν κατέθεσε έκθεση πεπραγμένων. Παρεμπιπτόντως αυτό.

**ΠΡΟΕΔΡΕΥΩΝ (Αθανάσιος Μπούρας):** Θα το ελέγξω και αυτό.

**ΠΑΥΛΟΣ ΠΟΛΑΚΗΣ:** Έτσι είναι, κύριε Πρόεδρε. Ξέρετε πως όταν λέω κάτι, έτσι είναι.

**ΠΡΟΕΔΡΕΥΩΝ (Αθανάσιος Μπούρας):** Δεν είπα όχι. Θα το ελέγξω, είπα.

Ορίστε, κύριε Υπουργέ, έχετε τον λόγο για την απάντησή σας.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ευχαριστώ πολύ, κύριε Πρόεδρε.

Καλή σας ημέρα, καλό μήνα σε όλους!

Κύριε Βουλευτά, στην ερώτησή σας έχετε δύο σκέλη που ρωτάτε. Αρχικά, προφανώς γνωρίζετε -νομίζω είμαι σίγουρος- ότι η εκλογή και η εξέλιξη των μελών ΔΕΠ στα ανώτατα εκπαιδευτικά ιδρύματα είναι μια εσωτερική διαδικασία και εμπίπτει αποκλειστικά στην αρμοδιότητα των οργάνων κάθε ιδρύματος. Αυτή είναι μια πρώτη παρατήρηση. Το Υπουργείο Παιδείας στο πλαίσιο των αρμοδιοτήτων του υπεισέρχεται ελεγκτικά στη διαδικασία αυτή.

Σύμφωνα, λοιπόν, με τα ισχύοντα στο θεσμικό πλαίσιο, στην παράγραφο 2 του άρθρου 20 του ν. 4009/2011, όπως τροποποιήθηκε με το άρθρο 46 του ν. 4521/2018, καθώς και τα οριζόμενα στην παράγραφο 11 του άρθρου 4 της δημοσιευμένης στο ΦΕΚ Υπουργικής Απόφασης του 2017, γιατί μιλάμε για διαδικασίες που είπατε που είναι πριν τον ν. 4957, ο Υπουργός Παιδείας ελέγχει τη νομιμότητα οποιασδήποτε εκλογής ή εξέλιξης ή πράξης αναπομπής φακέλου είτε αυτεπάγγελτα είτε ύστερα από προσφυγή που υποβάλλεται ενώπιόν του από οποιονδήποτε έχει έννομο συμφέρον.

Ο κ. Βραχνής, λοιπόν, επί του προκειμένου εξελέγη κατόπιν αίτησης εξέλιξής του σε θέση ΔΕΠ στη βαθμίδα του καθηγητή της Ιατρικής Σχολής του ΕΚΠΑ και η πρυτανική πράξη δημοσιεύθηκε στο Φύλλο Εφημερίδας της Κυβερνήσεως στις 15 Μαρτίου του 2024.

Σε εφαρμογή, λοιπόν, του άρθρου 20 της παραγράφου 2 του ν. 4009/2011 και προκειμένου να ασκηθεί αυτεπάγγελτος έλεγχος νομιμότητας από τον Υπουργό Παιδείας, ζητήθηκε από το Ίδρυμα ο φάκελος εκλογής του κ. Βραχνή. Κατά τον έλεγχο νομιμότητας που ασκήθηκε, διαπιστώθηκαν τυπικές πλημμέλειες που σχετίζονταν ουσιαστικά με τη συγκρότηση του Εκλεκτορικού Σώματος. Συνήθως, τέτοιου είδους πλημμέλειες και συγκροτήσεις των Εκλεκτορικών Σωμάτων -το γνωρίζετε πολύ καλά- εμφανίζονται ιδιαίτερα στις ιατρικές σχολές λόγω των εξειδικευμένων και των συγκεκριμένων ειδικοτήτων.

Αυτές, λοιπόν, οι τυπικές πλημμέλειες αναφέρονται στη σχετική Υπουργική Απόφαση Ελέγχου Νομιμότητας. Έτσι, ακολούθησε η ακύρωση του διορισμού του κ. Βραχνή, πάλι με απόφαση της Προϊσταμένης της Γενικής Διεύθυνσης του Υπουργείου. Εν συνεχεία και κατόπιν της ακύρωσης της εκλογής του κ. Βραχνή, η Ιατρική Σχολή του ΕΚΠΑ προέβη σε νέα κρίση, ως όφειλε. Το αποτέλεσμα της νέας κρίσης ήταν από το Εκλεκτορικό Σώμα η εκ νέου εκλογή του κ. Βραχνή.

Όσον αφορά τώρα στο υπό διερεύνηση αδίκημα που αναφέρετε στην ερώτησή σας ότι αντιμετωπίζει ο κ. Βραχνής, να σας πω ότι από τα στοιχεία που διαθέτει η αρμόδια Υπηρεσία του Υπουργείου, δηλαδή η Διεύθυνση Προσωπικού Ανώτατης Εκπαίδευσης, δεν έχει περιέλθει έως σήμερα τυχόν ποινική δίωξη εναντίον του ούτε ενημέρωση περί επιβολής μέτρων δικονομικού καταναγκασμού εναντίον του.

Επιπλέον, η αρμόδια Υπηρεσία του Υπουργείου θα διερευνήσει τα αναφερόμενα στην ερώτησή σας και σε κάθε περίπτωση, εάν και εφ’ όσον προκύψει οποιοδήποτε ζήτημα το οποίο θα απαιτεί ενέργειες από το Υπουργείο Παιδείας, το Υπουργείο θα προβεί στις απαιτούμενες ενέργειες.

Αναφορικά με το δεύτερο ερώτημά σας, θα απαντήσω στη δευτερολογία μου.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Ορίστε, κύριε συνάδελφε, έχετε τον λόγο για τη δευτερολογία σας.

**ΠΑΥΛΟΣ ΠΟΛΑΚΗΣ:** Κύριε Υπουργέ, επειδή είστε εξωκοινοβουλευτικός Υπουργός, αλλά είστε πολιτικό ον, μου απαντήσατε με έναν νομικό και νομικίστικο τρόπο. Όμως, υπάρχει μια πολιτική ουσία, την οποία θεωρώ ότι απολύτως καταλαβαίνετε. Δεν είναι δυνατόν να μην έχουν έρθει σε γνώση σας δημοσιεύματα του τύπου ότι ο κ. Βραχνής απέκτησε ακίνητο το 2021 αξίας τουλάχιστον 808.000 ευρώ στο Λονδίνο και ότι έπαιρνε πεντοχίλιαρα για να καλύπτει -έχουν δημοσιευτεί στοιχεία από τη δικογραφία και είναι δύο οι δικογραφίες, δεν είναι μία- παράνομες πωλήσεις εμβρύων, ωαρίων -και δεν συμμαζεύεται- στην κλινική των Χανίων.

Του έχει ασκηθεί δίωξη και μου λέτε ότι δεν το ξέρετε. Ξέρετε εσείς κάποιον που να του έχει ασκηθεί δίωξη και να του τίθενται περιοριστικά μέτρα, όταν δεν υπάρχουν σαφείς και μεγάλες ενδείξεις ενοχής; Μιλάμε για απαγόρευση εξόδου από τη χώρα, εμφάνιση στο Τμήμα το πρώτο πενθήμερο του μήνα και ένα ποσό 10.000 ευρώ, αν θυμάμαι καλά, σαν εγγύηση.

Μόνο με αυτά, εσείς θα έπρεπε να έχετε μεριμνήσει να τεθεί σε αργία. Κατά δεύτερον, εντάξει, εγώ κατανοώ το αυτοδιοίκητο. Κοιτάξτε, ο ψόγος της ερώτησης δεν είναι μόνο προς εσάς για πλημμέλειες που δεν ασκεί το Υπουργείο τα καθήκοντά του -πράγμα που κάνει- αλλά είναι και προς το Εκλεκτορικό Σώμα. Διότι είναι δυνατόν τώρα να εκλέγουν καθηγητή έναν άνθρωπο που έχει βγει και κάνει αυτά, για να διδάξει τα παιδιά μας; Να διδάξει τα παιδιά μας! Τι να τα διδάξει; Πώς θα πάρουν πεντοχίλιαρα, για να καλύψουν τις βρωμιές που γίνονται;

Εγώ απευθύνθηκα προσωπικά και στον κ. Σιάσο και στον κ. Αρκαδόπουλο, τον Πρύτανη και τον Πρόεδρο του Ιατρικού Τμήματος. Δηλαδή, από πού σας κρατάει, βρε παιδιά; Συγγνώμη, από πού σας κρατάει και του κρατάτε φανάρι; Τι είναι αυτά τα πράγματα; Αυτή είναι η Ιατρική Σχολή Αθηνών; Αυτό είναι το μοντέλο που προβάλλει για τους φοιτητές της; Πραγματικά, ντροπή τους γι’ αυτό το πράγμα!

Τώρα, όσον αφορά το άλλο -που πιστεύω να μου απαντήσετε- υπάρχει το θέμα ότι πρέπει να εφαρμοστούν οι τελεσίδικες δικαστικές αποφάσεις. Θεωρώ ότι τις έχετε, γιατί ακόμα και μετά από εκείνη την απόφαση που πάρθηκε το 2016 και νομιμοποιούσε τις προσλήψεις που είχαν γίνει με την απόφαση του Πρυτανικού Συμβουλίου του 2012, εκδόθηκε και δεύτερη απόφαση μετά του ΣτΕ και εκδόθηκε και απόφαση του Διοικητικού Εφετείου που δικαιώνει τον κ. Λαζαρίδη που είχε προσφύγει και λέει «Κακώς διορίστηκε ο κ. Βραχνής».

Άρα, με βάση αυτό έπρεπε να έχει εφαρμοστεί αυτή η απόφαση από το πανεπιστήμιο. Συμφωνώ. Όμως, κι εδώ είστε εσείς ο επιβλέπων και ο ελεγκτικός μηχανισμός να πείτε «Παιδιά, μεριμνήστε, υλοποιείστε την απόφαση». Εδώ μιλάμε και βγαίνουμε και λέμε «Οι αποφάσεις της δικαιοσύνης είναι σεβαστές». Εδώ υπάρχουν δύο συν μία, δηλαδή τρεις αποφάσεις του ΣτΕ -μία του 2019, μία του 2020 και μία του του 2024- και υπάρχει μια απόφαση του Διοικητικού Εφετείου του 2020 που λένε το ίδιο πράγμα και οι οποίες δεν εφαρμόζονται! Και λες και δεν τρέχει τίποτα! Και αυτόν τον άνθρωπο τον ορίζουμε στην Εθνική Επιτροπή Αναπαραγωγής, κάνει τα αίσχη που κάνει, αναγκάζεται ο Χρυσοχοΐδης να τον διώξει -και ορθώς- και εδώ συνεχίζουν να τον εκλέγουν καθηγητή, λες και δεν τρέχει τίποτα!

Όχι, τρέχει! Και πρέπει να μεριμνήσετε να μην τρέξει, κύριε Παπαϊωάννου!

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Πολάκη.

Ορίστε, κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, ευχαριστώ πολύ.

Κύριε Πολάκη, νομίζω ότι άσχετα με το ερώτημά σας, θα συμφωνήσετε μαζί μου ότι η Ιατρική Σχολή του Εθνικού και Καποδιστριακού Πανεπιστημίου Αθηνών είναι ένα κόσμημα για τα πανεπιστημιακά μας δημόσια ιδρύματα.

**ΠΑΥΛΟΣ ΠΟΛΑΚΗΣ:** Εκεί τελείωσα, κύριε Παπαϊωάννου. Το ξέρω πολύ καλά και εντός και κάτω και πάνω και πλαγίως! Το ξέρω πάρα πολύ καλά!

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Επειδή, λοιπόν, το γνωρίζουμε όλοι, είτε και ως πρύτανης του Αριστοτελείου που συμμετείχα στις Συνόδους των Πρυτάνεων με τον εκάστοτε Πρύτανη του ΕΚΠΑ, αλλά και τώρα από την τιμητική θέση που βρίσκομαι, πραγματικά είμαι υπερήφανος για την Ιατρική Σχολή. Επομένως, η όποια ακαδημαϊκή διαδικασία τελείται για την εξέλιξη του οποιουδήποτε συναδέλφου εμπεριέχει την ακαδημαϊκή λογική και την ακαδημαϊκότητα που οι ίδιοι οι συνάδελφοι επιβάλλουν.

Πάμε τώρα στο προκείμενο. Σχετικά, λοιπόν, με το δεύτερο ερώτημά σας όπως διατυπώνεται -ότι δηλαδή θα μεριμνήσει Υπουργός έτσι ώστε ο κ. Βραχνής να τεθεί άμεσα σε αργία μέχρι να τελεσιδικήσει η υπόθεσή του- να επισημάνω ότι σε περίπτωση άσκησης ποινικής δίωξης εναντίον μέλους ΔΕΠ, ο Εισαγγελέας Πρωτοδικών, σύμφωνα με την παράγραφο 3 του άρθρου 182 του ν. 4957, υποχρεούται να γνωστοποιήσει κάθε ποινική δίωξη μέλους ΔΕΠ στον Υπουργό Παιδείας και τον Πρύτανη του οικείου ΑΕΙ. Αντίστοιχα, τα αρμόδια πειθαρχικά όργανα του οικείου ΑΕΙ -αυτά ορίζει ο νόμος και ως Κυβέρνηση και ως Υπουργείο Παιδείας ακολουθούμε μόνο τα οριζόμενα από τον νόμο- οφείλουν εντός ενός μηνός από την ενημέρωσή τους να αποφανθούν αιτιολογημένα για την άσκηση ή μη πειθαρχικής δίωξης σε βάρος μέλους ΔΕΠ.

Όπως, λοιπόν, ήδη ανέφερα, σύμφωνα με το τηρούμενο αρχείο της Υπηρεσίας, δεν έχει γνωστοποιηθεί έως σήμερα στο Υπουργείο ούτε ποινική δίωξη κατά του εν λόγω μέλους ΔΕΠ ούτε επιβολή περιοριστικών όρων. Δεν έχει γνωστοποιηθεί. Το ορίζει ο νόμος. Ο Εισαγγελέας Πρωτοδικών έπρεπε να το κάνει.

Αντίστοιχα, δεν μας έχει γνωστοποιηθεί ούτε αιτιολογημένη απόφαση του αρμόδιου πειθαρχικού οργάνου του ΕΚΠΑ περί άσκησης ή μη πειθαρχικής δίωξης ούτε πειθαρχική δίωξη για το εν λόγω ζήτημα που αναφέρετε.

**ΠΑΥΛΟΣ ΠΟΛΑΚΗΣ:** Δεν έπρεπε να το κάνουν;

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Ως προς το ερώτημά σας για την πρόθεση ένταξης του μέλους ΔΕΠ σε καθεστώς αποχής από τα καθήκοντα, με την παράγραφο 1 του άρθρου 194 του ν. 4957 έχουν τεθεί περιοριστικά οι περιπτώσεις επιβολής του εν λόγω διοικητικού μέτρου, διότι περί διοικητικού μέτρου πρόκειται. Συγκεκριμένα, στη διάταξη αυτή ορίζεται ότι το μέλος ΔΕΠ απέχει υποχρεωτικά από την άσκηση των καθηκόντων του με πράξη του Υπουργού, εάν καταδικάστηκε για οποιαδήποτε πράξη σε βαθμό κακουργήματος ή για έγκλημα κατά της γενετήσιας ελευθερίας ή για έγκλημα οικονομικής εκμετάλλευσης της γενετήσιας ζωής. Στην περίπτωση αυτή, η αποχή παύει με την έκδοση τελεσίδικης αθωωτικής απόφασης.

Δεύτερον, «Εάν καταδικάστηκε τελεσίδικα για κλοπή, υπεξαίρεση, απάτη, δωροληψία, δωροδοκία, πλαστογραφία. Στην περίπτωση αυτή η αποχή από την άσκηση των καθηκόντων του διαρκεί έως την έκδοση απόφασης του πειθαρχικού συμβουλίου των μελών ΔΕΠ».

Και τρίτον, «Εάν στερήθηκε την προσωπική του ελευθερία ύστερα από ένταλμα προσωρινής κράτησης ή δικαστική απόφαση, έστω και αν κρίθηκε προσωρινά απολυτέος ή απολύθηκε με εγγύηση. Στην περίπτωση αυτή η αποχή από την άσκηση καθηκόντων διαρκεί μέχρι την έκδοση απαλλακτικού βουλεύματος ή αθωωτικής ποινικής απόφασης».

Εν προκειμένω, λοιπόν, καμία από τις παραπάνω προϋποθέσεις δεν πληρείται για την ένταξη του μέλους ΔΕΠ σε καθεστώς αποχής με απόφαση του Υπουργού.

Αντίστοιχα, με την παράγραφο 3 του ίδιου άρθρου, ο Υπουργός μπορεί να θέσει σε καθεστώς αποχής μέλος ΔΕΠ κατά του οποίου έχει ασκηθεί πειθαρχική δίωξη μετά από γνώμη της Συγκλήτου, διαδικασία που επίσης δεν μπορεί να εφαρμοστεί διότι μέχρι τώρα δεν μας έχει έρθει από τη Σύγκλητο του ΕΚΠΑ καμία τέτοια έγκληση.

Άρα, λοιπόν, να ολοκληρώσω…

**ΠΑΥΛΟΣ ΠΟΛΑΚΗΣ:** Υπουργέ, έχεις τρεις αποφάσεις του ΣτΕ και μία του Εφετείου. Εφάρμοσε αυτές!

**ΝΙΚΟΛΑΟΣ ΠΑΠΑΪΩΑΝΝΟΥ (Υφυπουργός Παιδείας, Θρησκευμάτων και Αθλητισμού):** Δεν έχουμε έρθει ούτε στο ΕΚΠΑ ούτε σε εμάς.

Κλείνοντας, λοιπόν, να σας διαβεβαιώσω ότι το Υπουργείο στο πλαίσιο των αρμοδιοτήτων του πάντοτε προβαίνει σε όλες τις ενέργειες που προβλέπονται από το νομικό πλαίσιο, εφόσον φυσικά υπάρξουν τα ανάλογα γεγονότα και οι ειδικότερες προϋποθέσεις που επιβάλλουν συγκεκριμένες εκ του νόμου ενέργειες.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε, κύριε Υπουργέ.

(Θόρυβος στην Αίθουσα)

**ΠΑΥΛΟΣ ΠΟΛΑΚΗΣ:** Πρόεδρε, έλεγξε τον απολογισμό.

**ΠΡΟΕΔΡΕΥΩΝ (Αθανάσιος Μπούρας):** Θα το θα το ελέγξω και θα σας ενημερώσω. Δεν αμφιβάλλω γι’ αυτό που είπατε. Δεν απήντησα αρνητικά. Θα το ελέγξω αυτό που μου είπατε με την Γραμματεία της Επιτροπής.

Συνεχίζουμε με την επόμενη για σήμερα επίκαιρη ερώτηση, στην οποία θα απαντήσει ο Υπουργός Υγείας ο κ. Σπυρίδων-Άδωνις Γεωργιάδης. Είναι η πέμπτη με αριθμό 1402/25-9-2025 επίκαιρη ερώτηση κύκλου του Βουλευτή Κιλκίς της Κ.Ο. «ΠΑΣΟΚ–ΚΙΝΗΜΑ ΑΛΛΑΓΗΣ» κ. Πέτρου Παππά προς τον Υπουργό Υγείας με θέμα: «Έλλειψη καθολικά προσβάσιμης φαρμακευτικής πληροφόρησης για άτομα με αναπηρία και ανάγκη αξιοποίησης ψηφιακών εργαλείων τύπου QR κωδικών που παραπέμπουν σε προσβάσιμο περιεχόμενο»

Κύριε Παππά, έχετε τον λόγο για την πρωτολογία σας.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Καλημέρα σε όλους και καλό μήνα.

Κύριε Υπουργέ, η ερώτηση που σας καταθέτω σήμερα αφορά ένα κρίσιμο θέμα που αφορά τόσο τα ανθρώπινα δικαιώματα όσο και τη δημόσια υγεία. Είναι ένα θέμα που παραγνωρισμένο, αλλά είναι σημαντικό γιατί αφορά την καθολικά προσβάσιμη φαρμακευτική πληροφόρηση στα άτομα με αναπηρία. Στην Ελλάδα, δυστυχώς, έχουμε σήμερα το ελάχιστο επίπεδο συμμόρφωσης σε ό,τι αφορά τις απαιτήσεις οι οποίες υπάρχουν και από τον Παγκόσμιο Οργανισμό Υγείας, αλλά και από όλους τους παγκόσμιους οργανισμούς σε σχέση με την πληροφόρηση που υπάρχει σε πάνω στις φαρμακευτικές συσκευασίες, αλλά και εντός τους, στα φύλλα οδηγιών. Και τι συμβαίνει, δηλαδή; Έχουμε μικρά γράμματα στα οποία υπάρχουν οι βασικές ενδείξεις στη συσκευασία και στο φύλλο οδηγιών δυσνόητη, πυκνή γραφή, η οποία δεν μπορεί να εξυπηρετήσει ούτε το μέσο κοινό, πόσω μάλλον τα άτομα με αναπηρία.

Να σας φέρω μερικά παραδείγματα. Άτομα τα οποία έχουν είτε οπτική είτε ακουστική είτε γνωστική αναπηρία, δεν μπορούν να έχουν αξιόπιστη πληροφόρηση. Αυτό το οποίο συμβαίνει παγκοσμίως είναι πλέον στις περισσότερες χώρες συμμορφούμενες με τις διεθνείς οδηγίες να έχουν κωδικούς QR πάνω στα φυλλάδια οδηγιών των φαρμάκων είτε πάνω στη συσκευασία. Γιατί ένας άνθρωπος όποιος έχει ολική απώλεια όρασης ή έχει μια αναπηρία στην όραση, το μόνο που μπορεί να κάνει είναι με τη γραφή Μπράιγ να δει το όνομα και την περιεκτικότητα του φαρμάκου. Αυτό είναι κάτι που ισχύει από το 2005, τίποτα παραπάνω. Αν υπήρχε ένα QR code αυτός ο άνθρωπος θα μπορούσε, σκανάροντας QR code, να έχει πληροφόρηση για τις αλληλεπιδράσεις του φαρμάκου, για τις παρενέργειες του φαρμάκου, για οποιαδήποτε πληροφορία χρειάζεται.

Το ίδιο ισχύει και για τα άτομα με βαρηκοΐα ή με απώλεια ακοής. Δεν μπορούν οι άνθρωποι αυτοί να έχουν πληροφορία, δεν μπορούν να πάρουν το Κέντρο Δηλητηριάσεων, δεν μπορούν να έχουν πληροφόρηση. Αυτό το οποίο χρειάζονται είναι να σκανάρουν το QR code και να έχουν σε νοηματική πληροφορίες για το φάρμακο.

Το ίδιο ισχύει και για τα άτομα τα οποία έχουν νοητική υστέρηση ή μαθησιακή δυσκολία. Οι άνθρωποι αυτοί χρειάζονται απλές πληροφορίες, απλοποιημένη γνώση η οποία μπορεί να παρέχεται με το QR code.

Παγκοσμίως τι συμβαίνει και σε πολλές χώρες της Ευρωπαϊκής Ένωσης; Στην Ισπανία, στην Ιταλία, στη Γαλλία, αλλά και παγκοσμίως, στην Ινδία, στην Αυστραλία, στην Ιαπωνία έχουν προχωρήσει στο να έχουν QR κώδικες πάνω σε συσκευασίες που θα έχουν την εκφώνηση, θα έχουν το βίντεο, θα έχουν την απλουστευμένη παρουσίαση. Εμείς εδώ θα έπρεπε να έχουμε συμμορφωθεί και με την Οδηγία του ΟΗΕ του 2012/4074 που στο άρθρο 25 λέει ότι όλα τα άτομα και τα άτομα με αναπηρία πρέπει να έχουν ισότιμη πρόσβαση και με την Εθνική Στρατηγική που έχουμε υιοθετήσει για τα Δικαιώματα των ΑΜΕΑ 2024-2030. Από το 2025 έχουμε υιοθετήσει την Ευρωπαϊκή Οδηγία 2019/882 για την προσβασιμότητα προϊόντων και υπηρεσιών. Άρα θα βρεθούμε πολιτικά εκτεθειμένοι, αλλά και νομικά πλέον εκτεθειμένοι αν δεν το υιοθετήσουμε έτσι όπως πρέπει.

Θα επανέλθω και στη δευτερολογία.

Δεν είναι μια καλή πρακτική, μια καινοτομία. Είναι ένα δικαίωμα των ανθρώπων αυτών. Είναι σεβασμός στα δικαιώματα τους.

Και σας ρωτώ, κύριε Υπουργέ: Προτίθεστε να θεσπίσετε την υποχρεωτική χρήση QR κωδικών στις συσκευασίες των φαρμάκων, ώστε να διασφαλιστεί η καθολική πρόσβαση στα άτομα με αναπηρία; Και σχεδιάζετε να διαβουλευτείτε με την ΕΣΑΜΕΑ, με τις οργανώσεις ΑΜΕΑ, ώστε να καταρτιστεί ένας εθνικός οδηγός προσβάσιμης φαρμακευτικής πληροφόρησης; Η κοινωνία περιμένει ξεκάθαρες απαντήσεις και συγκεκριμένες δεσμεύσεις, κύριε Υπουργέ.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κ. Παππά.

Κύριε Υπουργέ, έχετε τον λόγο για την απάντησή σας.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Καταρχάς, κύριε Πρόεδρε, συγνώμη για τη μικρή καθυστέρηση στην έναρξη. Έδινα μία συνέντευξη. Θα μου πείτε ότι είναι περίεργο για μένα αυτό! Αλλά σήμερα είναι μια πολύ σημαντική μέρα για μένα και για το Υπουργείο Υγείας. Ξεκίνησε μια από τις σημαντικότερες μεταρρυθμίσεις, ίσως κατά τη γνώμη μου η σημαντικότερη για τον κόσμο. Δεν λέω για τις δομικές μεταρρυθμίσεις.

Σήμερα στο «FindMyDoctor.gr» ή στο «MyHealth» app -για όσους το έχουν κατεβάσει- ή στο 1566 δωρεάν μπορείς πια να κλείσεις ραντεβού με οποιονδήποτε γιατρό νοσοκομείων του ΕΣΥ, οποιασδήποτε ειδικότητας μέσα από το κινητό σου τηλέφωνο εύκολα, δωρεάν και γρήγορα για όλη την Ελλάδα και στα εκατόν είκοσι επτά νοσοκομεία του ΕΣΥ.

Σημειώστε ότι δεν κάνουμε απλώς ένωση σε μία πύλη όλων των διαθέσιμων ραντεβού όλων των γιατρών όλων των νοσοκομείων του ΕΣΥ, αλλά με τον τρόπο που το οργανώσαμε προσθέσαμε στα προσφερόμενα έως 30 Σεπτεμβρίου -ως χθες- τρία εκατομμύρια ετησίως ραντεβού, άλλα επτά εκατομμύρια ραντεβού, δηλαδή υπερτριπλασιάσαμε τα διαθέσιμα ραντεβού. Άνθρωποι δηλαδή που έπαιρναν χθες σε ένα νοσοκομείο στο 1535 στα τηλέφωνα -όσα είχαν τα διάφορα νοσοκομεία- και τους έλεγαν «ελάτε αλλά μετά από τρεις μήνες», αν μπουν σήμερα στην πλατφόρμα, θα κλείνουν μετά από τρεις μέρες.

Αυτή είναι πραγματική μεταρρύθμιση για να κάνουμε τη ζωή των ανθρώπων καλύτερη. Είμαι εξαιρετικά περήφανος που αυτό έγινε πράξη επί θητείας μου. Έχω δουλέψει πολύ γι’ αυτό. Συγγνώμη που ξεκίνησα με αυτό, κύριε συνάδελφε, αλλά το θεωρώ σημαντικό να ξέρει ο κόσμος τι επιλογές τους δίνουμε. Και χαίρομαι γιατί, από ό,τι έμαθα, σήμερα στο 1566 από το πρωί τα τηλέφωνα εκεί έχουν πάρει φωτιά.

Τώρα μπαίνω στο ερώτημά σας. Όχι μόνο προτίθεμαι να μπει το QR code στις συσκευασίες των φαρμάκων, αλλά ήδη έχει ξεκινήσει και μπαίνει. Αυτήν τη στιγμή που μιλάμε είμαστε στη μεταβατική περίοδο όπου όλες οι συσκευασίες φαρμάκων αλλάζουν. Έχουν περιθώριο, νομίζω, μέχρι τέλους του χρόνου και μέχρι να εξαντληθούν τα αποθέματα, γιατί κάποια παλιά φάρμακα είναι με τα παλιά κουτιά. Πάντως σε ένα διάνυσμα πολύ κοντινού χρόνου όλα τα φάρμακα στα φαρμακεία, τα κουτιά, θα έχουν QR code. Ήδη αρκετά έχουν QR code.

Η μεγάλη αλλαγή έγινε με μια μεταρρύθμιση που εσείς ως γιατρός θα την έχετε ακούσει, γιατί έκανε και μια φασαρία όπως όλες οι μεταρρυθμίσεις. Λέγεται HMVO, είναι η σύνδεση της Ελλάδος με τον πανευρωπαϊκό οργανισμό ιχνηλάτησης όλων των φαρμακευτικών σκευασμάτων. Για να φτάσουμε στον HMVO στην ώρα μας -φτάσαμε τελικά στην ώρα μας, ήμασταν μία από τις χώρες που πετύχαμε τον στόχο- αλλάξαμε τον τρόπο της ηλεκτρονικής συνταγογράφησης. Μια από τις υποχρεώσεις του νέου κανονισμού και της νέας διαδικασίας είναι και η αντικατάσταση των παλαιών συσκευασιών των φαρμάκων με νέες συσκευασίες που έχουν QR code και το οποίο επιτρέπει στα άτομα με ειδικές ανάγκες να μπορούν να έχουν αυτού του είδους την πληροφορία.

Άρα αυτό που με ρωτάτε είναι κάτι που όχι προτίθεμαι να κάνω, το έχω ήδη κάνει και είμαστε στη μεταβατική περίοδο εφαρμογής.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Κύριε Παππά, έχετε τον λόγο για τη δευτερολογία σας.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Να επισημάνω ότι σήμερα είναι επίσης μια πολύ σημαντική μέρα γιατί είναι η Παγκόσμια Ημέρα Τρίτης Ηλικίας και αφορά και το θέμα το οποίο συζητάμε σήμερα.

Εγώ ως γιατρός στην πρώτη γραμμή για 17 χρόνια στο Εθνικό Σύστημα Υγείας, αλλά και ως διδάσκων το μάθημα της Γηριατρικής και στην Ιατρική Σχολή του Πανεπιστημίου Θεσσαλίας, αλλά και στο Ελληνικό Ανοικτό Πανεπιστήμιο, έχω μια ιδιαίτερη ευαισθησία για τα άτομα τρίτης ηλικίας και τα άτομα τρίτης ηλικίας είναι συνήθως άτομα τα οποία έχουν αναπηρίες, είναι άτομα τα οποία χρειάζονται να έχουν μια αξιοπρεπή πρόσβαση στην φαρμακευτική πληροφορία.

Σας ευχαριστώ για την απάντηση. Είναι σημαντικό. Η δική μου εμπειρία και η εμπειρία των ασθενών μου είναι ότι ακόμα δεν υπάρχουν συσκευασίες φαρμάκων ή τουλάχιστον πολλές που να έχω εγώ υπόψη μου που να έχουν το QR code πάνω, γιατί το έψαξα και χθες και τα κοιτούσα αναλυτικά.

Οπότε, επιτρέψτε μου να πω ποια θέματα ακόμα νομίζω ότι παραμένουν ανοικτά. Θεωρητικά το ζήτημα είναι ότι ήδη υποχρεούμασταν ως χώρα, βάσει των συμβάσεων που έχουμε για τα ανθρώπινα δικαιώματα, να έχουν πρόσβαση αυτοί οι άνθρωποι. Πρέπει να είναι απλή και διαθέσιμη. Είναι φθηνό. Θα μπορούσαμε να το είχαμε κάνει. Φαντάζομαι, λέτε, ότι το προχωράτε και έχετε εξασφαλίσει προφανώς τους πόρους.

Είχα μπει στον πειρασμό να πω ότι πόροι ενδεχομένως θα μπορούσαν να εξασφαλιστούν από το Ταμείο Ανάκαμψης, για το οποίο επελέγησαν τα απογευματινά χειρουργεία, κύριε Υπουργέ. Πήρατε χρήματα από το Ταμείο Ανάκαμψης για να χρηματοδοτηθούν τα απογευματινά χειρουργεία για περιορισμένο χρονικό διάστημα.

Δράττομαι της ευκαιρίας να το θέσω. Τα νοσοκομεία πανελλήνια αλλά και τα νοσοκομεία της Θεσσαλονίκης βγάζουν ανακοινώσεις ότι καταρρέουν τώρα τα απογευματινά χειρουργεία. Ήταν τελικά ένα μέτρο αναπτυξιακό το οποίο έπρεπε να χρηματοδοτηθεί από το Ταμείο Ανάκαμψης; Είναι ένα μέτρο το οποίο θα επιβιώσει; Δεν αφορά την ερώτηση, απλώς αφορούσε τα χρηματοδοτικά εργαλεία που ενδεχομένως χρειάζονται για το QR code.

Ένα σημαντικό κομμάτι το οποίο θέλω να επισημάνω είναι η διαβούλευση που πρέπει να γίνει με τους πολίτες με αναπηρία, με την ΕΣΑμεΑ, με τις οργανώσεις τυφλών, με τις οργανώσεις κωφών, με τα άτομα με νοητικές δυσκολίες. Αν δεν διαβουλευτούμε, ο σχεδιασμός θα παραμείνει θεωρητικός.

Καταθέτω για τα Πρακτικά τις καλές πρακτικές των χωρών του εξωτερικού. Έχω πάρει από την Αγγλία φύλλο οδηγιών φαρμάκων για φάρμακο SGLT2 που είναι φάρμακο το οποίο χρησιμοποιούμε ευρέως για τον σακχαρώδη διαβήτη, για την παιδιατρική παρακεταμόλη πώς χρησιμοποιούμε το QR code στο εξωτερικό, για τα εμβόλια της γρίπης σε πολλές γλώσσες και πώς μπορεί κανείς να τα σκανάρει και να δει είτε, είναι τυφλός είτε είναι κωφός είτε έχει οποιαδήποτε αναπηρία, να πάρει πληροφορίες για τα εμβόλια και τέλος, συσκευές εισπνοής αναπνευστικών φαρμάκων πώς ακριβώς χρησιμοποιούνται, γιατί υπάρχουν προβλήματα στη χρήση τους ειδικά από άτομα τρίτης ηλικίας και άτομα με αναπηρίες. Σκανάροντας λοιπόν τα QR code για τις διάφορες συσκευές εισπνοής, μπορεί κανείς να πάρει πληροφορίες. Αυτά πρέπει θεωρώ να υπάρχουν και στην Ελλάδα.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε, σε μισό λεπτό.

Οπότε, κύριε Υπουργέ, εγώ ακούω τη δέσμευσή σας και θα την παρακολουθήσουμε στενά. Ελπίζω να εφαρμοστεί και να μην βρεθούμε έκθετοι μετά το τέλος του 2025. Λέτε θα προχωρήσετε μέχρι το τέλος της χρονιάς.

Θα διαβουλευτείτε με την ΕΣΑμεΑ, κύριε Υπουργέ, σε σχέση με το τι πρέπει να γίνει και πώς αυτοί οι άνθρωποι θεωρούν ότι εξυπηρετούνται καλύτερα και με τις ενώσεις κωφών και τυφλών και ό,τι άλλες ενώσεις υπάρχουν αναπήρων; Γιατί αυτοί οι άνθρωποι πρέπει να μας πουν αν κάποια πληροφορία πρέπει να υπάρχει μέσα στα QR code.

Περιμένουμε λοιπόν απαντήσεις. Είναι ευχάριστο το ότι δεσμευτήκαμε, κύριε Υπουργέ, ότι θα γίνει. Το περιμένουμε.

Σας ευχαριστώ πολύ.

(Στο σημείο αυτό ο Βουλευτής κ. Πέτρος Παππάς καταθέτει για τα Πρακτικά τα προαναφερθέντα έγγραφα, τα οποία βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε τον κ. Παππά.

Κύριε Υπουργέ, έχετε τον λόγο για τη δευτερολογία σας.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Αγαπητέ κύριε συνάδελφε, δεν είναι κάτι που θα γίνει ούτε που χρειαζόμαστε χρηματοδότηση από κάπου. Οι παλιές ταινίες ασφαλείας που κολλάγαμε πάνω στα κουτιά καταργούνται και αντικαθίστανται με QR code. Ήδη τα καινούργια φάρμακα που πωλούνται στα φαρμακεία, τα καινούργια τα κουτιά δηλαδή, από τις 8 Φεβρουαρίου και μετά πρέπει να είναι υποχρεωτικά με QR code στη συσκευασία. Ό,τι έχει μείνει από παλιά έχει ακόμα την ταινία ασφαλείας.

**ΠΕΤΡΟΣ ΠΑΠΠΑΣ:** Πληροφορίες θα έχει το QR code;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Ναι.

Για να καταλάβετε, ο ΕΟΦ έκανα την τελευταία παραγγελία ταινιών ασφαλείας της ιστορίας του πριν από λίγες μέρες και πολύ μικρή, γιατί οι ταινίες ασφαλείας τελειώνουν. Αυτό πρέπει να τελειώνει.

Από την ώρα που μπαίνει το QR code πλέον μπορούμε να μιλήσουμε με όποιον θέλετε -φυσικά και με την ΕΣΑμεΑ, καμία αντίρρηση-, για να προσθέσουμε πράγματα που πιθανόν δεν έχουμε βάλει στο QR code. Το QR code είναι μια ψηφιακή εφαρμογή. Πας μετά στην ψηφιακή εφαρμογή και προσθέτεις ή αφαιρείς.

Και ναι, μέσα στην υποχρέωση των εταιρειών για το QR code που φτιάχνουν είναι να έχουν και όλα τα συστήματα -είναι ευρωπαϊκή η οδηγία αυτή και δική μας, την έχουμε ενσωματώσει- για τα άτομα με ειδικές ανάγκες. Άρα όλα αυτά που λέτε έχουν γίνει.

Μπορώ δε να σας πω, επειδή μου κάνατε την τιμή να μου κάνετε την ερώτηση και σας ευχαριστώ, ότι βγήκε η κοινή μας υπουργική απόφαση με την οποία οι τυφλοί συμπολίτες μας δεν έχουν πια συμμετοχή στα φάρμακα. Ήταν και αυτό ένα αίτημα, κυρίες και κύριοι συνάδελφοι, πολλών ετών.

Όσο και αν ακούγεται περίεργο, οι τυφλοί πλήρωναν κανονικά συμμετοχή στα φάρμακά τους και αυτή η Κυβέρνηση η ανάλγητη, η νεοφιλελεύθερη, η σκληρή, η δεξιά, η κακιά τους έκανε μηδέν τη συμμετοχή, που δεν την είχε κάνει η «πρώτη φορά Αριστερά» και όλοι οι προηγούμενοι, για να είμαστε συνεννοημένοι.

Πάμε τώρα επειδή με ιντριγκάρατε όμως λίγο, έρχομαι στο προκείμενο. Μην το πάρετε προσωπικά, γιατί ξέρετε ότι πραγματικά σας συμπαθώ, είστε και αξιοπρεπείς και καλός γιατρός, απ’ ό,τι έχω μάθει, και πολύ ευγενής στο Κοινοβούλιο και σας εύχομαι και μακρά θητεία.

Ναι, πράγματι ήταν δική μου απόφαση, γιατί αυτό δεν υπήρχε πριν στο Ταμείο Ανάκαμψης, είναι αλλαγή που έγινε αφού έγινα εγώ Υπουργός Υγείας, ήταν δική μου ιδέα. Πήραμε 60 εκατομμύρια, πείσαμε την Ευρωπαϊκή Επιτροπή μετά από αρκετά μεγάλη διαπραγμάτευση και εντάξαμε στις δράσεις του Ταμείου Ανάκαμψης του Υπουργείου Υγείας, εν μέσω πολλών δράσεων - τα προληπτικά προγράμματα «Σπύρος Δοξιάδης», τις ανακαινίσεις των νοσοκομείων, την αγορά του τεχνολογικού εξοπλισμού, τα ψηφιακά έργα, το «MyHealth» app, διάφορα- τα απογευματινά χειρουργεία.

Καλώς τα εντάξαμε; Εσείς είπατε κακώς προηγουμένως. Εγώ λέω εξαιρετικά καλώς. Ο λόγος του εξαιρετικά καλώς τα εντάξαμε είναι διπλός. Ο πρώτος λόγος είναι ότι χάρη στα απογευματινά χειρουργεία πάρα πολλοί συμπολίτες μας που περίμεναν πάνω από τέσσερις μήνες για να έχουν μια χειρουργική επέμβαση, από αρθροπλαστικές, χολοκυστεκτομές, καταρράκτες κ.λπ., σήμερα δεν περιμένουν, για να καταλάβετε τα στατιστικά.

Είχαμε 88.000 αναμονές άνω των τεσσάρων μηνών αρχές Ιανουαρίου του 2024, όταν ανέλαβα το Υπουργείο, πριν τα απογευματινά χειρουργεία δηλαδή, και σήμερα έχουμε 31.000. Άρα πάνω από 50.000 συμπολίτες μας που περίμεναν για πολύ χρόνο – θα σας πω για πόσο χρόνο- πλέον έχουν χειρουργηθεί και οι υπόλοιποι περιμένουν πολύ λιγότερο.

Αν εσείς στο ΠΑΣΟΚ ή εσείς ως γιατρός αυτό το θεωρείτε πεταμένα λεφτά, δικαίωμά σας. Εγώ το θεωρώ πάρα πολύ καλό. Άρα, πρώτον μειώσαμε πολύ τις λίστες στα ψυχρά χειρουργεία. Δεν κάναμε όμως μόνο αυτό. Και αυτός είναι και ο λόγος που τα απογευματινά χειρουργεία τα θεωρώ πολύ σημαντικά. Φτιάξαμε με τα χρήματα αυτά τη δομή των απογευματινών χειρουργείων σε όλα τα δημόσια νοσοκομεία που θα μείνουν ως ομάδες χειρουργικές και μετά το Ταμείο Ανάκαμψης, για να καταλάβετε τώρα πόσο έχει μειωθεί ο χρόνος.

**ΠΕΤΡΟΣ ΠΑΠΠΑΣ:** Καταρρέουν.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Τα «καταρρέουν» είναι στο μυαλό σας. Καταρρέουν, καταρρέουν, κι όλα γίνονται καλύτερα.

**ΠΕΤΡΟΣ ΠΑΠΠΑΣ:** Δεν το λέω εγώ, τα νούμερα δείτε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Μα τα νούμερα σας τα είπα, από 88 χιλιάδες στις 31 χιλιάδες.

**ΠΕΤΡΟΣ ΠΑΠΠΑΣ:** Δείτε το «Παπανικολάου».

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Το «Παπανικολάου» στη Θεσσαλονίκη εννοείτε; Τι έχει το «Παπανικολάου»; Μια χαρά είναι το «Παπανικολάου».

**ΠΕΤΡΟΣ ΠΑΠΠΑΣ:** Δεν κάνουν πλέον εγχειρήσεις.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Τι λέτε που δεν κάνουν! Το «Παπανικολάου» είναι το βίντεο που έχω ανεβάσει με τον κομμουνιστή που δεν μου δίνει το χέρι του.

Το «Παπανικολάου» να ξέρετε είναι ένα νοσοκομείο μιλάμε -ακούστε τι νοσοκομείο είναι, κύριε Πρόεδρε, θα το πω εδώ, αξίζει γιατί έχετε το αξίωμα που έχετε- που το παραλάβαμε ως Κυβέρνηση με 1.500 εργαζόμενους. Σήμερα έχει 2.000. Συν 500 εργαζομένους έχει το νοσοκομείο. Του βάλαμε από το Ταμείο Ανάκαμψης το μεγαλύτερο έργο στη Βόρεια Ελλάδα, που είναι το κέντρο ανοσοθεραπείας. Έχω πάει και το έχω δείξει σε όλες τις φάσεις, από τον νόμο που ψήφισα εδώ για να πάρει την οικοδομική άδεια, από τα θεμέλια μέχρι τώρα που έρχονται το Πάσχα εγκαίνια.

Προσέξτε, είναι το νοσοκομείο που βάλαμε από το ΕΣΠΑ -ακούστε νούμερο- αλλά 40 εκατομμύρια έργα. Το «Παπανικολάου» έχει συνολικά 45 εκατομμύρια έργα, τώρα που μιλάμε. Έχει συν 500 εργαζομένους, και ακούστε και το τελικό νούμερο. Ξέρετε πόσο έχουμε αυξήσει τον ετήσιο προϋπολογισμό του; Είναι 70% συν!

Είναι το νοσοκομείο που μου έδωσαν λουλούδια όταν πήγα. Και μάλιστα, αν θυμάστε, στο YouTube, που έκανε πέντε εκατομμύρια views το βίντεο -φαίνονται από κάτω- είναι αυτός ο κομμουνιστής εκεί της ΕΝΙΘ που δεν μου δίνει το χέρι του -ένας, μην πω τώρα τη λέξη, γιατί θα γίνει χαμός. Είναι όλοι οι άλλοι που μου δίνουν λουλούδια, με αγαπάνε στο «Παπανικολάου» και αυτός δεν μου δίνει το χέρι του και νομίζει ότι είναι έξυπνος!

Μιλάμε για ΤΟ νοσοκομείο! Όχι δεν καταρρέει το «Παπανικολάου», το «Παπανικολάου» θα το παραδώσουμε καινούριο, θα αστράφτει. Δηλαδή είναι ντροπή να μου φέρνετε ως παράδειγμα το «Παπανικολάου». Κλείνω την παρένθεση.

**ΠΕΤΡΟΣ ΠΑΠΠΑΣ:** Στην Γ΄ ΜΕΘ δείτε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Για να καταλάβετε τώρα πόσο λάθος είστε, γιατί είστε και γιατρός. Στις αρχές του 2024 είχαμε αναμονές για ψυχρό χειρουργείο στο ΕΣΥ από το 2017. Υπήρχε ασθενής που περίμενε από το 2017 στην ενιαία λίστα χειρουργείου.

**ΠΕΤΡΟΣ ΠΑΠΠΑΣ:** Φαινόταν να περιμένει, μπορεί να μην περίμενε.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Φαινόταν και ήταν, τον χειρουργήσαμε, τον βρήκαμε, πραγματικός ήταν. Επτά χρόνια. Ξέρετε πόση είναι η αναμονή σήμερα; Σήμερα ο αρχαιότερος είναι Δεκέμβρης 2024.

**ΠΕΤΡΟΣ ΠΑΠΠΑΣ:** Φύγαν στον ιδιωτικό τομέα.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Από τα επτά χρόνια είμαστε κάτω από τον χρόνο. Τώρα, αν αυτά σας λένε πως το ΕΣΥ καταρρέει…

Ξέρετε, κάτι; Ακούστε, θα πω αυτό το τελευταίο. Έμενα όλη την ημέρα με παίζει εκεί το MEGA, με βρίζει το in.gr, η αντιπολίτευση, οι κομμουνιστές, το ΕΣΥ καταρρέει, οι συνδικαλιστές, όλοι με βρίζουν όλη μέρα. Μάλιστα.

Πώς εξηγείτε ότι σε όλες τις δημοσκοπήσεις -σε όλες, πάρτε όποια θέλετε, GPO, MRB, Opinion, Interview, όποια θέλετε, έχουν βγει διακόσιες δημοσκοπήσεις αυτόν τον μήνα- η υγεία παντού πηγαίνει καλύτερα; Το έχω ανεβάσει. Όποια εταιρεία βάλετε Μάιο με Σεπτέμβριο η υγεία έχει πέσει δέκα μονάδες Γιατί; Γιατί συμπαθούν τον Γεωργιάδη;

Γιατί, αγαπητέ κύριε συνάδελφε, το ΕΣΥ όχι μόνο δεν πάει χειρότερα, αλλά πάει πολύ καλύτερα.

**ΠΕΤΡΟΣ ΠΑΠΠΑΣ:** 25% ακάλυπτες υγειονομικές ανάγκες έχει.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Το ΕΣΥ πάει πολύ καλύτερα. Και όσο και να παρουσιάζετε την εικόνα ότι το ΕΣΥ καταρρέει, δεν σας τιμά αυτή η εικόνα και ως γιατρό, λειτουργό του ΕΣΥ, δεν σας τιμά. Γιατί το ΕΣΥ δεν είναι του Γεωργιάδη ούτε του Μητσοτάκη. Το ΕΣΥ είναι του ελληνικού λαού.

**ΠΕΤΡΟΣ ΠΑΠΠΑΣ:** Και η έρευνα για τις ακάλυπτες υγειονομικές ανάγκες;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ** **(Υπουργός Υγείας):** Ε, αυτό θέλει άλλη ερώτηση να μου κάνετε. Κάντε μου μία ερώτηση λοιπόν για τον δείκτη της EUROSTAT για τις ακάλυπτες ιατρικές ανάγκες, να σας εξηγήσω. Και βάζω κι ένα στοίχημα τώρα που με ρωτάτε -σας το λέω τώρα- ότι του χρόνου όταν βγει αυτός ο δείκτης, εγώ λέω ότι θα έχει πέσει και πολύ.

Ευχαριστώ πάρα πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Συνεχίζουμε με την έβδομη με αριθμό 1414/27-9-2025 επίκαιρη ερώτηση πρώτου κύκλου του Βουλευτή Αχαΐας της Κ.Ο. «ΝΙΚΗ» κ. Σπυρίδωνος Τσιρώνη προς την Υπουργό Παιδείας, Θρησκευμάτων και Αθλητισμού με θέμα: «Ψηφιακή ανάρτηση και χρήση του πολλαπλού βιβλίου».

Κύριε Τσιρώνη, έχετε τον λόγο για την πρωτολογία σας.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ πολύ, κύριε Πρόεδρε.

Καλημέρα και καλό μήνα και σε εσάς, κύριε Υπουργέ. Την άνοιξη του 2023 ολοκληρώθηκε η κοστολόγηση του πολλαπλού βιβλίου με προϋπολογισμό συνολικού κόστους 30 εκατομμυρίων ευρώ και χρηματοδότηση από το ΕΣΠΑ. Βάσει εξαγγελιών του Πρωθυπουργού και του προέδρου του ΙΕΠ τον Σεπτέμβριο του 2024 θα βρίσκονταν στο σχολείο σε ψηφιακή μορφή τα νέα βιβλία.

Ο τέως Υπουργός Παιδείας κ. Πιερρακάκης σε ομιλία του ενώπιον της Επιτροπής Μορφωτικών Υποθέσεων τον Ιούλιο του 2024 ανέφερε τα εξής. «Συνολικά στην εκπαίδευση τον Σεπτέμβριο του 2025 θα εισαχθεί και το πολλαπλό βιβλίο.»

Ο αρχικός προγραμματισμός δε προέβλεπε να παραδοθούν στα σχολεία τον Σεπτέμβριο του 2025, που μόλις μας πέρασε, τα βιβλία από την πρώτη δημοτικού έως την πρώτη λυκείου, τα βιβλία της δευτέρας λυκείου το 2026 και της τρίτης λυκείου το 2027.

Από το φθινόπωρο του 2023 ως σήμερα έγινε η υποβολή αιτήσεων και η επιλογή όσων ήταν εντός προδιαγραφών. Προχωρήσαμε στη συγγραφή των βιβλίων και αυτά υποβλήθηκαν προς αξιολόγηση, η οποία θα έπρεπε να είχε ολοκληρωθεί τον Ιούλιο που μας πέρασε.

Βάσει εξαγγελιών της κυρίας Υπουργού επρόκειτο να γίνει η ψηφιακή ανάρτηση των βιβλίων μέχρι χθες -Σεπτέμβριο του 2025 μας είπε- για να μοιραστούν τα έντυπα βιβλία στα σχολεία τον Σεπτέμβριο του 2026. Πληροφορίες όμως στον Τύπο αναφέρουν ότι τα έντυπα βιβλία θα δοθούν στα σχολεία, καλώς εχόντων των πραγμάτων, τον Σεπτέμβριο του 2027.

Και ερωτάσθε: Πότε και ποια βιβλία θα αναρτηθούν σε ηλεκτρονική μορφή στο ΙΕΠ και πότε θα δοθούν σε έντυπη μορφή στους μαθητές; Θα υπάρξει πιλοτική εφαρμογή, όπως έγινε στα αναλυτικά προγράμματα, και πότε θα ανακοινωθούν οι συγγραφικές ομάδες και ποια τελικά βιβλία εγκρίθηκαν ανά γνωστικό αντικείμενο και τάξη;

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εμείς ευχαριστούμε.

Στην ερώτηση θα απαντήσει ο Υφυπουργός Παιδείας Θρησκευμάτων και Αθλητισμού κ. Κωνσταντίνος Βλάσης.

Κύριε Υπουργέ, έχετε τον λόγο για την απάντησή σας.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κύριε Πρόεδρε, κυρίες και κύριοι συνάδελφοι, κύριε Τσιρώνη, η ερώτηση που μας θέτετε αφορά ένα από τα πλέον φιλόδοξα και ουσιαστικά έργα εκσυγχρονισμού της εκπαίδευσης της χώρας μας, το πολλαπλό βιβλίο. Πρόκειται -και νομίζω αυτό δεν θα το αμφισβητήσει κανείς- για μια πραγματικά μεγάλη μεταρρύθμιση, που στόχο έχει να δώσει στους μαθητές μας περισσότερες επιλογές, στους εκπαιδευτικούς μας μεγαλύτερη ευελιξία και συνολικά στο σχολείο μας μια νέα δυναμική προσαρμογής στις ανάγκες του εικοστού πρώτου αιώνα.

Σε ό,τι αφορά τώρα την τρέχουσα κατάσταση, έχει ολοκληρωθεί η αξιολόγηση των διδακτικών πακέτων της πρώτης φάσης, όπως προβλεπόταν στις 21 Ιουλίου του 2025. Για την ένταξη στο μητρώο διδακτικών βιβλίων απαιτείται -και είμαστε στο σημείο τώρα που λέτε εσείς- η προηγούμενη υπογραφή των οικείων συμφωνητικών μεταξύ των δικαιούχων και του ΥΠΕΘΑ ΙΕΠ ΙΤΥΕ Διόφαντος και στη συνέχεια, αφού ολοκληρωθεί αυτή η υπογραφή των συμφωνητικών, έρχεται η έκδοση της σχετικής υπουργικής απόφασης, κατόπιν των εισηγήσεων των αρμόδιων οργάνων.

Για την ολοκλήρωση των ανωτέρω απαιτείται, όπως καταλαβαίνετε, μια σειρά διοικητικών ενεργειών, οι οποίες ήδη τελούν υπό υλοποίηση και αναμένεται να ολοκληρωθούν στο αμέσως προσεχές διάστημα.

Ως προς το πρώτο ερώτημα λοιπόν, ποια βιβλία και πότε θα αναρτηθούν σε ηλεκτρονική μορφή και πότε θα διανεμηθούν έντυπα, η απάντηση είναι σαφής. Η ανάρτηση θα γίνει με την ολοκλήρωση της διαδικασίας υπογραφής και ένταξης. Το μεγάλο κομμάτι δηλαδή έχει ολοκληρωθεί, μένει το τελευταίο κομμάτι της υπογραφής και της ένταξης.

Όσον αφορά στην πιλοτική εφαρμογή, ερώτημα που έχει απαντηθεί και σε προηγούμενο κοινοβουλευτικό έλεγχο, η απάντηση είναι σαφής. Δεν προβλέπεται διαδικασία πιλοτικής εφαρμογής, διότι οι εκπαιδευτικοί θα εφαρμόζουν το πρόγραμμα σπουδών που έχει δημοσιευτεί την άνοιξη του 2023.

Ήδη, κύριε συνάδελφε, έχουν επιμορφωθεί είκοσι πέντε χιλιάδες εκπαιδευτικοί, με στόχο να υποστηριχτεί η διαδικασία διδασκαλίας του περιεχομένου και της διδακτικής πλαισίωσης των νέων προγραμμάτων σπουδών και να διαφανεί ότι το διδακτικό βιβλίο είναι ένα υλικό για τον μαθητή και τη μαθήτρια και ένα εργαλείο για τον και την εκπαιδευτικό, προκειμένου να υποστηρίξει τη μαθησιακή διαδικασία και όχι να αποτελέσει το αντικείμενο και το επίκεντρό της.

Επιπλέον εντός του Οκτωβρίου ξεκινά από το Ινστιτούτου Εκπαιδευτικής Πολιτικής, το ΙΕΠ, με την υποστήριξη του Ταμείου Ανάκαμψης και Ανθεκτικότητας, ένα ολοκληρωμένο πρόγραμμα επιμόρφωσης εκατόν είκοσι χιλιάδων εκπαιδευτών γενικής και επαγγελματικής εκπαίδευσης και τριάντα πέντε χιλιάδων εκπαιδευτών ειδικής αγωγής με στόχο την τεχνολογική, παιδαγωγική και διδακτική πλαισίωσή τους.

Τώρα, ως προς το δεύτερο ερώτημα, με τη δημοσίευση της σχετικής υπουργικής απόφασης ένταξης δημοσιοποιούνται και τα διδακτικά πακέτα, τα οποία έχουν εγκριθεί και για τα οποία έχει υπογραφεί από όλα τα συμβαλλόμενα μέρη το συμφωνητικό.

Τέλος, θέλω να υπογραμμίσω ότι αν κάποιο βιβλίο, παρά την αρχική ένταξή του, δεν καταθέσει και δεν λάβει έγκριση για το αναγκαίο ψηφιακό αρχείο, τότε θα απεντάσσεται από το μητρώο σύμφωνα με την ισχύουσα νομοθεσία και νομίζω ότι είναι μια ασφαλιστική δικλείδα που διασφαλίζει την ποιότητα και την πληρότητα του νέου εργαλείου.

Βλέπετε, κύριε συνάδελφε, εξελίσσεται η διαδικασία εισαγωγής και εφαρμογής του πολλαπλού βιβλίου στα σχολεία η οποία -όπως καταλαβαίνετε- αποτελεί μια δυναμική διαδικασία που επηρεάζεται και από τις εκάστοτε ανάγκες της εκπαιδευτικής κοινότητας οι οποίες λαμβάνονται υπ’ όψιν για τον σχεδιασμό της εκπαιδευτικής πολιτικής για το θέμα αυτό.

**ΠΡΟΕΔΡΕΥΩΝ (Αθανάσιος Μπούρας):**  Κύριε Τσιρώνη, έχετε το λόγο για τη δευτερολογία σας.

**ΣΠΥΡΙΔΩΝ ΤΣΙΡΩΝΗΣ:** Ευχαριστώ, κύριε Πρόεδρε.

Ελπίζω να μην αποδειχθεί το ίδιο φιλόδοξο όπως το χρονοδιάγραμμα που θέσατε και επειδή μιλήσατε και για τον «Διόφαντο» και για το ΙΕΠ, θα σας πω, όσο πιο ευπρεπώς μπορώ -θα έλεγα- ότι το πολλαπλό βιβλίο πραγματικά αποτελεί τον ορισμό της ασυνέπειας του Υπουργείου, καθώς οι παρατάσεις που έχουν δοθεί ξεπερνούν και την πλέον καλπάζουσα φαντασία. Άκουσα διαδικασίες πώς ολοκληρώνονται, αλλά δεν άκουσα κανένα χρονοδιάγραμμα. Τον Σεπτέμβριο του 2026, σύμφωνα με δηλώσεις της κυρίας Υπουργού, οι μαθητές θα έχουν νέα εκτυπωμένα βιβλία.

Δημοσίευμα όμως -γιατί μιλήσατε για τον «Διόφαντο»- της εφημερίδας «Η Καθημερινή» πριν οχτώ μέρες αναφέρει ότι ο «Διόφαντος» θα εκτυπώσει τα πρώτα και όχι όλα τα βιβλία το Σεπτέμβριο του 2027. Οι εκπαιδευτικοί δηλαδή καλούνται να εφαρμόζουν τα παλιά βιβλία για πέμπτη χρονιά. Όμως, τι θα γίνει και με τα νέα αναλυτικά προγράμματα; Οι εκπαιδευτικοί θα διδάσκουν τα παλιά εκτυπωμένα βιβλία ή τα νέα βιβλία σε ψηφιακή μορφή που μας είπε η κυρία Υπουργός ότι θα είναι έτοιμα;

Γνωρίζετε ότι το πολλαπλό βιβλίο θα πρέπει να συνάδει με τα αναλυτικά προγράμματα. Αυτά έχουν λάβει ΦΕΚ το 2021. Ολοκληρώθηκαν το 2020 και έλαβαν ΦΕΚ το 2021. Και μιλάμε πλέον για τέσσερα χρόνια. Και αν ισχύσει το 2027 που λένε για τον «Διόφαντο», μιλάμε για έξι χρόνια διαφορά μεταξύ των αναλυτικών προγραμμάτων και να πάρουν τα παιδιά τα βιβλία. Όλα αυτά, ήδη τα καθιστά παρωχημένα και σκεφτείτε το βιβλίο της πληροφορικής με την είσοδο της τεχνητής νοημοσύνης. Αν όχι άχρηστα, είναι τουλάχιστον πεπερασμένα.

Στην προκήρυξη ορίζεται ξεκάθαρα ως τελική ημερομηνία παράδοσης του 75%, για όλα τα βιβλία η 15η Ιουλίου του 2024, ένα χρόνο πριν. Και για το 100% το τέλος του περσινού Αυγούστου. Μετά από ένα χρόνο δεν έχει γίνει τίποτα απολύτως. Ούτε η ψηφιακή ανάρτηση που μας είπε και δεσμεύτηκε η Υπουργός για τον Σεπτέμβρη του 2025. Μήπως με αυτόν τον τρόπο θέλετε να εξυπηρετήσετε κάποιες δικές σας ομάδες που δεν ολοκλήρωσαν έγκαιρα, εξυπηρετώντας εκδοτικά, φροντιστηριακά ή άλλα συμφέροντα, παραβιάζοντας κατάφωρα την αρχή της ισότητας για όσους ήταν συνεπείς στις προϋποθέσεις του διαγωνισμού;

Και δεν είναι απλά μια υποψία. Γιατί εδώ -και μιλήσατε για το ΙΕΠ- οι εντολοδόχοι σας του ΙΕΠ πανηγυρίζουν και αναφέρεται στην ιστοσελίδα του ο ΙΕΠ με ημερομηνία 14 Ιουλίου του 2025 ότι: Διασφαλίστηκε η δυνατότητα των επιτροπών αξιολόγησης να εισηγούνται την ένταξη διδακτικών βιβλίων στο πλαίσιο του πολλαπλού βιβλίου, ακόμη και αν δεν έχουν υποβληθεί έως τώρα τα ψηφιακά μέσα διασφαλίζοντας -όπως αναφέρει- την ίση μεταχείριση όλων των συγγραφικών ομάδων. Η νομοθετική αυτή ρύθμιση επιτρέπει την έγκαιρη πρόοδο της διαδικασίας.

Η αδικία και η ανισότητα για όσους ήταν έντιμοι και έγκαιροι βαφτίζεται από το ΙΕΠ πρόοδος της διαδικασίας; Είναι σοβαροί; Εκείνο όμως για το οποίο τηρείτε σιγή ιχθύος, γεγονός που μας βάζει σε σκέψεις, είναι η άρνηση να δημοσιοποιήσετε τα νούμερα των εξακοσίων δεκατεσσάρων ομάδων και των εκατόν ογδόντα επτά βιβλίων οι οποίες έχουν εγκριθεί αρχικά από το ΙΕΠ. Κοντεύουν δύο χρόνια τον Νοέμβριο του 2023. Γιατί δεν ανακοινώνεται ο αριθμός, οι υποψηφιότητες και οι συγγραφικές ομάδες ανά γνωστικό αντικείμενο και τάξη; Μήπως κάποιοι μετέχουν σε δύο ομάδες ή ακόμα μήπως είναι και αξιολογητές των βιβλίων και αποκρύπτεται;

Τελειώνω, κύριε Πρόεδρε. Πότε θα γίνει η απαραίτητη επιμόρφωση των εκπαιδευτικών στα νέα διδακτικά πακέτα; Μας είπατε ότι δεν θα γίνει πιλοτική εφαρμογή των νέων βιβλίων, πιθανόν και λόγω του χρονικού εκτροχιασμού που βρίσκεται στην όλη διαδικασία του πολλαπλού βιβλίου και για μια ακόμη φορά εφαρμόζετε την προσφιλή σας τακτική της Κυβέρνησης «Πάμε και όπου μας βγάλει».

Όμως, απορώ και τελειώνω κύριε Πρόεδρε, πώς επιμένετε και πώς επιβάλλετε έτσι την αξιολόγηση στους εκπαιδευτικούς όταν το ίδιο το Υπουργείο έχει τέτοια ασυνέπεια στον χρόνο και βάζοντάς τους τόσα εμπόδια στην εκπαιδευτική διαδικασία; Πραγματικά πλησιάζει και η δική σας αξιολόγηση από τους εκπαιδευτικούς, τους γονείς και τους μαθητές και σε αυτήν δεν βλέπω να περνάτε τη βάση με αυτά τα χρονοδιαγράμματα.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Ορίστε, κύριε Υπουργέ, ο λόγος σε εσάς για τη δευτερολογία σας.

**ΚΩΝΣΤΑΝΤΙΝΟΣ ΒΛΑΣΗΣ (Υφυπουργός Παιδείας, Θρησκευμάτων και Αθλητισμού):** Κύριε συνάδελφε, νομίζω ότι απάντησα πολύ σαφώς και στα δύο σας ερωτήματα. Δεν μπορώ να καταλάβω τα επιπλέον που λέτε και συνεχίζετε και επαναλαμβάνετε.

Στην ερώτησή σας ήταν ξεκάθαρο ότι λέτε για την αξιολόγηση που έπρεπε να γίνει και να τελειώσει μέχρι τον Ιούλιο του 2025 και σε αυτό σας είπα ότι η αξιολόγηση της πρώτης φάσης ήδη έχει ολοκληρωθεί, όπως προβλεπόταν στις 21 Ιουλίου του 2025.

Εκ των πραγμάτων, κάποιες καθυστερήσεις υπάρχουν, αλλά όχι σίγουρα οι καθυστερήσεις που αναφέρετε και σας είπα και προηγουμένως στην αρχική μου τοποθέτηση, ότι είμαστε αυτή τη στιγμή στη φάση της υπογραφής των συμφωνητικών μεταξύ των δικαιούχων και του ΥΠΕΘΑ ΙΕΠ ή «Διόφαντος» για να προχωρήσουμε μετά στην έκδοση της υπουργικής απόφασης.

Επίσης, σχετικά με αυτό που αναφέρατε και προηγουμένως, γιατί δεν δημοσιοποιούνται τα διδακτικά πακέτα. Είναι σαφές -το ανέφερα και πιο πριν θα το επαναλάβω άλλη μια φορά- πως με τη δημοσίευση της σχετικής υπουργικής απόφασης ένταξης, δημοσιοποιούνται τα διδακτικά πακέτα τα οποία έχουν εγκριθεί και τα οποία έχουν υπογραφεί. Είναι πολύ ξεκάθαρο αυτό που λέμε. Δεν καταλαβαίνω γιατί συνεχίζετε και τοποθετήστε πάνω στο ίδιο θέμα και να ξέρετε ότι ειδικά το Υπουργείο μας αλλά και η Κυβέρνησή μας, θέλει τα πάντα να είναι στο φως.

Τώρα, έχοντας ολοκληρώσει αυτά και έχοντας απαντήσει ουσιαστικά στα δύο σας ερωτήματα, θέλω να μου επιτρέψετε επιπλέον, κύριε συνάδελφε, να σταθώ και σε δύο βασικά σημεία: Πρώτον πρέπει να καταλάβετε ότι το πολλαπλό βιβλίο δεν είναι μια αποσπασματική ενέργεια. Είναι μέρος μιας συνολικής στρατηγικής για ένα πιο ανοιχτό, ευέλικτο και δημιουργικό σχολείο, όπως το ανέφερα και στην πρωτολογία μου. Με τη σταδιακή εισαγωγή του οι μαθητές θα αποκτήσουν πρόσβαση σε ποικιλία υλικού -και αυτό θα το κάνει πάλι η Κυβέρνησή μας, κύριε συνάδελφε- οι εκπαιδευτικοί θα έχουν τη δυνατότητα να επιλέγουν το καλύτερο για τις ανάγκες της τάξης τους και συνολικά το σχολικό περιβάλλον θα γίνει πιο δημιουργικό και πιο συμμετοχικό. Δεύτερον κατανοούμε -το επαναλαμβάνω για άλλη μια φορά- το θέμα που αναφέρετε σχετικά με τις όποιες καθυστερήσεις. Όμως, θέλω να σας διαβεβαιώσω ότι το Υπουργείο κινείται και σε αυτό το σημείο με συνέπεια και αποφασιστικότητα για να γίνουν τα πάντα έγκαιρα, αλλά κυρίως σωστά.

Δεν πρόκειται λοιπόν, για μια απλή εκτύπωση βιβλίων. Μιλάμε για μια διαδικασία που πρέπει να περάσει από έναν αυστηρό έλεγχο πολλαπλών επιπέδων που όπως καταλαβαίνετε, είναι τα πνευματικά δικαιώματα, η ποιότητα η τεχνική διασφάλιση ότι το υλικό θα είναι διαθέσιμο και σε ψηφιακή μορφή. Και νομίζω ότι όλα αυτά εγγυώνται και την επιτυχία του εγχειρήματος.

Επομένως, σκοπός μας είναι το αμέσως προσεχές διάστημα με την ολοκλήρωση της υπογραφής των συμφωνητικών από τους δικαιούχους και την έκδοση υπουργικής απόφασης -το λέω για τρίτη φορά- να έχουμε τα πρώτα βιβλία αναρτημένα στο μητρώο και τις συγγραφικές ομάδες επισήμως ανακοινωμένες.

Κλείνοντας, θα ήθελα να επισημάνω ότι η Κυβέρνηση βλέπει το πολλαπλό βιβλίο ως ένα βήμα προς το σχολείο του μέλλοντος, ένα σχολείο που δεν μένει στάσιμο, αλλά εξελίσσεται με σεβασμό στους μαθητές, εμπιστοσύνη στους εκπαιδευτικούς, αλλά κυρίως με υψηλές προσδοκίες για το μέλλον.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Σειρά έχει η τρίτη με αριθμό 1396/22-9-2025 επίκαιρη ερώτηση πρώτου κύκλου του Βουλευτή Κορινθίας της Κ.Ο. «ΣΥΡΙΖΑ–ΠΡΟΟΔΕΥΤΙΚΗ ΣΥΜΜΑΧΙΑ» κ. Γεωργίου Ψυχογιού προς τον Υπουργό Κλιματικής Κρίσης και Πολιτικής Προστασίας με θέμα: «Συνεχιζόμενη εργασιακή ομηρία και αποδυνάμωση της Γενικής Διεύθυνσης Αποκατάστασης Επιπτώσεων Φυσικών Καταστροφών (Γ.Δ.Α.Ε.Φ.Κ.) - Κατεπείγουσα ανάγκη για θωράκιση της Υπηρεσίας».

Στην επίκαιρη ερώτηση του κ. Ψυχογιού θα απαντήσει ο Υφυπουργός Κλιματικής Κρίσης και Πολιτικής Προστασίας, ο κ. Κωνσταντίνος Κατσαφάδος.

Κύριε Ψυχογιέ, έχετε τον λόγο για την πρωτολογία σας.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, σε μία ημέρα πανελλαδικής απεργίας φέρνουμε στη Βουλή ένα επίσης εργασιακό ζήτημα, κρίσιμο και σημαντικό. Νομίζουμε ότι είναι μια κατάσταση που πρέπει να τελειώνει. Είναι μια ομηρία εργασιακή ανθρώπων οι οποίοι προσφέρουν ένα πολύ σημαντικό έργο και το ξέρετε. Θα αναφερθώ σε αυτούς, διότι είναι στην ουσία η εικόνα, το πρόσωπο της πολιτείας ακριβώς μετά τις φυσικές καταστροφές.

Εδώ, λοιπόν, και επτά χρόνια εργάζονται με συμβάσεις ορισμένου χρόνου στη Γενική Διεύθυνση Αποκατάστασης Επιπτώσεων Φυσικών Καταστροφών, τη γνωστή ΓΔΑΕΦΚ, περισσότεροι από τριακόσιοι μηχανικοί και διοικητικοί υπάλληλοι, προσφέροντας ένα πάρα πολύ κρίσιμο έργο. Στα τέλη του Οκτώβρη λήγουν και πάλι οι συμβάσεις τους, οι οποίες χρειάζονται ανανέωση και από το 2021 δεν έχει βγει οργανόγραμμα, προκειμένου να ξέρουμε ακριβώς τις θέσεις και τη μόνιμη στελέχωση του Υπουργείου.

Ήμασταν θεατές και αυτό το καλοκαίρι πολύ μεγάλων καταστροφών από πυρκαγιές. Μάλιστα, κλείνει ένας χρόνος τώρα από τη μεγάλη φωτιά στη δυτική Κορινθία πέρυσι, το 2024, όπως και λίγοι μήνες μετά τη φωτιά στη Στυμφαλία και τον Φενεό. Πέρυσι ήταν φονική η πυρκαγιά, φέτος ευτυχώς δεν ήταν, αλλά είχε πολύ μεγάλες ζημιές.

Σε αυτές, λοιπόν, τις συνθήκες σε όλη την Ελλάδα καταλαβαίνετε ότι είναι πολύ κρίσιμη, είναι νευραλγική η στήριξη και η ενδυνάμωση μίας υπηρεσίας η οποία ασχολείται και έχει ως υποχρέωση και καθήκον να γίνονται γρήγορες καταγραφές, δίκαιες αποζημιώσεις και αποκαταστάσεις όλων αυτών των προβλημάτων που δημιουργούνται, τα οποία είναι πάρα πολλά σε συνθήκες κλιματικής κρίσης.

Για να μην χαθεί, λοιπόν, αυτή η πολύτιμη εμπειρία -που, δυστυχώς, υπάρχει και ένα μικρό κύμα φυγής και αποδυνάμωσης, θα έλεγα, αυτής της υπηρεσίας-, για να ενισχυθεί με τους ήδη υπάρχοντες και υπάρχουσες εργαζομένους και εργαζόμενες που έχουν μεγάλη τεχνογνωσία αυτή η συγκεκριμένη Διεύθυνση και ακριβώς επειδή πριν από λίγους μήνες είχαμε κάνει μία ερώτηση στο Υπουργείο σας και είχαμε αναφερθεί και στο πρόσφατο νομοσχέδιο για το οργανόγραμμα που πρέπει να γίνει, η ερώτηση δεν έχει απαντηθεί από τον Φεβρουάριο του 2025, γι’ αυτό ερχόμαστε με την επίκαιρη ερώτηση.

Επίσης, υπάρχει και ανακοίνωση του σωματείου των εργαζομένων στη Διεύθυνση αυτή, οι οποίοι αναφέρονται σε αυτά τα ζητήματα και έχουν βάλει και τα τους αιτήματα θεσμικά.

Σας ρωτάμε, λοιπόν, άμεσα τι θα κάνετε για αυτές τις συμβάσεις, πώς θα σταματήσει αυτή η ομηρία και πώς θα μπορούν οι άνθρωποι να δουλέψουν με μεγαλύτερη αυτοπεποίθηση και βεβαιότητα για τις εργασιακές τους συνθήκες. Δεύτερον, τι θα γίνει με το οργανόγραμμα, το οποίο έχει εξαγγείλει το Υπουργείο σας; Πότε θα ολοκληρωθεί, πότε θα ανακοινωθεί και ποιες θα είναι οι μόνιμες θέσεις που θα περιλαμβάνει, προκειμένου να δυναμώσει, όπως είπα, και να μπορέσει να πατήσει γερά στα πόδια της μία υπηρεσία που παράγει ένα εξαιρετικό έργο;

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε τον κ. Ψυχογιό.

Κύριε Υπουργέ, έχετε τον λόγο για την απάντησή σας.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Επιτρέψτε μου, επίσης, να ευχαριστήσω και τον συνάδελφο για τη συγκεκριμένη ερώτηση, γιατί είναι εξαιρετικά σημαντικό κατά τη διάρκεια άσκησης του κοινοβουλευτικού ελέγχου να έρχονται ζητήματα όπου αναγνωρίζεται και παρουσιάζεται η σημασία και η χρηστικότητα μιας τέτοιας υπηρεσίας, όπως είναι η ΓΔΑΕΦΚ.

Το λέω αυτό, κύριε Πρόεδρε, γιατί θα συμφωνήσω με τον συνάδελφο ότι τα στελέχη της Γενικής Γραμματείας Αποκατάστασης Επιπτώσεων Φυσικών Καταστροφών είναι οι πρώτοι άνθρωποι που επισκέπτονται τις περιοχές και έρχονται σε πρώτη επικοινωνία με τα θύματα τα οποία έχουν υπάρξει από μια φυσική καταστροφή.

Είναι, λοιπόν, το πρώτο πρόσωπο από πλευράς του κράτους που έρχεται σε επαφή με έναν πολίτη, το οποίο εκείνη τη στιγμή έχει να διαχειριστεί πάρα πολύ δύσκολες καταστάσεις, είτε αυτές έχουν να κάνουν με πυρκαγιές, είτε έχουν να κάνουν με πλημμύρες, είτε δυστυχώς ακόμη και με σεισμούς.

Θα διαφωνήσω, βέβαια, με τον όρο της ομηρίας, γιατί, όπως καταλαβαίνετε, ανθρώπους, οι οποίοι επιτελούν ένα τόσο σημαντικό και σπουδαίο έργο εμείς στο Υπουργείο Κλιματικής Κρίσης και Πολιτικής Προστασίας τους θεωρούμε συνεργάτες μας. Όταν έχεις συνεργάτες, δεν μπορείς να τους έχεις κάτω από ένα καθεστώς ομηρίας.

Πράγματι, στη ΓΔΑΕΦΚ υπηρετούν εκατόν τριάντα δύο μόνιμοι υπάλληλοι και τριακόσιοι τρεις συμβασιούχοι ορισμένου χρόνου. Όμως, αυτό το οποίο οφείλουμε και πρέπει να αναγνωρίσουμε, κύριε συνάδελφε, είναι ότι με τον νόμο τον οποίο περάσαμε το 2020 αυτή η Κυβέρνηση, η Κυβέρνηση του Κυριάκου Μητσοτάκη, επιτέλους δημιούργησε έναν μηχανισμό, έναν συνεκτικό μηχανισμό, ούτως ώστε το κράτος να μην λειτουργεί αποσπασματικά και με διάφορες υπηρεσίες σε ό,τι έχει να κάνει με τη διαχείριση των επιπτώσεων των φαινομένων της κλιματικής κρίσης, αλλά να μπορεί να υπάρχει μία ενοποιημένη υπηρεσία η οποία να διαχειρίζεται και να προχωρά σε όλα τα βήματα που χρειάζονται, από την καταγραφή μέχρι την αποζημίωση, για να υπάρχει μεγαλύτερη ταχύτητα και μεγαλύτερη αποκατάσταση της περιοχής και του περιβάλλοντος χώρου μετά από μία φυσική καταστροφή. Αυτό έγινε το 2020 και το 2023 συστήθηκε ένα νέο Υπουργείο.

Οπότε δεν πρέπει να μας λέτε τι έχουμε κάνει από το 2019. Το 2023 συστήθηκε το Υπουργείο Κλιματικής Κρίσης και Πολιτικής Προστασίας. Εμείς σε ό,τι έχει να κάνει με τα ζητήματα της Γενικής Διεύθυνσης Αποκατάστασης Επιπτώσεων Φυσικών Καταστροφών έχουμε έτοιμο το οργανόγραμμα. Ετοιμάζεται, είναι έτοιμο σχεδόν και το οργανόγραμμα το οποίο έχει να κάνει με τα θέματα της πολιτικής προστασίας. Γιατί πρέπει να καταλάβουμε ότι είναι δύο γενικές γραμματείες και αυτό το πλαίσιο πρέπει να είναι ενιαίο για να δημιουργηθεί και πάλι, για να μπορέσει να περάσει το προεδρικό διάταγμα.

Οπότε είμαι στην ευχάριστη θέση να σας ανακοινώσω, κύριε συνάδελφε, ότι σε πάρα πολύ σύντομο χρονικό διάστημα θα έχει κατατεθεί, θα έχουν παρθεί οι απόψεις και από τα συναρμόδια Υπουργεία. Οπότε πάρα πολύ σύντομα θα έχουμε το οργανόγραμμα, το οποίο θα αφορά και τις δύο γενικές γραμματείες του συγκεκριμένου Υπουργείου και θα προχωρήσουμε κατόπιν στις απαραίτητες διαδικασίες, οι οποίες επιβάλλονται.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε τον κύριο Υπουργό.

Κύριε Ψυχογιέ, έχετε τον λόγο για τη δευτερολογία σας.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ πολύ, κύριε Πρόεδρε.

Κύριε Υπουργέ, είναι γεγονός και είναι κοινός τόπος ότι αυτό το συγκεκριμένο προσωπικό είναι και εξειδικευμένο, είναι και άνθρωποι που γνωρίζουν πολύ καλά το πεδίο και οι οποίοι πρέπει αφενός, όπως είπαμε, να θωρακιστούν εργασιακά. Αυτό εννοούσαμε ομηρία, να θωρακιστούν, να μην περιμένουν κάθε λίγους μήνες αν θα ανανεώνονται οι συμβάσεις τους ή όχι. Να ξέρουν ότι αυτοί που καλύπτουν πάγιες και διαρκείς ανάγκες και είναι γεγονός αναντίρρητα αυτό, θα έχουν και τη δυνατότητα να παρέχουν τις υπηρεσίες τους σε ένα τέτοιο περιβάλλον. Έτσι και αλλιώς ξέρουμε ότι κάνουν υπέρβαση, δηλαδή δεν εξαρτώνται από το αν οι συμβάσεις τους ανανεώνονται ή όχι. Κάνουν υπέρβαση στον ρόλο τους, δουλεύουν παραπάνω, βγαίνουν και εκτός, έχουν πολύ μικρά οδοιπορικά και αποζημιώσεις. Τα ξέρουμε.

Απλώς, θα πρέπει σε μια σύγχρονη πολιτεία που έχει και περιθώρια δημοσιονομικά, να το θωρακίσουμε αυτό και να πάρουμε και επιπλέον προσωπικό μετά με συγκεκριμένες ειδικότητες που μπορεί να υπάρχουν. Διότι η κλιματική κρίση είναι τόσο πολυσύνθετη και πολυδιάστατη, που προφανώς ένα Υπουργείο δεν μπορεί να τη λύσει μόνη της. Επίσης, έρχεται από πριν στο δικό σας Υπουργείο το θέμα αυτό και το αναγνωρίζουμε.

Από εκεί και πέρα, θα πρέπει τουλάχιστον να κάνουμε το αυτονόητο, άμεσα ανανέωση των συμβάσεών τους, το οργανόγραμμα το οποίο θα βάλει μόνιμες θέσεις και ισχυρή στελέχωση, μέσα ενδεχομένως από μία προκήρυξη του ΑΣΕΠ, η οποία θα βάζει τη μοριοδότηση προϋπηρεσίας, όπως έγινε τα προηγούμενα χρόνια από την Κυβέρνηση του ΣΥΡΙΖΑ -που αναφερθήκατε- σε άλλες κατηγορίες. Στο Πρόγραμμα «Βοήθεια στο Σπίτι», ερχόντουσαν είκοσι χρόνια πίσω σε ανθρώπους που εργάζονταν στους δήμους και δόθηκε η δυνατότητα να μην εξαντλήσουν οι δήμοι τα ένδικα μέσα, στους σχολικούς φύλακες σε πολλές κατηγορίες οργανισμών. Γίνεται, λοιπόν.

Επομένως, σας καλούμε να το κάνετε γρήγορα, άμεσα, με συγκεκριμένες προϋποθέσεις, με δικαιοσύνη και να μην χαθεί καμία θέση από αυτές που υπάρχουν, διότι εντοπίζω το εξής: Δεν είναι μόνο εργασιακή αποκατάσταση ή αποκατάσταση αδικίας, μια αποκατάσταση, όπως είπα, της αβεβαιότητας που υπάρχει σήμερα, αλλά είναι κάτι το οποίο θα επιβραβεύσει και το έργο που έχουν κάνει αυτοί οι άνθρωποι -και πέρα από τον ρόλο τους πολλές φορές-, θα δώσει αυτοπεποίθηση και στο Υπουργείο και στην υπηρεσία και στις τοπικές κοινωνίες όπου θα βλέπουν την άμεση παρέμβαση, την ολοκληρωμένη, τη σοβαρή που γίνεται και τώρα, αλλά και θα έχει ακόμα πιο οργανωμένο χαρακτήρα και πιο στρατηγικό. Θα ενισχύσει τη λειτουργία της υπηρεσίας, η οποία, όπως είπα, χρειάζεται στήριξη και έχει έναν νευραλγικό ρόλο σε όλη αυτή την περίοδο και την κλιματική κρίση και τη συγκυρία, όχι μόνο στην Αθήνα αλλά και πανελλαδικά στα διάφορα τμήματα της συγκεκριμένης Διεύθυνσης που υπάρχουν και θέλουν και αυτά στήριξη και ενίσχυση. Επίσης, αφορά και το δημόσιο συμφέρον, το οποίο είναι πάρα πολύ σημαντικό, είναι πάνω από όλα και το δημόσιο συμφέρον υπηρετείται από αυτού του είδους τις διευθύνσεις. Το Δημόσιο έχει τεχνογνωσία, έχει εμπειρία. Να μην πάμε σε outsourcing, να μην πάμε σε εκχώρηση συγκεκριμένων αρμοδιοτήτων -όχι για τη Διεύθυνση που συζητάμε αλλά για άλλες διαδικασίες- σε ιδιώτες, αφού υπάρχουν άνθρωποι που γνωρίζουν πάρα πολύ καλά την κατάσταση και πρέπει εργασιακά, επαναλαμβάνω, να τελειώσει αυτή η κατάσταση που σέρνεται χρόνια και χρειάζεται απάντηση.

Άκουσα την απάντησή σας. Θα ήθελα, αν έχετε, να μου πείτε ακόμα πιο συγκεκριμένα πράγματα μετά και το Υπουργικό Συμβούλιο το οποίο έγινε που περιμέναμε ενδεχομένως -όπως για τους χίλιους εβδομήντα έξι στο Πυροσβεστικό Σώμα σε διάφορες κατηγορίες, που είχαμε και εμείς ζητήσει με κοινοβουλευτικό έλεγχο- να έχει και για την ΓΔΑΕΦΚ. Αν, όμως, έχετε κάτι άμεσα πιο συγκεκριμένο να μας πείτε για τον τρόπο που θα γίνει ή για τις συμβάσεις που λήγουν, θα ήθελα στη δευτερολογία σας να αναφερθείτε.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΚΩΝΣΤΑΝΤΙΝΟΣ ΚΑΤΣΑΦΑΔΟΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κύριε συνάδελφε, κρούετε ανοιχτές θύρες. Και το λέω αυτό γιατί από την πρώτη στιγμή που πήγα στο Υπουργείο Κλιματικής Αλλαγής και Πολιτικής Προστασίας και στην πρώτη συνάντηση την οποία έκανα με το Σωματείο των Εργαζομένων κατέθεσα την δέσμευσή μου η οποία έχει να κάνει με το ότι θα τρέξουμε όσο το δυνατόν πιο γρήγορα το οργανόγραμμα. Εμείς από τη δική μας πλευρά το έχουμε υλοποιήσει, αλλά σας λέω ότι το Υπουργείο είναι ενιαίο και καταλαβαίνετε ότι η Γενική Γραμματεία Πολιτικής Προστασίας έχει πάρα πολλά θέματα, tώρα τελείωσε και με τα θέματα της Γενικής Γραμματείας Πολιτικής Προστασίας. Για ποιον λόγο; Όχι μόνο για να γίνεται καλύτερα η δουλειά και να υπάρχει καλύτερη κατανομή και καλύτερη παραγωγή έργου, αλλά γιατί αποτελεί βασική και απαραίτητη προϋπόθεση, για να γίνει η προκήρυξη για μόνιμες θέσεις στον ΑΣΕΠ, να υπάρχει το οργανόγραμμα.

Είπα, λοιπόν, στους εκπροσώπους των εργαζομένων ότι μέχρι να μπορέσουμε και να βγάλουμε διαγωνισμό ΑΣΕΠ με μοριοδότηση -γιατί, όπως σας είπα, δεν τους θεωρούμε όμηρους, τους θεωρούμε συνεργάτες μας, για να υπάρξει και συγκεκριμένη μοριοδότηση, λόγω της πολύτιμης εμπειρίας την οποία έχουν αποκομίσει τα συγκεκριμένα στελέχη, γιατί, δυστυχώς, έχουμε πάρα πολλά φαινόμενα και πάρα πολλές φυσικές καταστροφές που έχει δημιουργήσει η κλιματική κρίση- είναι ρητή και κατηγορηματική η δέσμευσή μας ότι μέχρι να γίνει αυτό, θα ανανεώνονται συνεχώς και αδιαλείπτως οι συμβάσεις τους.

Είναι κάτι το οποίο ήδη έγινε στη μέχρι τώρα παρουσία μου και θα συνεχίσει να γίνεται, ελπίζοντας, όμως, ότι πάρα πολύ σύντομα θα έχουμε το οργανόγραμμα και θα είμαστε στην ευχάριστη θέση να ανακοινώσουμε έναν διαγωνισμό ΑΣΕΠ, όπως σας είπα, με αυξημένη μοριοδότηση, όχι χατιρικά, όχι στη λογική τη συντεχνιακή, όχι επειδή είναι ένα συνδικαλιστικό αίτημα -γιατί, ξέρετε, τη λειτουργία της συγκεκριμένης υπηρεσίας, την αδικεί να περιχαράσσεται μέσα σε συνδικαλιστικές λογικές- αλλά λόγω του ότι είναι απαραίτητοι και πολύτιμοι λόγω της εμπειρίας και της προσφοράς τους οι συγκεκριμένοι υπάλληλοι. Οπότε, για αυτόν τον λόγο θα γίνει. Δεσμεύομαι, λοιπόν, και μέσα στην Αίθουσα της Ολομέλειας, όπως έχω δεσμευτεί και σε διάφορες άλλες περιπτώσεις και παρουσία των συνδικαλιστών και σε διάφορες επιτροπές, ότι αυτή είναι μια ειλημμένη απόφαση και ότι αυτό θα γίνει.

Και για να σας δείξω το πόσο σημαντικούς θεωρούμε τους συγκεκριμένους υπαλλήλους, οι οποίοι, όπως προαναφέραμε και οι δύο, είναι οι πρώτοι οι οποίοι πηγαίνουν όπου υπάρχει φυσική καταστροφή και είναι η πρώτη κρατική υπηρεσία η οποία έρχεται σε συνεννόηση και σε επικοινωνία με τους πολίτες οι οποίοι έχουν πληγεί από αυτές, θα σας πω σαν χαρακτηριστικό παράδειγμα τις φωτιές του καλοκαιριού όπου με αστραπιαία ταχύτητα τα συνεργεία και τα κλιμάκια της Γενικής Γραμματείας Αποκατάστασης Φυσικών Καταστροφών από τις 14 Αυγούστου ήταν και κάνανε αυτοψία στις πληγείσες περιοχές από την πρώτη μέρα που είχαν σβήσει οι φωτιές φωτιά στις περιοχές οι οποίες ήταν πυρόπληκτες.

Όμως, για να σας αποδείξω τη στενή σχέση και συνεργασία και το ενδιαφέρον το πραγματικό το οποίο δείχνουμε απέναντι στους συγκεκριμένους υπαλλήλους, να σας ενημερώσω ότι παίρνουν και απογευματινές υπερωρίες, ότι περνούν και τα Σαββατοκύριακα όσοι τα δουλεύουν και παίρνουν και τα νυχτερινά τους, γιατί είναι μια υπηρεσία η οποία είναι εικοσιτέσσερις ώρες το εικοσιτετράωρο και είναι μια υπηρεσία η οποία βρίσκεται πάντοτε σε κατάσταση συναγερμού αν και όποτε χρειαστεί να επέμβουν για να μπορέσουν να προσφέρουν τις υπηρεσίες τους.

Οπότε, κλείνοντας, θέλω να πω ότι είναι ειλημμένη η απόφαση και η δέσμευσή μας ότι θα προκηρυχθεί διαγωνισμός με το που θα ολοκληρωθεί το οργανόγραμμα, και αυτός ο διαγωνισμός ο οποίος θα προκηρυχθεί από τον ΑΣΕΠ, θα έχει αυξημένη μοριοδότηση για να μπορέσει να καλύψει αυτούς τους υπαλλήλους. Μέχρι τότε, δεν έχει κανένας κανέναν λόγο να ανησυχεί ότι θα χάσει τη δουλειά του.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε και εμείς.

Στις επόμενες δύο επίκαιρες ερωτήσεις θα απαντήσει ο Υφυπουργός Υποδομών και Μεταφορών ο κ. Νικόλαος Ταχιάος.

Ξεκινάμε με την όγδοη με αριθμό 1421/29-9-2025 επίκαιρη ερώτηση δεύτερου κύκλου της Βουλευτού Β2΄ Δυτικού Τομέα Αθηνών της Κοινοβουλευτικής Ομάδας «ΠΑΣΟΚ–ΚΙΝΗΜΑ ΑΛΛΑΓΗΣ» κυρίας Κωνσταντίνας (Νάντιας) Γιαννακοπούλου προς τον Υπουργό Υποδομών και Μεταφορών με θέμα: «Άμεση υλοποίηση της ανάπλασης του ρέματος Εσχατιάς και αξιοποίηση του σκεπασμένου τμήματος στον Δήμο Ιλίου».

Κυρία συνάδελφε, κυρία Γιαννακοπούλου, έχετε τον λόγο για την πρωτολογία σας.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Ευχαριστώ πάρα πολύ, κύριε Πρόεδρε. Καλό μήνα κιόλας!

Κύριε Υπουργέ, συζητούμε σήμερα ένα ζήτημα το οποίο αγγίζει πάρα πολύ άμεσα την ποιότητα ζωής χιλιάδων κατοίκων της Δυτικής Αθήνας, και ειδικότερα του Δήμου Ιλίου. Έχει να κάνει με την αξιοποίησή του σκεπασμένου τμήματος του ρέματος Εσχατιάς. Παρά τη σημασία του ρέματος πρωτίστως ως αντιπλημμυρική θωράκιση, το τμήμα αυτό παραμένει για πολλά χρόνια αναξιοποίητο, στερώντας από την τοπική κοινωνία έναν πολύτιμο δημόσιο χώρο.

Ακούστε τώρα τι γίνεται. Ενώ έχουν προχωρήσει αντιπλημμυρικά έργα σε γειτονικές περιοχές, η ανάπλαση στο Ίλιον παραμένει στάσιμη. Το αποτέλεσμα, λοιπόν, είναι απολύτως απογοητευτικό γιατί, αντί να έχουν οι κάτοικοι της δυτικής Αθήνας και του Ιλίου έναν χώρο πρασίνου, πεζοδρομίων, ποδηλατοδρόμων, δυστυχώς, οι κάτοικοι συναντούν μπάζα, συναντούν εγκατάλειψη, χωμάτινα εμπόδια, σκοτεινά τούνελ χωρίς φωτισμό, εστίες μόλυνσης, ελλιπέστατη καθαριότητα. Και αυτή η εγκατάλειψη ενισχύει ακόμα περισσότερο το αίσθημα ανασφάλειας και δημιουργεί κίνδυνο τόσο για την υγεία όσο και για το αίσθημα δημόσιας ασφάλειας.

Σε μια περίοδο όπου η Κυβέρνηση δηλώνει ότι είναι προτεραιότητά της να αντιμετωπίσει τόσο την κλιματική κρίση όσο και την εγκληματικότητα, αντιλαμβάνεστε ότι είναι απολύτως επιβεβλημένο να προχωρήσει αυτό το έργο, το σχέδιο ανάπλασης. Πρόκειται για ένα σχέδιο το οποίο θα περιλαμβάνει φωτισμό, θα περιλαμβάνει πράσινο, αθλητικές υποδομές, πεζόδρομους, ποδηλατοδρόμους. Είναι ένα έργο πνοής για τη δυτική Αθήνα που γνωρίζετε πολύ καλά ότι είναι η πιο επιβαρυμένη περιβαλλοντικά περιοχή ολόκληρου του Λεκανοπεδίου.

Οι κάτοικοι, λοιπόν, του Ιλίου δεν μπορούν να περιμένουν άλλο. Υπάρχει ένα αίσθημα εγκατάλειψης από την πλευρά της Κυβέρνησης. Οι κάτοικοι ζητούν ένα καθαρό χρονοδιάγραμμα και σαφείς δεσμεύσεις για την έναρξη ενός έργου το οποίο θα μεταμορφώσει το ρέμα της Εσχατιάς από μια εστία εγκατάλειψης σε ένα κέντρο ζωής και δημιουργίας.

Άρα, σας ρωτώ, κύριε Υπουργέ, τα εξής. Υπάρχει συγκεκριμένο σχέδιο ανάπλασης για το σκεπασμένο τμήμα του ρέματος Εσχατιάς εντός των ορίων του Δήμου Ιλίου; Ποιο είναι το ακριβές χρονοδιάγραμμα -επιμένω στη λέξη ακριβές, και θα επιμένω μέχρι να έχω σαφείς απαντήσεις- για τη δημοπράτηση της έναρξης των έργων; Επίσης, πείτε μας αν υπάρχει μια συνεργασία με τον Δήμο Ιλίου, με τη Δήμαρχο την κυρία Αλεβίζου και την Περιφέρεια Αττικής, προκειμένου να ολοκληρωθεί ένα ενιαίο και λειτουργικό σχέδιο ανάπλασης;

Σας ευχαριστώ θερμά.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κύριε Υπουργέ, έχετε τον λόγο για την απάντησή σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κυρία Βουλευτά, ανήκω σε αυτούς οι οποίοι σε αυτήν την Αίθουσα, αλλά και δημοσίως, έχουν υποστηρίξει ότι τα έργα δεν γίνονται με την πολιτική βούληση. Όμως, αυτό θα είναι το δεύτερο σημείο της απάντησής μου στη δευτερολογία μου. Γιατί το λέω, όμως, αυτό; Το λέω αυτό γιατί το μεγάλο ζήτημα είναι: αν αποτελεί προτεραιότητα ή όχι το Ίλιον και η περιοχή της δυτικής Αττικής. Αυτή είναι η μεγάλη εικόνα. Σας διαβεβαιώνω ότι αποτελεί, και θα σας πω αποδείξω. Και το κλειδί σε αυτήν την υπόθεση ήταν η τελευταία αποστροφή της ερώτησής σας, όταν μιλήσατε για συνεργασία με τον Δήμο και με την Περιφέρεια.

Η διαχείριση των ρεμάτων δεν αποτελεί αρμοδιότητα του Υπουργείου Υποδομών και Μεταφορών και της Κεντρικής Κυβέρνησης, αποτελεί αρμοδιότητα της Περιφέρειας. Θα μπορούσε, λοιπόν, αυτό να είναι το άλλοθι ενός Υπουργείου ή της Κυβέρνησης συνολικά, ώστε να μην αναλάβει την ευθύνη για ένα συγκεκριμένο έργο.

Όμως, αυτό το έργο επείγει. Αυτό το έργο πραγματικά είναι ένα έργο το οποίο είναι σημαντικό και δεν είναι ένα έργο το οποίο είναι ανταγωνιστικό προς τις άλλες παρεμβάσεις που γίνονται στο ρέμα της Εσχατιάς και οι οποίες συνοδεύονται και με παρεμβάσεις στο ρέμα της Πικροδαφνέζας που μπαίνει στο ρέμα της Εσχατιάς ή με το ρέμα του Αγίου Γεωργίου, αν δεν απατώμαι, που επίσης και αυτό καταλήγει στο ρέμα της Εσχατιάς και αφορά την ανάντη περιοχή.

Είναι ένα έργο το οποίο έχει τα δικά του χαρακτηριστικά σε ένα κλειστό κλίμα, αλλά σε κάθε περίπτωση αυτό το οποίο επείγει είναι οι άλλες παρεμβάσεις, οι οποίες ανέφερα, οι αντιπλημμυρικές παρεμβάσεις, οι οποίες έχουν ένα κόστος της τάξης των 50 εκατομμυρίων ευρώ και το οποίο, βεβαίως, είναι πάρα πολύ σημαντικό, είναι μια επένδυση στην περιοχή της δυτικής Αττικής.

Έχει το Υπουργείο προτεραιοποιήσει το συγκεκριμένο έργο; Βεβαίως. Από το 2023 υπάρχουν τα τεύχη δημοπράτησης για το συγκεκριμένο έργο, έχει χαρακτηριστεί ως ιδιαίτερης σημασίας, ώστε να αναληφθεί η δημοπράτησή του από το Υπουργείο Υποδομών και Μεταφορών.

Ποιο είναι το ζητούμενο; Το ζητούμενο είναι η χρηματοδότηση του έργου, διότι, όπως σας είπα, τα έργα δεν γίνονται μόνο με την πολιτική βούληση, δεν γίνονται μόνο με προτεραιοποίηση, πρέπει να είναι σαφές ότι θα είναι σε θέση το Υπουργείο να διαθέσει τα συγκεκριμένα κονδύλια για την εκτέλεση του έργου αυτού και πριν εξασφαλιστεί αυτή η χρηματοδότηση, κάθε άλλη αναφορά δεν θα είναι ποτέ ακριβής, όπως ακριβώς εσείς το ζητάτε.

Κατά συνέπεια, πρέπει να γίνει σαφές ότι, ναι, αποτελεί προτεραιότητα το συγκεκριμένο έργο. Έχω πάει στο Ίλιον, έχω συναντηθεί με την κ. Αλεβίζου, μου έχει μιλήσει γι’ αυτό το έργο, έχουμε μιλήσει για τα έργα τα οποία είναι πολύ κρίσιμα για την περιοχή του Ιλίου και πρόκειται για ένα έργο το οποίο θα χρηματοδοτηθεί από το πρόγραμμα δημοσίων επενδύσεων. Δεν υπάρχει τρόπος να δημοπρατηθεί από κάπου αλλού, θα χρηματοδοτηθεί από το πρόγραμμα δημοσίων επενδύσεων και στη δευτερολογία μου θα σας εξηγήσω τι ακριβώς αφορά αυτό.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υπουργέ.

Κυρία Γιαννακοπούλου, έχετε τον λόγο για τη δευτερολογία σας.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Ευχαριστώ πάρα πολύ, κύριε Πρόεδρε.

Επιτρέψτε μου, κύριε Υπουργέ, και χωρίς καμία διάθεση μικροπολιτικής, αλλά να το πω ως γεγονός αδιαμφισβήτητο ότι όλη αυτή η πολύχρονη καθυστέρηση για την ανάπλαση του ρέματος Εσχατιάς είναι αδικαιολόγητη. Είναι αδικαιολόγητη και υπονομεύει τις προσδοκίες της τοπικής κοινωνίας, υποβαθμίζει την ποιότητα ζωής τους και προφανώς εντείνει και επιτείνει ακόμα περισσότερο όλη αυτή την καχυποψία, η οποία υπάρχει συνολικότερα στους πολίτες απέναντι στην πολιτική, ιδιαίτερα την πολιτική της Κυβέρνησης.

Βεβαίως και είναι αλήθεια και όλοι το γνωρίζουμε ότι όλα τα μεγάλα έργα υπόκεινται σε γραφειοκρατικές διαδικασίες – μελέτες, αδειοδοτήσεις, ενστάσεις- και προφανώς δεν γίνονται με ένα μαγικό ραβδί. Όμως, όταν αυτές οι διαδικασίες εξελίσσονται με ρυθμούς χελώνας για πάρα πολλά χρόνια τότε, ναι, η καθυστέρηση βεβαίως και καθίσταται πολιτική επιλογή. Αυτή είναι η αλήθεια. Όταν υπάρχουν διαρκώς καθυστερήσεις ή επίρριψη ευθυνών ή οτιδήποτε άλλο, πολιτική επιλογή λέγεται αυτό, πολιτική μη προτεραιοποίηση το να προχωρήσεις σε έργα, τα οποία έχει ανακοινώσεις, λες ότι τα υπερασπίζεσαι, αλλά τελικά τα αφήνεις να βαλτώνουν.

Από τα στοιχεία τα οποία έχουμε στη διάθεσή μας, ήδη από το 2021 είχε εγκριθεί η μελέτη της ανάπλασης για τμήμα του ρέματος εντός του Δήμου Ιλίου. Παρόλα αυτά, η δημοπράτηση αυτού του υποέργου δεν έχει ακόμα προχωρήσει με υπεύθυνο και διαφανή τρόπο.

Γιατί, κύριε Υπουργέ; Είναι πολύ σαφές το ερώτημά. Σας μιλάω για το υποέργο και γιατί δεν προχωράει η δημοπράτηση.

Όταν η τοπική κοινωνία, λοιπόν, αναμένει το χρονοδιάγραμμα δημοπράτησης το 2024 και αυτό περνάει άκαρπο, όταν οι μέρες και οι μήνες κυλούν χωρίς ενημέρωση, τότε θα μου επιτρέψετε να σας πω ότι δεν μιλάμε απλά για διοικητικά εμπόδια, αλλά μιλάμε -και το ξαναλέω- για έλλειψη πολιτικής βούλησης από τη μεριά της Κυβέρνησης και από τη μεριά του Υπουργείου σας.

Οι πολίτες δεν έχουν την πολυτέλεια να περιμένουν άλλο. Μπάζα, σκουπίδια, εστίες μόλυνσης και ανασφάλειας έχουν καταλάβει τη θέση ενός έργου, το οποίο θα μπορούσε να αλλάξει ριζικά το βεβαρημένο τοπίο της Δυτικής Αθήνας, το πολύ βεβαρημένο τοπίο της Δυτικής Αθήνας και πρέπει να αποτελεί προτεραιότητά σας. Περιοχές που έχουν υποβαθμιστεί περιβαλλοντικά να είναι οι πρώτες που θα στηρίζετε για να ανέβουν περιβαλλοντικά, για να προσφέρετε ποιότητα ζωής στους πολίτες που σηκώνουν ένα δυσανάλογο βάρος με τους πολίτες της υπόλοιπης Αττικής.

Και γι’ αυτό, λοιπόν, εκφράζω κοινοβουλευτικά την αγωνία όλων αυτών των πολιτών της τοπικής περιοχής. Απαιτούμε, λοιπόν, ένα σαφές χρονοδιάγραμμα. Δεν μπορούμε να ανεχτούμε άλλο λόγια χωρίς έργα και οι κάτοικοι του Ιλίου δικαιούνται να δουν το ρέμα της Εσχατιάς να μεταμορφώνεται.

Ζητάμε, λοιπόν, σαφές χρονοδιάγραμμα, δεσμεύσεις με υπογραφή, συγκεκριμένη ημερομηνία δημοπράτησης. Κάθε μέρα που πάει χαμένη είναι μια χαμένη μέρα για τη δυτική Αθήνα.

Ας το πούμε καθαρά, κύριε Υπουργέ: Αν η Κυβέρνηση συνεχίσει να αδιαφορεί, θα είστε συνένοχοι για την υποβάθμιση της ζωής των πολιτών της δυτικής Αθήνας. Προσωπικά θα είμαι εδώ πέρα διαρκώς και θα κάνω όσες επίκαιρες ερωτήσεις χρειαστεί ζητώντας να πάρουμε σαφή απάντηση και ασκώντας με κάθε τρόπο πίεση για να μπορέσουν να προτεραιοποιηθούν έργα πνοής για τη δυτική Αθήνα, όπως είναι αυτό το συγκεκριμένο έργο.

Να σας υπενθυμίσω ότι ο κ. Μητσοτάκης το 2019 είχε επιλέξει την έδρα της δυτικής Αθήνας λέγοντας τότε ότι στόχος του ήταν να δείξει το ενδιαφέρον του για μια περιοχή που είναι επιβαρυμένη περιβαλλοντικά, που αντιμετωπίζει πολύ μεγαλύτερες δυσκολίες, πολύ μεγαλύτερη φτώχεια, πολύ μεγαλύτερη υποβάθμιση περιβαλλοντική και όχι μόνο απ’ ότι όλες οι άλλες.

Ας το δούμε, λοιπόν, στα έργα, στην πράξη, όχι απλά στα λόγια ,στην επικοινωνία, στο χάιδεμα πλάτης. Περιμένουμε, λοιπόν, απάντηση και εδώ θα είμαστε για να τα λέμε συχνά μέχρι αυτό να γίνει πραγματικότητα.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, ορίστε έχετε τον λόγο για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κυρία Βουλευτά, σε ό,τι με αφορά στις ερωτήσεις με ενδιαφέρει περισσότερο η απάντηση στην ουσία της ερώτησης και όχι μια αντιπαράθεση στη ρητορική εντός της Αιθούσης. Και το λέω αυτό γιατί νομίζω ότι την απάντηση σας την έδωσα από την αρχή. Σας είπα πού βρίσκεται το θέμα. Είναι ένα έργο το οποίο ασφαλώς το έχουμε προτεραιοποιήσει. Σας εξήγησα γιατί, γιατί επιλέξαμε να το χαρακτηρίσουμε ως έργο το οποίο θα εκτελεστεί από το Υπουργείο Υποδομών και Μεταφορών, από την κεντρική Κυβέρνηση, ενώ αποτελεί αρμοδιότητα της περιφέρειας.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Πότε;

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Είναι ένα έργο, λοιπόν, το οποίο έχει αναληφθεί από το κεντρικό κράτος, το οποίο έχει μια συνέχεια.

Προσέξτε, όμως. Σας απάντησα. Υπάρχει κάτι το οποίο είναι πάρα πολύ σημαντικό και λέγεται χρηματοδότηση ενός έργου. Αυτά, όπως ξέρετε, δεν είναι γραφειοκρατικές διαδικασίες. Το να ωριμάσει μια μελέτη, το να ωριμάσει ένα έργο δεν είναι γραφειοκρατικές διαδικασίες, όπως τις είπατε, είναι διαδικασίες οι οποίες είναι απολύτως απαραίτητες, είναι διαδικασίες τις οποίες κανένας δεν πρέπει να αποφύγει, όχι δεν μπορεί να αποφύγει, για να μπορέσει όχι μόνο να έχει ένα ώριμο έργο, αλλά να έχει ένα έργο το οποίο πρέπει να εκτελεστεί με ασφάλεια και με ακεραιότητα σε ό,τι αφορά τη διαχείριση του δημοσίου χρήματος. Αυτό έχει γίνει.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Πείτε πότε το εκτιμάτε.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Από εκεί και πέρα, όμως, η διαχείριση του δημοσίου χρήματος έχει να κάνει και με το πώς διασφαλίζονται οι πόροι και πώς διατίθενται οι πόροι. Ξέρετε το πρόγραμμα δημοσίων επενδύσεων δεν είναι απεριόριστο. Σας είπα ότι θα εκτελεστεί από το πρόγραμμα δημοσίων επενδύσεων. Το πρόγραμμα δημοσίων επενδύσεων τρέχει με πενταετή σχέδια, στα οποία γίνονται διαρκώς ανακατανομές πιστώσεων για να καλύψουν έργα που τρέχουν.

Για παράδειγμα, ένα από αυτά είναι το έργο της Εσχατιάς στο ανάντη τμήμα, το οποίο σας προανέφερα. Αυτό είναι ένα έργο 50 εκατομμυρίων. Δεν διασφαλίστηκαν οι πόροι έτσι. Χρειάστηκε να γίνουν συμπληρωματικές συμβάσεις. Είναι ένα δύσκολο έργο σε δύσκολη περιοχή, γιατί και η περιοχή είναι…

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Δεν απαντάτε, κύριε Υπουργέ.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Σας παρακαλώ μη με διακόπτετε.

Κύριε Πρόεδρε, σας παρακαλώ.

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Πρόκειται για ένα έργο, το οποίο ήταν απαραίτητο για την περιοχή και θα σας πω και κάτι ξεκάθαρο, ότι και η ασφάλεια, η αντιπλημμυρική προστασία της περιοχής, είναι απολύτως μεγαλύτερη προτεραιότητα από μια αστική ανάπλαση. Είναι και η αστική ανάπλαση προτεραιότητα, αλλά κυρίως είναι η αντιπλημμυρική προστασία, την οποία την τρέχουμε με όλες τις δυσκολίες που έχει η περιοχή.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** … (δεν ακούστηκε)

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Σας λέω, λοιπόν, ότι το πρόγραμμα δημοσίων επενδύσεων σε αυτήν την περίοδο φτάνει στο τέλος του όσον αφορά την πενταετία για την οποία είχε σχεδιαστεί.

Θα είμαστε σε θέση να διασφαλίσουμε πόρους για το συγκεκριμένο έργο, διότι δεν υπάρχει τρόπος διαφορετικός παρά μόνο από το πρόγραμμα δημοσίων επενδύσεων, μετά το νέο έτος για τον πολύ απλό λόγο ότι θα ξεκινήσει το νέο πρόγραμμα 2026-2030, στο οποίο θα μπορέσουμε να διασφαλίσουμε πόρους για τέτοια έργα. Είναι έργο το οποίο θα εκτελέσει το Υπουργείο Υποδομών και Μεταφορών και δεν υπάρχει καμία αμφιβολία ότι αυτό θα το κάνουμε.

Ακούστε να δείτε. Μιλήσατε για καχυποψία απέναντι στους πολιτικούς, ξέρετε γιατί δικαίως ο κόσμος έχει καχυποψία; Διότι του τρέφουμε προσδοκίες, στις οποίες δεν μπορούμε να ανταποκριθούμε στον χρόνο που αυτός θέλει.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Εσείς τις τρέφετε.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Γιατί…

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Εσείς τις τρέφετε γιατί το 2023 άλλαξε Κυβέρνηση.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε παρακαλώ.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Λίγη σοβαρότητα.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Γιατί εάν εγώ βγω τώρα και δώσω μια λάθος ημερομηνία, θα είναι μια λάθος προσδοκία, για την οποία βεβαίως δικαίως και εσείς και ο κόσμος θα μπορείτε να διαμαρτύρεστε.

**ΚΩΝΣΤΑΝΤΙΝΑ ΓΙΑΝΝΑΚΟΠΟΥΛΟΥ:** Οι προκάτοχοί σας, η Κυβέρνησή σας τις ξεκίνησε τις προσδοκίες.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Όμως, πρόκειται για ένα έργο, το οποίο έχει σχεδιαστεί, είναι ένα έργο το οποίο θα προχωρήσει. Εγώ δεν πρόκειται να σας δώσω ημερομηνία για τον πολύ απλό λόγο ότι δεν θέλω να διαψευστώ.

Σας λέω ότι μιλάτε για πόρους, οι οποίοι θα αναζητηθούν στο πρόγραμμα δημοσίων επενδύσεων, όπως αυτό θα αναμορφωθεί με το νέο ΕΠΑ από την 1η-1-2026.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με τη δεύτερη με αριθμό 4140/24-3-2025 ερώτηση του κύκλου αναφορών-ερωτήσεων του Ανεξάρτητου Βουλευτή Α΄ Θεσσαλονίκης κ.Μιχαήλ Χουρδάκη προς τον Υπουργό Υποδομών και Μεταφορών με θέμα: «Χρονοδιάγραμμα και Χρηματοδότηση Επέκτασης Μετρό στη Δυτική Θεσσαλονίκη».

Κύριε Χουρδάκη, έχετε τον λόγο για την πρωτολογία σας.

**ΜΙΧΑΗΛ ΧΟΥΡΔΑΚΗΣ:** Ευχαριστώ πολύ, κύριε Πρόεδρε και καλό μήνα.

Όπως πολύ σωστά είπατε προλογίζοντας την ερώτηση, 24 Μαρτίου του 2025 σήμερα έχουμε 1η Οκτωβρίου του 2025 και το Υπουργείο εδώ και έξι μήνες δεν μπήκε καν στον κόπο να απαντήσει αναγκάζοντάς με να επανέλθω όχι μόνο δημόσια, όπως κάνω σε όλες μου τις τοποθετήσεις, αλλά και κοινοβουλευτικά και ρωτώντας γιατί αυτό το ερώτημα το τόσο κρίσιμο για τη δυτική Θεσσαλονίκη, κύριε Υφυπουργέ, παραμένει αναπάντητο και για ποιο λόγο έχετε απαξιώσει την έννοια του κοινοβουλευτικού ελέγχου.

Δεν είναι η μοναδική ερώτηση που το Υπουργείο σας έχει αφήσει αναπάντητη από τις δικές μου και δεν είναι και η μοναδική ερώτηση που η Κυβέρνηση έχει αφήσει αναπάντητη και τη Δευτέρα που ξεκινά η νέα Σύνοδος έχω τουλάχιστον πενήντα ερωτήσεις που θα πρέπει να τις επανακαταθέσω, διότι η Κυβέρνηση έχει απαξιώσει αυτή τη διαδικασία του κοινοβουλευτικού ελέγχου.

Τι να πείτε, όμως, κύριε Ταχιάο; Τι να πείτε όταν ο κ. Μητσοτάκης, ο Πρωθυπουργός, από τα εγκαίνια του μετρό του 2024 έδωσε δήθεν προσωπική δέσμευση ως άλλος Πινόκιο, όταν είπε: «Και, βέβαια, να επαναλάβω για μια ακόμα φορά την προσωπική μου δέσμευση ότι θα επεκταθεί στη δυτική Θεσσαλονίκη»; Προσωπική δέσμευση ίσον σανός, τίποτα.

Μετά ο κ. Σταϊκούρας σε εκδήλωση είπε: «Η νέα ταυτότητα της Θεσσαλονίκης και της Κεντρικής Μακεδονίας περιλαμβάνει την επέκταση στα δυτικά, που αποτελεί προτεραιότητά μας».

Έξι μήνες μετά τον Ιανουάριο του 2025, κύριε Ταχιάο: «Είναι νωρίς να συζητάμε…» -πάλι ο Σταϊκούρας- «…δεν έχουμε την αναγκαία χρηματοδότηση». Και όταν πιέστηκε στη συγκεκριμένη συνέντευξη και αργότερα ξεκάθαρα είπε: «Δεν υπάρχουν χρήματα για την επέκταση του μετρό δυτικά».

Και ξέρετε γιατί δεν υπάρχουν χρήματα, κύριε Ταχιάο; Γιατί τα χρήματα αυτά έχουν ξοδευτεί στην επέκταση της Αθήνας και οι κυβερνητικοί Βουλευτές στη Θεσσαλονίκη σιωπούν, οι Υπουργοί που είναι από τη Θεσσαλονίκη σιωπούν, συμπεριλαμβανομένου και ημών, η περιφερειάρχης Θεσσαλονίκης σιωπά. Όλοι, δηλαδή, όσοι πρόσκεινται στη Νέα Δημοκρατία έχουν κάνει γαργάρα όντες και ούσες δεμένοι και δεμένες δεν ξέρω με ποιον τρόπο στη δική σας ατζέντα, ενώ ταυτόχρονα κατασκευάζεται η γραμμή 4 του μετρό της Αθήνας με χρήματα, τα οποία είχαν προϋπολογιστεί από το 2012 για το μετρό Θεσσαλονίκης.

Και, ναι, θέλουμε γραμμή 4 και 5 και 6 και 7 στην Αθήνα, όχι όμως εις βάρος της Θεσσαλονίκης. Το κόστος των επεκτάσεων του μετρό της Θεσσαλονίκης ήταν προϋπολογισμένο στο 1,4 δισεκατομμύριο, όσο ακριβώς η γραμμή 4 της Αθήνας και ενώ το ένα ξεκίνησε, το άλλο δεν ξεκίνησε. Και ξέρετε γιατί; Γιατί στην γραμμή 4 της Αθήνας εμπλέκονται γνωστοί Βουλευτές, Υπουργοί και ξανά Υπουργοί και πάλι Υπουργοί: Ο Χατζηδάκης, ο Χρυσοχοΐδης, ο Σπίρτζης, ενώ στη Θεσσαλονίκη όλοι όσοι θα έπρεπε να δημιουργούν, αν θέλετε, το κλίμα για να γίνουν αυτά που έχουμε υποσχεθεί, κάνουν ότι δεν βλέπουν. Βρέθηκαν κονδύλια για την Αθήνα, δεν βρέθηκαν κονδύλια για τη Θεσσαλονίκη και όχι απλώς δεν βρέθηκαν, ξοδεύτηκαν προϋπολογισμένα κονδύλια.

Επίσης, -και τελειώνω την εισαγωγή, γιατί περιμένω πραγματικά τις απαντήσεις, κύριε Ταχιάο, στην ερώτηση που έχω καταθέσει στις 24/3- υπήρχε σύμβαση από το 2019 διαγωνισμός που συμβασιοποιήθηκε με 11,7 εκατομμύρια ευρώ, ο οποίος περιελάμβανε αρχαιολογικές, τοπογραφικές μελέτες, διερευνήσεις δικτύων και κυκλοφοριακές παρακάμψεις. Ολοκληρώθηκε αυτό; Έχετε εικόνα; Μπορείτε να μας πείτε πόσα πληρώθηκαν, τι έγιναν και ποιο είναι το αποτέλεσμα;

Και τελειώνω λέγοντας και θυμίζοντάς σας τις ερωτήσεις, γιατί δεν θέλω ούτε αόριστες υποσχέσεις ούτε αναβολές και πραγματικά επειδή μένετε στη Θεσσαλονίκη και είχατε κατέβει και ως υποψήφιος Δήμαρχος Θεσσαλονίκης, θα ήθελα να απαντήσετε όχι με το αίτημα που ενδεχομένως έχετε μπροστά σας, αλλά με το χέρι στην καρδιά τι θα γίνει, ποια είναι η θέση σας για την επέκταση του μετρό δυτικά, αν θα τηρηθούν οι εξαγγελίες-σανός -συμπληρώνω εγώ του Πρωθυπουργού ότι, ναι, θα γίνει το μετρό-, πότε θα είναι έτοιμες οι μελέτες, αν υπάρχει συγκεκριμένο χρονοδιάγραμμα για την επέκταση στη δυτική Θεσσαλονίκη, που δυστυχώς παραμένει υποβαθμισμένη, και πώς και από ποια κονδύλια θα χρηματοδοτηθεί.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για την απάντησή σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Χουρδάκη, παρακαλώ να το προσλάβετε, όπως θέλετε να το προσλάβετε, αλλά εκπλήσσομαι. Εκπλήσσομαι κυριολεκτικά. Εισάγετε στη Βουλή το πιο φτηνιάρικο -φτηνιάρικο επαναλαμβάνω, είναι η λέξη που χρησιμοποιώ- τοπικισμό, που νομίζω ότι οι πάντες έχουν εγκαταλείψει πλην υμών από τους εκπροσώπους της Θεσσαλονίκης στη Βουλή.

Αυτή η συζήτηση για την κόντρα Θεσσαλονίκης-Αθήνας νόμιζα ότι έχει εγκαταλειφθεί, διότι πρόκειται…

**ΜΙΧΑΗΛ ΧΟΥΡΔΑΚΗΣ:** Δεν ακούσατε, κύριε Υπουργέ.

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Χουρδάκη, δεν σας διέκοψα ούτε μία φορά.

Πρόκειται για μια από τις πιο φτηνιάρικες τοποθετήσεις που έχω ακούσει μέσα στη Βουλή, διότι όχι μόνο στηρίζεται σε λάθος πραγματικά περιστατικά, αλλά υιοθετεί έναν πολιτικό λόγο, ο οποίος -δόξα τω Θεώ- έχει εγκαταλειφθεί στη Θεσσαλονίκη τα τελευταία χρόνια.

Αυτή τη στιγμή στη Θεσσαλονίκη έχει γίνει μια επένδυση διαχρονικά από το ελληνικό κράτος πολύ υψηλού κόστους, έχει χρηματοδοτηθεί από ευρωπαϊκά κονδύλια και τον ίδιο χρόνο έργα στην Αττική -για να είμαστε ειλικρινείς, γιατί εγώ θέλω να είμαι ειλικρινής, Θεσσαλονικιός είμαι και πολύ Θεσσαλονικιός, αναντάμ μπαμπαντάμ, όπως συνηθίζουμε να λέμε εκεί πάνω- έργα στην Αττική δεν πραγματοποιούνταν.

Εάν ρωτήσετε τον πρώην Υφυπουργό, ο οποίος καθόταν στα έδρανα που κάθεστε τώρα εσείς του ΠΑΣΟΚ, τον κ. Μαγκριώτη, θα σας πει ότι βασική στρατηγική με την οποία σχεδιάστηκαν τα έργα είναι ότι από ένα κοινοτικό πλαίσιο στήριξης θα χρηματοδοτείται το μετρό της Αθήνας και από το επόμενο το μετρό της Θεσσαλονίκης. Και έτσι μπήκε σε χρηματοδότηση και δεν έγινε από τη Νέα Δημοκρατία, έγινε από τον ΣΥΡΙΖΑ και ορθώς έγινε το μετρό της Αθήνας.

Ας αφήσουμε, λοιπόν, αυτόν τον τοπικισμό αν θέλουμε να μιλήσουμε στη πραγματικότητα και επειδή αναφερθήκατε και σε εμένα προσωπικά με την έννοια ότι να απαντήσω πιο προσωπικά γιατί είμαι Θεσσαλονικιός, θα σας πω ότι ρωτάτε λάθος άνθρωπο, διότι αν κάποιος ξέρει την ιστορία του μετρό, αυτός είμαι εγώ και όχι εσείς και εγώ ξέρω τα πραγματικά περιστατικά.

Δεν υπήρξε, λοιπόν, ποτέ από το 2012 οποιαδήποτε πρόβλεψη για χρηματοδότηση του μετρό. Το μετρό, η επέκταση του μετρό ήταν ένα παιχνίδι το οποίο έπαιξε μια προπροηγούμενη διοίκηση του μετρό, μια επέκταση, η οποία δεν βασιζόταν σε κανένα μοντέλο επέκτασης του μετρό Θεσσαλονίκης και η οποία απλώς είχε επικοινωνιακά χαρακτηριστικά.

Και ήρθε η σημερινή Κυβέρνηση η οποία συνέχισε μελέτη την οποία είχε αγνοήσει ο ΣΥΡΙΖΑ, τη Μελέτη Ανάπτυξης Μετρό Θεσσαλονίκης, τεκμηρίωσε το πώς πρέπει να γίνει η βορειοδυτική επέκταση στη Θεσσαλονίκη, τεκμηρίωσε το πού θα γίνουν οι σταθμοί, τεκμηρίωσε ποια χαρακτηριστικά θα έχει αυτή η επέκταση, τι προϋπολογισμό, τεκμηρίωσε ότι αυτό που χρειάζεται η Θεσσαλονίκη δεν είναι να επιβαρύνει μια γραμμή η οποία φτάνει εύκολα στα όριά της, αλλά μια δεύτερη γραμμή, τη γραμμή προς Εύοσμο-Κορδελιό -που λέτε στην ερώτησή σας- και πάνω σε αυτή εργάζεται για τη βορειοδυτική επέκταση.

Θα μπορούσα, κατά τα λοιπά, να σας παραπέμψω στην απάντηση που έδωσα στην κ. Γιαννακοπούλου και όπου ΠΔΕ να μπουν άλλα χρηματοδοτικά εργαλεία. Δεν θα το κάνω. Στη δευτερολογία μου θα σας απαντήσω και για αυτό.

**ΠΡΟΕΔΡΕΥΩΝ (Αθανάσιος Μπούρας):** Κύριε Χουρδάκη, έχετε τον λόγο για τη δευτερολογία σας.

**ΜΙΧΑΗΛ ΧΟΥΡΔΑΚΗΣ:** Σας επιστρέφω όλη την έκπληξη και τον χαρακτηρισμό «φτηνιάρικα». Πιο φτηνιάρικη απάντηση από το να βάλετε στο στόμα μου τοπικιστικά επιχειρήματα δεν θα μπορούσα να περιμένω. Δεν απαντήσατε σε κανένα από τα ερωτήματα που σας έθεσα. Θα μπω στον κόπο να σας τα θέσω ξανά. Δεν υπάρχει πρόβλημα. Μπορεί με την πρώτη να μην τα καταλάβατε ή να ήσασταν προετοιμασμένος μόνο για να απαντήσετε σε κάτι συγκεκριμένο.

Αν ακούσατε -και σας παραπέμπω να ζητήσετε και τα Πρακτικά της πρωτολογίας μου- είπα ότι καλώς γίνεται η Γραμμή 4 και να γίνει και 5 και 6.

Το είπα, κύριε Ταχιάε; Το είπα. Άρα, μη μου βάζετε ότι εγώ δεν θέλω να αναπτυχθούν ή ότι αυτό που θέτω εδώ πέρα αφορά κόντρα Αθήνας-Θεσσαλονίκης. Την κόντρα ενδεχομένως την έχετε εσείς στο μυαλό σας και όποιος έχει ένα σφυρί τα βλέπει όλα για καρφιά. Εγώ δεν έχω καμία τέτοια κόντρα στο μυαλό μου.

Σε κάθε περίπτωση και αφού αναφερθήκατε και στην προηγούμενη επίκαιρη ερώτηση, πράγματι, φαίνεται ότι έχετε μια δυσανεξία με τις δυτικές περιοχές των μεγάλων πόλεων. Και στη Δυτική Αθήνα φαίνεται ότι κάνετε πλημμελώς το έργο σας. Και στη Δυτική Θεσσαλονίκη εξίσου. Οι λόγοι; Αυτούς τους ξέρετε εσείς και αυτούς ήρθα εγώ μέσα από αυτή τη διαδικασία κοινοβουλευτικού ελέγχου να καταλάβω, διότι δεν νομίζω ότι πρόκειται απλώς περί αδράνειας.

Πρόκειται περί μιας ξεκάθαρης κοροϊδίας. Ο κόσμος έχει καταλάβει πια με ποιους έχει να κάνει και ποια είναι η ατζέντα τους. Είναι μια κατά συρροή υποβάθμιση της Δυτικής Θεσσαλονίκης και αν θέλετε και της Δυτικής Αθήνας. Το ότι κάνετε σε μια πόλη κάτι λάθος δεν σημαίνει ότι δεν το κάνετε και αλλού το λάθος. Είστε πολύ καλοί στα λάθη από ό,τι φαίνεται και αυτό έχει σαν αποτέλεσμα η Δυτική Θεσσαλονίκη, με όλο τον σχεδιασμό που φανφαρωδώς αναπτύξατε, να έχει μείνει πίσω.

Τι γίνεται με τον Δυτικό Προαστιακό; Θα, θα, θα! Θα είναι το 2027 έτοιμος; Τι γίνεται με τη μετεγκατάσταση της ΔΕΘ; Είπατε ότι έρχομαι εδώ με το τοπικιστικά χαρακτηριστικά. Καθόλου δεν έρχομαι. Όταν ξεκίνησε και αυτή η συζήτηση για τη δημιουργία ενός αμιγώς και κανονικού Μητροπολιτικού Πάρκου στη ΔΕΘ, πάλι ήμουν μόνος μου και πάλι στο Δημοτικό Συμβούλιο -νομίζω ότι ήσασταν και εσείς- είχα ακούσει τέτοιους χαρακτηρισμούς.

Βλέπετε, όμως, ότι οι υπογραφές για τη διεξαγωγή δημοψηφίσματος έχουν συλλεχθεί. Σχεδόν έχουν ολοκληρωθεί. Θα γίνει η αλλαγή. Ήδη βγήκε ο Μητσοτάκης και πήρε πίσω όλα ή σχεδόν όλα τα περί real estate και μένει ακόμα ένα μικρό ή δύο μικρά βήματα για να φτάσει το Μητροπολιτικό Πάρκο να γίνει όπως πρέπει.

Οπότε, κύριε Υφυπουργέ, έρχομαι ξανά και λέω -γιατί οι ζωές των ατόμων στη Δυτική Θεσσαλονίκη είναι εξίσου σημαντικές με τα άτομα στη Δυτική Αθήνα και καθόλου δεν βάζουμε ότι πρέπει να διαλέξετε, αλλά πρέπει όλα να γίνουν- ότι είναι ξεκάθαρο ότι πρέπει το μετρό στη Δυτική Θεσσαλονίκη να γίνει. Και περιβαλλοντικά να βοηθήσει και επιχειρησιακά θα βοηθήσει και δεν υπάρχει κάτι στο οποίο να πούμε ότι δεν θα κάνει καλό.

Έρχομαι ξανά, λοιπόν: Έχει ολοκληρωθεί το έργο των μελετών 11,7 εκατομμύρια δημοπρατημένο από την ΑΚΤΩΡ; Πού βρίσκεται αυτό; Αυτή την απάντηση θέλω. Πόσα χρήματα έχουν καταβληθεί για αυτό; Αυτή την απάντηση θέλω. Ποιες είναι οι νέες μελέτες; Αυτή η απάντηση μας λείπει, όπως επίσης μας λείπουν και οι απαντήσεις στις ερωτήσεις που σας έκανα νωρίτερα και οι οποίες ήταν ήδη από τις 24 Μαρτίου κατατεθειμένες. Ποιο είναι το συγκεκριμένο χρονοδιάγραμμα για την επέκταση του μετρό; Μην μπείτε στα εργαλεία και από πού θα προκύψουν, αλλά ποιο είναι, πότε θα ξεκινήσει μετρό στη Δυτική Θεσσαλονίκη και αν έχετε και εικόνα και τι θα κοστίσει. Όλα τα υπόλοιπα είναι για εσωτερική κατανάλωση.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Χουρδάκη, αυτό το οποίο λείπει είναι η συνοχή και η συνέπεια του λόγου σας και των σκέψεων σας. Και επειδή καταλάβατε αυτό που σας είπα για τον «φτηνιάρικο» τοπικισμό που εισαγάγατε εδώ πέρα, στην πορεία…

**ΜΙΧΑΗΛ ΧΟΥΡΔΑΚΗΣ:** Το κατάλαβα και σας το επέστρεψα!

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Χουρδάκη, δεν σας διέκοψα ούτε ένα λεπτό! Σας παρακαλώ παρά πολύ!

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Χουρδάκη!

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Σας άκουσα στο παραλήρημα σας και σας παρακαλώ πάρα πολύ να με ακούσετε, είτε σας αρέσει είτε δεν σας αρέσει.

Λοιπόν, εισαγάγατε σε αυτή την Αίθουσα «φτηνιάρικο» τοπικισμό, διότι το βάλατε ανταγωνιστικά με την Αττική. Μιλήσατε για παραγοντισμό…

**ΜΙΧΑΗΛ ΧΟΥΡΔΑΚΗΣ:** Μάλλον δεν καταλάβατε!

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Χουρδάκη!

**ΜΙΧΑΗΛ ΧΟΥΡΔΑΚΗΣ:** Μα, λέει ψέματα!

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε! Μιλήσατε χωρίς διακοπή. Θα μιλήσει και ο Υπουργός χωρίς διακοπή.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Εγώ, ο Θεσσαλονικιός λοιπόν, τολμώ και λέω ότι αυτό είναι «φτηνιάρικο» και ας μην αρέσει σε κάποιους στην πόλη.

**ΜΙΧΑΗΛ ΧΟΥΡΔΑΚΗΣ:** Δεν ακούτε…

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Ακούστε, σας παρακαλώ πάρα πολύ. Επειδή μου λέτε ότι εδώ έρχομαι ανέτοιμος, είμαι αυτός ο οποίος στη Θεσσαλονίκη…

**ΜΙΧΑΗΛ ΧΟΥΡΔΑΚΗΣ:** Καθόλου! Τι είναι αυτά που λέτε;

**ΠΡΟΕΔΡΕΥΩΝ (Αθανάσιος Μπούρας):** Μη διακόπτετε, κύριε Χουρδάκη! Είπατε τα δικά σας. Εδώ υπάρχει διάλογος.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Μπήκατε στην πολιτική με ένα κόμμα θορυβοποιών και μείνατε θορυβοποιός.

Και ξέρετε για ποιον θόρυβο μιλάω; Για τον θόρυβο που ακούγεται σαν ζουζούνισμα, όχι έναν αθόρυβο πραγματικό, την όχληση. Λοιπόν…

**ΜΙΧΑΗΛ ΧΟΥΡΔΑΚΗΣ:** Απαντήσεις θα δώσετε; Απαντήσεις θέλουμε και όχι σχολιασμό για εμένα!

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Όχι. Όπως σχολιάσατε για την Κυβέρνηση, για εμάς, σχολιάζω τι είναι αυτό που εκπροσωπείτε στη Βουλή. Και εκπροσωπείτε…

**ΜΙΧΑΗΛ ΧΟΥΡΔΑΚΗΣ:** Απαντήσεις θέλουμε.

**ΠΡΟΕΔΡΕΥΩΝ (Αθανάσιος Μπούρας):** Κύριε Χουρδάκη, σας παρακαλώ!

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Και εκπροσωπείτε έναν από τους χειρότερους λαϊκισμούς. Αυτό εκπροσωπείτε.

Λοιπόν, ακούστε, κύριε Χουρδάκη, όταν…

**ΜΙΧΑΗΛ ΧΟΥΡΔΑΚΗΣ:** Κύριε Πρόεδρε, δεν μπορεί να λέει «φτηνιάρικο». Να το ανακαλέσει.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Δεν ανακαλώ τίποτα. Δεν ανακαλώ τίποτα.

Λοιπόν, ακούστε, κύριε Χουρδάκη…

**ΜΙΧΑΗΛ ΧΟΥΡΔΑΚΗΣ:** Απαντήσεις, απαντήσεις!

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Λοιπόν, απαντήσεις θα πάρετε, αν σταματήσετε να με διακόπτετε.

**ΜΙΧΑΗΛ ΧΟΥΡΔΑΚΗΣ:** Εγώ σας μίλησα ευγενώς…

**ΠΡΟΕΔΡΕΥΩΝ (Αθανάσιος Μπούρας):** Κύριε Χουρδάκη, σας παρακαλώ!

Κύριε Χουρδάκη, δεν ακούγεστε, δεν καταγράφεστε.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Δεν ξέρετε τα όρια αγένειας και της ευγένειας και δεν ξέρετε τα όρια της πολιτικής και του απολιτίκ.

**ΠΡΟΕΔΡΕΥΩΝ (Αθανάσιος Μπούρας):** Περιμένετε να ακούσετε τον Υπουργό.

**ΜΙΧΑΗΛ ΧΟΥΡΔΑΚΗΣ:** Με προσβάλλει!

**ΠΡΟΕΔΡΕΥΩΝ (Αθανάσιος Μπούρας):** Ο καθένας απαντάει κατά τη δική του κρίση και οι πολίτες κρίνουν και συγκρίνουν.

Ορίστε, κύριε Υπουργέ, απαντήστε.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Όταν το στερεότυπο αυτή τη στιγμή στη Θεσσαλονίκη είναι ότι δεν υπάρχει καμία πόλη στον κόσμο που να μη συνδέεται το μετρό με το αεροδρόμιο, ο υποφαινόμενος, ο Υφυπουργός Υποδομών και Μεταφορών, ο Θεσσαλονικιός, είναι αυτός που λέει ότι πρόκειται για μια λάθος θέση. Αυτό που αποτελεί πραγματικά προτεραιότητα είναι η επέκταση του μετρό στη Βορειοδυτική Θεσσαλονίκη. Είμαι εγώ αυτός που το λέω. Είμαι αυτός που το υποστήριξα και είμαι αυτός ο οποίος μαζί με την ομάδα της ΕΛΛΗΝΙΚΟ ΜΕΤΡΟ ήρθαμε και επιβεβαιώσαμε αυτή τη θέση.

**ΜΙΧΑΗΛ ΧΟΥΡΔΑΚΗΣ:** Απαντήσεις!

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Λοιπόν, αφήστε τους λαϊκισμούς και αφήστε ότι δεν παίρνετε απαντήσεις. Τα έχετε μπερδέψει. Το έργο δεν δημοπρατήθηκε από την ΑΚΤΩΡ. Συμβασιοποιήθηκε στην ΑΚΤΩΡ. Ούτε αυτό διατυπώσατε σωστά.

**ΜΙΧΑΗΛ ΧΟΥΡΔΑΚΗΣ:** Σας είπα ότι…

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Εσείς δεν έρχεστε διαβασμένος!

**ΜΙΧΑΗΛ ΧΟΥΡΔΑΚΗΣ:** Να πάρετε τα Πρακτικά…

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Πρόκειται για μια…

**ΠΡΟΕΔΡΕΥΩΝ (Αθανάσιος Μπούρας):** Κύριε Χουρδάκη, δεν γίνεται έτσι! Έχετε εμπειρία, παρακολουθείτε. Είπατε, ξαναείπατε, θα ακούσετε. Δίνει απαντήσεις.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Χουρδάκη, ήρθατε αδιάβαστος και δεν θέλετε απαντήσεις;

**ΠΡΟΕΔΡΕΥΩΝ (Αθανάσιος Μπούρας):** Μην καταγράφονται διακοπές!

**ΜΙΧΑΗΛ ΧΟΥΡΔΑΚΗΣ:** …

**ΠΡΟΕΔΡΕΥΩΝ (Αθανάσιος Μπούρας):** Κύριε Χουρδάκη, δεν γίνεται έτσι ο κοινοβουλευτικός διάλογος. Καθόλου έτσι!

**ΜΙΧΑΗΛ ΧΟΥΡΔΑΚΗΣ:** Συμφωνώ απόλυτα! Δεν γίνεται με προσβολές ο διάλογος! Συμφωνώ μαζί σας!

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ θερμά, ηρεμήστε.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Δεν σας προσβάλλω. Σας απαντώ. Τουλάχιστον, αρχίσατε να καταλαβαίνετε τα όρια της έκθεσης της πολιτικής. Εκτίθεστε πολιτικά.

Τουλάχιστον, ακούστε, κύριε Χουρδάκη. Αυτό το οποίο εσείς λέτε έργο είναι μια συμφωνία-πλαίσιο που αφορά τι; Αφορά τοπογραφικές μελέτες, αρχαιολογικές έρευνες και αφορά και μετατοπίσεις δικτύων.

Όταν αυτή τη στιγμή εκπονείται η μελέτη -γιατί εκπονείται η μελέτη- είναι σαφές ότι το μόνο που μπορεί να γίνει από αυτό είναι οι τοπογραφικές εργασίες οι οποίες…

**ΜΙΧΑΗΛ ΧΟΥΡΔΑΚΗΣ:** Χρονοδιάγραμμα! Πείτε πότε;

**ΠΡΟΕΔΡΕΥΩΝ (Αθανάσιος Μπούρας):** Σας παρακαλώ, κύριε Χουρδάκη! Ο Υπουργός θα πει αυτά τα οποία νομίζει, όχι αυτά τα οποία θέλετε εσείς να πει.

Λοιπόν, κύριε Υπουργέ, ολοκληρώστε, σας παρακαλώ.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Αν μου επιτρέψει ο κύριος Βουλευτής.

**ΜΙΧΑΗΛ ΧΟΥΡΔΑΚΗΣ:** Να μην προσβάλλει…

**ΠΡΟΕΔΡΕΥΩΝ (Αθανάσιος Μπούρας):** Κύριε Χουρδάκη, σας παρακαλώ!

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Σας είπα ότι αυτοεκτίθεστε. Δεν σας είπα ότι σας προσβάλλω.

Προσέξτε, λοιπόν. Δεν μπορούν να εκτελεστούν αυτές οι εργασίες, εάν δεν ολοκληρωθούν οι μελέτες. Οι μελέτες αυτή τη στιγμή εκπονούνται και ο Δήμαρχος και του Ευόσμου και ο Δήμαρχος των Αμπελοκήπων και όλοι οι δήμαρχοι γνωρίζουν τις μελέτες που γίνονται. Γνωρίζουν τις μελέτες οι οποίες γίνονται για την ακριβή χωροθέτηση των σταθμών και την κατάληψη των χώρων που πρέπει να καταληφθούν και να απαλλοτριωθούν και αυτά όλα είναι προϋπόθεση, βεβαίως, για υπάρξει χρηματοδότηση. Και χρηματοδότηση δεν μπορεί να υπάρξει από εθνικό πλαίσιο. Δεν μπορεί να υπάρξει χρηματοδότηση του Μετρό της Θεσσαλονίκης -1,4 δισεκατομμύρια, όπως λέτε εσείς- από το ΠΔΕ. Ασφαλώς, πρέπει να προκύψει από ένα χρηματοδοτικό εργαλείο, όπου πρέπει να πας με τις μελέτες ώριμες, με τις μελέτες τις υπαρκτές και να το διεκδικήσεις.

Και αυτό δεν μπορώ να σας το απαντήσω αυτήν τη στιγμή και δεν σας το απαντάει κανένας. Είναι δέσμευσή μας ότι εργαζόμαστε πάνω σε αυτό. Το ξέρουν όλοι. Είμαστε εμείς που προτεραιοποιήσαμε το μετρό και όχι εσείς που λαϊκίζετε δεξιά και αριστερά και στην Αίθουσα της Βουλής. Σας είπα και προηγουμένως -το είπα στην Εθνική Αντιπροσωπεία- ότι θα είμαστε ειλικρινείς απέναντι στους πολίτες, όταν τους λέμε πού ακριβώς βρίσκεται κάθε έργο και πότε μπορούμε να το εκτελέσουμε. Την επέκταση στη Βορειοδυτική Θεσσαλονίκη θα την κάνουμε. Την έχει προτεραιοποιήσει και θα την εκτελέσει αυτή η Κυβέρνηση, αλλά οι ανακοινώσεις θα γίνουν στο χρόνο τους.

**ΠΡΟΕΔΡΕΥΩΝ (Αθανάσιος Μπούρας):** Στην επόμενη ερώτηση θα απαντήσει ο Υφυπουργός Δικαιοσύνης ο κ. Ιωάννης Μπούγας.

Πρόκειται για την πρώτη με αριθμό 1398/23-9-2025 επίκαιρη ερώτηση δεύτερου κύκλου του Βουλευτή Δωδεκανήσου της Κοινοβουλευτικής Ομάδας «ΠΑΣΟΚ - Κίνημα Αλλαγής» κ. Γεωργίου Νικητιάδη προς τον Υπουργό Δικαιοσύνης με θέμα: «Η δραματική και παρατεταμένη υποστελέχωση των δικαστικών υπηρεσιών της περιφέρειας του Πρωτοδικείου Κω καθιστά αδύνατη την ομαλή λειτουργία των δικαστηρίων και την απόδοση της ίδιας της δικαιοσύνης. Απαιτείται να δράσετε αμέσως».

Κύριε Νικητιάδη, έχετε τον λόγο για την πρωτολογία σας.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Κύριε Υπουργέ, δυστυχώς στα νησιά μας, όπως φαίνεται, κάποιοι έχουν αποφασίσει να είμαστε παιδιά ενός κατώτερου θεού, όχι εσείς προσωπικώς σε καμία περίπτωση, η Κυβέρνησή σας.

Γιατί το λέω αυτό; Το λέω, κύριε Υπουργέ, διότι δεν μας φτάνει η έλλειψη γιατρών και νοσηλευτών, που μας έχουν φέρει σε σημείο να τρέμουμε μην αρρωστήσουμε, δεν μας φτάνει το τεράστιο κόστος μεταφοράς και η έλλειψη συγκοινωνίας για πολλά νησιά μας, δεν μας φτάνει η έλλειψη δασκάλων, η ακρίβεια και η γενικότερη αίσθηση της εγκατάλειψης, αλλά έχουμε και το τεράστιο θέμα της καθυστέρησης απονομής της δικαιοσύνης, που δημιουργεί ανασφάλεια δικαίου και που οφείλεται στην τρομακτική έλλειψη δικαστικών υπαλλήλων.

Σε ολόκληρη τη χώρα, κύριε Υπουργέ, ο μέσος όρος κενών στις οργανικές θέσεις ανέρχεται σε 34%. Σε μας, στη νησιωτική περιοχή στην οποία αναφέρομαι στην ερώτησή μου, το 2026 προβλέπεται να αγγίξει το ποσοστό των κενών οργανικών θέσεων το 56%.

Γιατί, κύριε Υπουργέ, αυτή η διαφορά; Γιατί αυτή η εγκατάλειψη στα νησιά μας; Γιατί στη χώρα ολόκληρη ο μέσος όρος ελλείψεων ανέρχεται σε 34% και σε εμάς θα φτάσει του χρόνου το 56%;

Πώς θα λειτουργήσουν τα δικαστήρια, κύριε Υπουργέ; Είστε νομικός, δικηγόρος, έχετε δράση, ξέρετε. Πώς θα πάμε να δικάσουμε στην Κάλυμνο, στη Λέρο, όταν υπάρχει μόνο ένας δικαστικός υπάλληλος, ενώ οι οργανικές θέσεις είναι τρεις;

Γνωρίζετε ότι η έλλειψη δικαστικών υπαλλήλων σημαίνει λιγότερα πινάκια, λιγότερες υποθέσεις προς εκδίκαση, λιγότερες αποφάσεις και αύξηση του χρόνου αναμονής, όχι απλώς για μια απόφαση, αλλά δυστυχώς ακόμη και για την έκδοση ενός απλού πιστοποιητικού.

Όλα αυτά, κύριε Υπουργέ, οδηγούν σε καθυστερήσεις, σε ενδεχόμενα λάθη, σε εξουθένωση των δικαστικών υπαλλήλων. Τι σκοπεύετε να κάνετε; Θα καλύψετε τα κενά αυτά; Θα γίνουν προκηρύξεις με μέριμνα ειδικά για τα νησιά; Θα υπάρξει νησιωτική πολιτική επιτέλους, έτσι ώστε ο νησιώτης να αισθάνεται ότι το κράτος τού συμπεριφέρεται όπως και σε αυτόν που κατοικεί στην ηπειρωτική Ελλάδα;

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Νικητιάδη.

Κύριε Υπουργέ, έχετε τον λόγο για την απάντησή σας.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Σας ευχαριστώ, κύριε Πρόεδρε.

Θέλω ειλικρινά να ευχαριστήσω τον συνάδελφο, τον κ. Νικητιάδη, για την ερώτηση και βέβαια γνωρίζω και το ενδιαφέρον του για τη νησιωτικότητα και για τα Δωδεκάνησα.

Θα ήθελα, αγαπητέ κύριε συνάδελφε, να σας δώσω τα ακριβή στοιχεία για να μπορείτε να εξάγεται τα συμπεράσματά σας και εν τέλει να δούμε αν μπορούμε να συμφωνήσουμε για το ενδιαφέρον της Κυβέρνησης για τις νησιωτικές περιοχές και ιδιαίτερα για την καλή λειτουργία των δικαστηρίων.

Στο Πρωτοδικείο στην Κω, λοιπόν, προβλέπονται συνολικά 22 οργανικές θέσεις. Από αυτές τις 22 οι 17 αφορούν τον κλάδο Γραμματέων που σήμερα 12 είναι καλυμμένες, 4 δεσμευμένες και 1 παραμένει κενή. Οι δεσμευμένες σημαίνει ότι σε εύλογο χρονικό διάστημα θα καλυφθούν.

Είχε προκηρυχθεί 1 θέση για το 2023 και 1 για το 2024, οι οποίες όμως, όπως καλά γνωρίζετε, δεν πληρώθηκαν. Ωστόσο δύο νέες θέσεις έχουν προκηρυχθεί και αναμένεται να καλυφθούν από αποφοίτους της τέταρτης σειράς που θα εκπαιδευτούν από την Εθνική Σχολή Δικαστών. Στον κλάδο Επιμελητών προβλέπονται 2 θέσεις, εκ των οποίων 1 καλύπτεται. Στον κλάδο των Δακτυλογράφων είναι καλυμμένη η 1 οργανική θέση, ενώ στον κλάδο Πληροφορικής προβλέπονται 2 θέσεις, που παραμένουν κενές.

Αντίστοιχα, στην Εισαγγελία Πρωτοδικών στην Κω προβλέπονται 13 οργανικές θέσεις, 10 στον κλάδο Γραμματέων, εκ των οποίων οι 7 είναι καλυμμένες και 1 δεσμευμένη, οπότε έχουμε 2 κενές, στον κλάδο Επιμελητών 1 θέση, η οποία είναι καλυμμένη, και στον κλάδο της Πληροφορικής υπάρχει 1 θέση δεσμευμένη μέσω της προκήρυξης 1ΓΒ του ΑΣΕΠ.

Σε ό,τι αφορά τώρα στις περιφερειακές έδρες Καλύμνου και Λέρου, στη μεν Κάλυμνο προβλέπονται 3 οργανικές, εκ των οποίων όπως είπατε η 1 είναι καλυμμένη, και στη Λέρο προβλέπονται 3 οργανικές θέσεις, εκ των οποίων είναι καλυμμένες οι 2.

Σας υπενθυμίζω ότι η διάταξη του άρθρου 11 του ν. 5108/2024, Δικαστικού Χάρτη δηλαδή, προβλέπει τη δυνατότητα μετακίνησης από και προς, είτε από τις κεντρικές περιφερειακές είτε το αντίστροφο για την κάλυψη υπηρεσιακών αναγκών με έξοδα τα οποία καλύπτει το ελληνικό δημόσιο.

Επομένως, από τις 41 συνολικά θέσεις, οι 31 είναι καλυμμένες και 10 παραμένουν κενές.

Θα ήθελα εδώ με πολύ σεβασμό να σας πω το εξής, κύριε συνάδελφε, για να το μεταφέρετε και στους δικαστικούς υπαλλήλους και στους δικαστές, αλλά και στους δικηγόρους του Πρωτοδικείου Κω: Κατά τον ετήσιο προγραμματισμό προσλήψεων για το 2026 κλήθηκαν όλα τα δικαστήρια να υποβάλουν αιτήματα για την πλήρωση των θέσεων. Για το Πρωτοδικείο Κω και για τις περιφερειακές έδρες δεν υπεβλήθη αίτημα, με αποτέλεσμα να μην είναι δυνατή η έγκριση και κάλυψη των οργανικών θέσεων. Αντίθετα, η Εισαγγελία υπέβαλε αίτημα, αλλά δεν έγινε δεκτό, διότι με βάση τα στοιχεία που σας παρέθεσα, το 80% των θέσεων στην Εισαγγελία της Κω είναι καλυμμένες και έπρεπε να δοθεί προτεραιότητα σε άλλες περιοχές.

Για να μπορούμε, λοιπόν, να καλύπτουμε τα κενά, θα πρέπει τα πρωτοδικεία να κάνουν αυτό που πρέπει και αυτό που επιτάσσει η νομοθεσία εγκαίρως, όπως προβλέπεται και από τις σχετικές εγκυκλίους, για να είμαστε και εμείς σε θέση να ανταποκρινόμαστε. Αυτά εξήγησε ο Γενικός Διευθυντής του Υπουργείου Δικαιοσύνης σε εκπροσώπους της Ομοσπονδίας Δικαστικών Υπαλλήλων Ελλάδος. Τους ανέφερε ποια είναι τα προβλήματα στο Πρωτοδικείο και οι ίδιοι ανέλαβαν την υποχρέωση να το μεταφέρουν στους συναδέλφους τους, έτσι ώστε να εναρμονιστούν με ό,τι προβλέπεται στην κείμενη νομοθεσία, για να μπορούμε και εμείς έγκαιρα να καλύπτουμε τα κενά σε δικαστικούς υπαλλήλους στο δικαστήριο στην Κω.

Πρέπει όμως να σας πω, γιατί μου δώσατε την ευκαιρία, ότι τη δεκαετία της κρίσης δημιουργήθηκαν, όπως πολύ καλά γνωρίζετε, τεράστια κενά σε δικαστικούς υπαλλήλους. Αυτά τα πολύ μεγάλα κενά, τα οποία δημιουργήθηκαν σε βάθος δεκαετίας προσπαθούμε με τους συνεχείς διαγωνισμούς από τη Σχολή Δικαστικών Λειτουργών για την εκπαίδευση και την κατάρτιση των δικαστικών υπαλλήλων να τα καλύψουμε. Ήδη είμαστε στην τέταρτη σειρά δικαστικών υπαλλήλων. Θα ξεκινήσει την εκπαίδευσή της -βρίσκεται σε εξέλιξη ο διαγωνισμός- την 1η Ιανουαρίου του 2026, θα έχει ολοκληρωθεί η πρακτική και θεωρητική εκπαίδευση μέχρι το τέλος του πρώτου εξαμήνου και του χρόνου τέτοιο καιρό θα είναι σε θέση να αναλάβουν καθήκοντα στις γραμματείες του δικαστηρίου.

(Στο σημείο αυτό την Προεδρική Έδρα καταλαμβάνει ο Ε΄ Αντιπρόεδρος της Βουλής κ. ΟΔΥΣΣΕΑΣ ΚΩΝΣΤΑΝΤΙΝΟΠΟΥΛΟΣ)

Επίσης, επειδή έχουμε εντοπίσει τα προβλήματα που και εσείς επισημάνατε στις νησιωτικές περιοχές, με το άρθρο 14 του πρόσφατου ν. 5197/2025 βάλαμε την εντοπιότητα, δηλαδή μια προσαύξηση για τους υποψήφιους δικαστικούς υπαλλήλους σε αυτές τις περιοχές, έτσι ώστε να μπορούν με την προσαύξηση αυτή να προσλαμβάνονται, έχοντας υποχρέωση δεκαετούς παραμονής. Σε όλες τις περιοχές των Δωδεκανήσων ισχύει το καθεστώς προσαύξησης της εντοπιότητας και όχι μόνο της εντοπιότητας, αλλά και για όσους επιθυμούν για μια δεκαετία να παραμείνουν και να υπηρετήσουν σε αυτές τις περιοχές, προβλέπεται η δυνατότητα προσαύξησης για να μπορέσουμε να καλύψουμε όσο το δυνατόν περισσότερες θέσεις.

Και κάτι ακόμη, κύριε Πρόεδρε, το οποίο έχει συμβολική σημασία. Με πρόσφατη διάταξη του άρθρου 26 του ν. 5232/2025, το ΤΑΧΔΙΚ, δηλαδή το Υπουργείο Δικαιοσύνης, η Ελληνική Κυβέρνηση, καλύπτει τα έξοδα διαμονής για τους δικαστικούς λειτουργούς, οι οποίοι εκπληρώνουν την υπηρεσία τους στις περιφερειακές έδρες.

Ευχαριστώ, κύριε Πρόεδρε. Τα υπόλοιπα στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Νικητιάδη, έχετε τον λόγο.

**ΓΕΩΡΓΙΟΣ ΝΙΚΗΤΙΑΔΗΣ:** Ευχαριστώ, κύριε Πρόεδρε.

Αν δεν λάβατε αίτημα, αυτό δεν σημαίνει ότι πρέπει να καταδικαστούν οι νησιώτες. Αν ισχύει αυτό που λέτε. Εγώ λέω ότι πρέπει να βρείτε έναν τρόπο να σταλούν υπάλληλοι.

Παραλλήλως, κύριε Υπουργέ, άλλα στοιχεία έχω εγώ. Αναφέρθηκα σε 41 οργανικές θέσεις με 22 υπαλλήλους να τις καλύπτουν. Αναφέρθηκα για το 2026 σε κενά 53,84%. Μιλάμε για τρομακτικά κενά!

Επιτρέψτε, όμως, να πω και κάποια άλλα στοιχεία, κύριε Υπουργέ. Οι μηνύσεις που κατατέθηκαν σε αυτήν την περιοχή του βορείου συγκροτήματος Δωδεκανήσου ήταν 2.950, το 2024 έφτασαν τις 3.870, δηλαδή είχαμε μια αύξηση 32,2% του όγκου των μηνύσεων μόνο. Τα αστικά δικόγραφα που κατατέθηκαν το 2021 ήταν 948, το 2024 ήταν 1.495, αύξηση δηλαδή της ύλης 57,7%. Οι ποινικές αποφάσεις που εκδόθηκαν το 2021 ήταν 1.164, το 2024 ήταν 2.250, αύξηση 93%. Αυτό σημαίνει ότι ο όγκος της δουλειάς που πρέπει να ολοκληρωθεί από τους δικαστικούς υπαλλήλους σχεδόν διπλασιάζεται τα τελευταία τρία, τέσσερα χρόνια. Άρα χρειαζόμαστε περισσότερο κόσμο. Είναι προφανές αυτό. Έχετε κάνει κάτι προς αυτήν την κατεύθυνση;

Εγώ δεν μπορώ να διανοηθώ ότι εσείς προσωπικώς διαφωνείτε με τις ανησυχίες και τους προβληματισμούς και την αγωνία αυτή. Είστε δικηγόρος μάχιμος, εξαίρετος νομικός, διδάκτωρ. Ξέρω ότι είστε «μπαρουτοκαπνισμένος» στα δικαστήρια. Προσωπικώς δεν μπορώ να διανοηθώ ότι δεν αντιλαμβάνεστε αυτά τα προβλήματα.

Η καθυστέρηση, κύριε Υπουργέ, στην απονομή του δικαίου είναι γνωστή, όπως και οι αιτίες. Κυρίως είναι οι δικαστικοί υπάλληλοι. Και δεν το λέω εγώ, δεν το λέει απλώς η Ευρώπη. Η Παγκόσμια Τράπεζα στην έκθεσή της για την Ελλάδα αναφέρεται στην απονομή της δικαιοσύνης και επισημαίνει ότι είναι ιδιαιτέρως καθυστερημένη η απόδοση δικαίου και οφείλεται στην έλλειψη δικαστικών υπαλλήλων. Οι οίκοι αξιολόγησης που περιμένατε και πανηγυρίζετε κάθε φορά, που σας αναβάθμισε η Fitch κι ο ένας και ο άλλος, ακόμα και αυτές που αναβάθμισαν την ελληνική οικονομία, σημειώνουν ότι ωστόσο τεράστιο πρόβλημα στη χώρα αποτελεί η καθυστέρηση απονομής της δικαιοσύνης. Και εγώ σας λέω πάλι ότι η απονομή της δικαιοσύνης καθυστερεί κυρίως επειδή έχουμε πολύ μικρό αριθμό δικαστικών υπαλλήλων.

Επίσης, κύριε Υπουργέ, είμαι βέβαιος ότι γνωρίζετε την αναλογία στην Ευρωπαϊκή Ένωση του αριθμού των δικαστών και αριθμού των δικαστικών υπαλλήλων. Ο κανόνας είναι περίπου ένας δικαστής και τρεις, τέσσερις δικαστικοί υπάλληλοι. Ισχύει το ίδιο σε εμάς εδώ; Έχετε εικόνα του Εφετείου Αθηνών, που είναι το μεγαλύτερο εφετείο της χώρας, και στο οποίο φοβάμαι ότι οι δικαστές είναι περισσότεροι από τους δικαστικούς υπαλλήλους; Μιλάμε, δηλαδή, για αριθμούς εξωφρενικούς που οδηγούν εκ των πραγμάτων στο να μην αποδίδεται δίκαιο.

Κύριε Υπουργέ, είμαι βέβαιος ότι κατανοείτε το πρόβλημα σε προσωπικό επίπεδο. Θέλω να πιστεύω ότι θα το δείτε προσωπικά, θέλω να πιστεύω ότι θα φροντίσετε ακόμα και γι’ αυτό το κενό, την έλλειψη αιτήματος, που μου λέτε, γιατί δεν γίνεται να μας θεωρούν, να αισθανόμαστε ότι είμαστε παιδιά ενός κατώτερου θεού, όπως σας είπα στην αρχή. Δεν γίνεται να έχουμε τόσο μεγάλη καθυστέρηση. Έχουμε όλα τα άλλα προβλήματα πολλαπλασιασμένα στα νησιά μας. Να έχουμε και τη δικαιοσύνη; Όχι, δεν γίνεται αυτό, κύριε Υπουργέ!

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΙΩΑΝΝΗΣ ΜΠΟΥΓΑΣ (Υφυπουργός Δικαιοσύνης):** Ευχαριστώ, κύριε Πρόεδρε.

Κύριε συνάδελφε, κατανοώ απόλυτα αυτό το πρόβλημα, όχι μόνο σε προσωπικό, αλλά και σε πολιτικό επίπεδο και σας εξήγησα ότι πράγματι έχουμε κενά τα οποία δημιουργήθηκαν λόγω της αδυναμίας προσλήψεων για μια δεκαετία στους δικαστικούς υπαλλήλους. Αυτά τα κενά προσπαθούμε τώρα να τα καλύψουμε με τον τρόπο τον οποίον σας εξέθεσα στην πρωτολογία μου.

Θα ήθελα, όμως, επειδή πράγματι γνωρίζω την αύξηση της ύλης στο Πρωτοδικείο, να σας πω ότι ο Δικαστικός Χάρτης έχει λειτουργήσει προς την κατεύθυνση επιτάχυνσης της δικαιοσύνης. Σήμερα στο Πρωτοδικείο της Κω υπηρετούν 11 πρωτοδίκες και στην Εισαγγελία 1 εισαγγελέας, 1 αντεισαγγελέας και 1 εισαγγελικός πάρεδρος.

Επειδή μπορούμε πλέον να έχουμε τα επίσημα στοιχεία -και σας παρακαλώ οποτεδήποτε θέλετε να έρθετε στο Υπουργείο για να παραθέσουμε όλα τα στοιχεία που αφορούν τα Πρωτοδικεία των Δωδεκανήσων- προκύπτει με βάση αυτά που μας έστειλε το δικαστήριο ότι το δεύτερο τρίμηνο του 2025 το ποσοστό εκκαθάρισης στο Πρωτοδικείο Κω ανήλθε σε 131,5%, δηλαδή είχαμε ένα εξαιρετικά θετικό ποσοστό εκκαθάρισης, που σημαίνει ότι αν εισήλθαν 100 υποθέσεις εκδόθηκαν αποφάσεις σε 131. Άρα το στοκ που υπήρχε από τα προηγούμενα χρόνια καταλαβαίνετε ότι εκκαθαρίζεται. Στο ίδιο τρίμηνο του 2025 ο χρόνος εκδίκασης των υποθέσεων, μετά δηλαδή την εφαρμογή του Δικαστικού Χάρτη, υπολογίζεται σε 327 ημέρες, ενώ ο χρόνος του αντίστοιχου τριμήνου πριν την εφαρμογή του Δικαστικού Χάρτη το 2024 ήταν 562 ημέρες, δηλαδή μετά την ενοποίηση έχουμε και για την εκδίκαση των υποθέσεων μια επιτάχυνση στην έκδοση των αποφάσεων 34%. Αυτό σημαίνει ότι οι δικαστές, αλλά και οι δικαστικοί υπάλληλοι και οι δικηγόροι στο Πρωτοδικείο Κω κάνουν μια πολύ σοβαρή εργασία, έχουν αντιληφθεί τα πλεονεκτήματα από τον Δικαστικό Χάρτη και γι’ αυτό και έχουμε αυτούς τους ρυθμούς επιτάχυνσης, παρά την αύξηση του όγκου των υποθέσεων, που συμφωνούμε.

Επιτρέψτε μου με την ευκαιρία, κύριε Πρόεδρε, να σας ενημερώσω ότι τα ψηφιακά έργα στο Πρωτοδικείο της Κω και η ψηφιοποίηση των αρχείων θα έχουν ολοκληρωθεί μέσα στο πρώτο εξάμηνο του 2026. Νομίζω ότι αυτό είναι σημαντικό και θα πρέπει να ενημερώσετε τους συμπολίτες σας. Με τη βοήθεια και των συναδέλφων Βουλευτών Δωδεκανήσου της Νέας Δημοκρατίας και των τοπικών παραγόντων έως το τέλος του του πρώτου εξαμήνου του 2026 θα έχουμε κατασκευάσει και το νέο Δικαστικό Μέγαρο στην Κω. Ήδη βρίσκεται σε εξέλιξη η διαδικασία μελέτης και κατασκευής του νέου Δικαστικού Μεγάρου, ενός έργου που επί δεκαετίες αποτελούσε πάγιο αίτημα της τοπικής κοινωνίας. Ο προϋπολογισμός του έργου είναι 3,3 εκατομμύρια ευρώ και το έργο αυτό θα χρηματοδοτηθεί εξ ολοκλήρου από τον ΤΑΧΔΙΚ.

Στο προσεχές χρονικό διάστημα στο Υπουργείο Δικαιοσύνης, θα καλέσουμε όλους τους εμπλεκόμενους φορείς για να τους ενημερώσουμε για τα κτηριακά έργα τα οποία θα χρηματοδοτηθούν και θα υλοποιηθούν εντός της επόμενης τριετίας από το ΤΑΧΔΙΚ. Θέλουμε πράγματι να εξασφαλίσουμε αξιοπρεπείς συνθήκες λειτουργίας των δικαστηρίων και θέλουμε επίσης και με την ψηφιοποίηση, αλλά και με τη μεταφορά της δικαστικής ύλης, η οποία ήδη έχει ψηφιστεί -και το κόμμα σας την ψήφισε- και θα υλοποιηθεί από 1-1-2026, καθώς επίσης και με την ανάληψη της υποχρέωσης δημοσίευσης των διαθηκών από τους συμβολαιογράφους, που είναι επίσης ένα μέτρο που θα απαλλάξει από γραφειοκρατικό άχθος τις γραμματείες των δικαστηρίων, ελπίζουμε ότι και οι δικαστικοί υπάλληλοι, που πράγματι σήμερα έχουν ένα βαρύ φορτίο στις πλάτες τους, θα μπορούν με αξιοπρεπέστερες συνθήκες να ανταποκριθούν στο καθήκον τους.

Με βάση αυτά που σας είπα, θα ήθελα να ανασκευάσετε την αρχική σας τοποθέτηση ότι η Κυβέρνηση έχει εγκαταλείψει τα νησιά και δεν ενδιαφέρεται για τις συνθήκες απονομής δικαιοσύνης εκεί. Νομίζω ότι όσα πολύ σύντομα σας είπα στην απάντησή μου προς την αντίθετη κατεύθυνση, αυτή του ενδιαφέροντος της Κυβέρνησης για τις νησιωτικές περιοχές, κατατείνουν.

Σας ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ο Βουλευτής κ. Τάσος Χατζηβασιλείου ζητεί άδεια ολιγοήμερης απουσίας στο εξωτερικό από την Πέμπτη 2 Οκτωβρίου 2025 έως και την Παρασκευή 3 Οκτωβρίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ο Βουλευτής κ. Γεώργιος Παπανδρέου ζητεί άδεια ολιγοήμερης απουσίας στο εξωτερικό από 1 Οκτωβρίου 2025 έως και 3 Οκτωβρίου 2025.

Η Βουλή εγκρίνει;

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Η Βουλή ενέκρινε τη ζητηθείσα άδεια.

Συνεχίζουμε με την πέμπτη με αριθμό 1393/22-9-2025 επίκαιρη ερώτηση πρώτου κύκλου του Βουλευτή Ημαθίας της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ» κ. Βασίλειου Κοτίδη προς την Υπουργό Εργασίας και Κοινωνικής Ασφάλισης με θέμα: «Ανάγκη για θεσμοθέτηση της απόδοσης κατ’ ελάχιστον πλήρους σύνταξης στις μητέρες των ατόμων με αναπηρία ή σε περίπτωση θανάτου αυτών στον πατέρα».

Ελάτε, κύριε συνάδελφε.

**ΒΑΣΙΛΕΙΟΣ ΚΟΤΙΔΗΣ:** Ευχαριστώ, κύριε Πρόεδρε.

Είναι σε γνώση όλων μας ο τεράστιος κόπος που καταβάλλουν οι μητέρες ατόμων με κάθε φύσης αναπηρία ανήλικων ή ενήλικων για τη φροντίδα του τέκνου τους. Η φροντίδα αυτή απαιτεί ολοήμερη ενασχόληση, ενώ είναι τεράστια τα οικονομικά έξοδα που χρειάζονται. Στις περισσότερες περιπτώσεις είναι αδύνατη η επαγγελματική ενασχόληση των μητέρων γιατί την απουσία τους από τη φροντίδα του παιδιού τους δεν μπορεί να την υποκαταστήσει κανείς. Ο σύζυγος πρέπει να εργαστεί και τα αδέλφια του αναπήρου επ’ ουδενί δεν μπορούν να επωμιστούν τα βάρη ενός ανάπηρου αδελφού τους.

Δυστυχώς, όλοι γνωρίζουμε ότι δεν υπάρχει κρατική πρόνοια για την εξ ολοκλήρου κατ’ οίκον φροντίδα αυτών των προσώπων είτε η αναπηρία είναι οργανική είτε νοητική, αναπτυξιακή. Η μητέρα επί το πλείστον δεν έχει τη δυνατότητα να στείλει το τέκνο της σε δημόσιες δομές ημερήσιας φροντίδας. Οι μόνες επιλογές που έχει είναι να προσφύγει σε ιδιωτικής πρωτοβουλίας αντίστοιχες δομές, όπου η διοικητική τους ομάδα, αναλόγως της δυσκολίας διαχείρισης αναπηρίας που υπάρχει, μπορεί να αρνηθεί με διάφορες προφάσεις τη συμμετοχή του ανάπηρου τέκνου στους ωφελούμενους, είτε επειδή δήθεν δεν υπάρχουν θέσεις, είτε επειδή το δυναμικό των εργαζόμενων δεν ταιριάζει με το δυναμικό του ανάπηρου παιδιού της.

Ακόμη και η συμμετοχή στις πλέον ενδεδειγμένες για την ευζωία των ανάπηρων ατόμων στέγες υποστηριζόμενης διαβίωσης δεν είναι στην πλειοψηφία των περιπτώσεων εφικτή, αφενός επειδή είναι μόνο ιδιωτικής πρωτοβουλίας, όπου η άρνηση συμμετοχής συχνά προβάλλεται από τις ίδιες παραπάνω αναφερόμενες προφάσεις και αφετέρου επειδή τα έξοδα λειτουργίας τους με συνθήκες αξιοπρέπειας δεν καλύπτονται πλήρως από τον ΕΟΠΥΥ, οπότε η οικογένεια θα πρέπει να βάλει βαθιά το χέρι στην τσέπη χρηματοδοτώντας τη διαμονή.

Περαιτέρω, ο πρόσφατος σχετικά θεσμός του Προσωπικού Βοηθού ΑμεΑ δεν λειτουργεί με την πληρότητα των αντικειμενικών προϋποθέσεων που απαιτούν οι περιστάσεις της φροντίδας του ανάπηρου προσώπου, ενώ για τους προσφέροντες σχετικές υπηρεσίες το συγκεκριμένο έργο είναι συνήθως πάρεργο μη πλήρους απασχόλησης, ενώ αναλόγως πάλι της δυσκολίας μιας περίπτωσης ή κάποιων άλλων συνθηκών για τον πάροχο η άρνηση εξυπηρέτησης είναι εύκολη και ανεμπόδιστη θεσμικά.

Με πικρία παρατηρούμε ότι ούτε στην περίπτωση αυτή το Δημόσιο δεν έχει αναλάβει ρόλο συντονιστή και παρόχου αυτού του έργου, απασχολώντας ως εργοδότης τα φυσικά πρόσωπα που θα παράσχουν υπηρεσίες υποστηρικτή αναπήρου προσώπου. Έχουμε, λοιπόν, την παντελή και πλήρη απουσία της απευθείας εμπλοκής του Ελληνικού Δημοσίου στην υποστήριξη των αναπήρων προσώπων, αφήνοντας στην κοινωνική χρηματοδότηση την υποστήριξη καθενός εκ των τριών παραπάνω πλαισίων, χωρίς ο κρατικός προϋπολογισμός να αφιερώνει τα στοιχειώδη κονδύλια που απαιτούνται για την υποστήριξη των Ελλήνων αναπήρων, την ώρα που χωρίς προσχήματα χρηματοδοτείται διά κονδυλίων του η διαβίωση των αλλοδαπών λαθραία εισερχομένων στη χώρα. Εδώ υπάρχει ξεκάθαρα η επιλογή του πού δίνετε τα χρήματα.

Είναι ξεκάθαρα περισσότερο από ποτέ αναγκαία η συνταξιοδότηση των μητέρων αναπήρων προσώπων στη χώρα μας, αφού η ενασχόλησή τους με τη φροντίδα του ανάπηρου υπερβαίνει το οκτάωρο, καλύπτοντας κάθε μία εκ των ημερών του χρόνου με εικοσιτετράωρη επιφυλακή τους για τη φροντίδα του προστατευόμενου. Η ανάγκη είναι πιο επιτακτική, όταν οι εν λόγω μητέρες είναι προστάτες μονογονεϊκής οικογένειας.

Θεωρώ, λαμβάνοντας υπ’ όψιν τα παραπάνω εκτεθέντα αντικειμενικά δεδομένα, αν βάλουμε ως γνώμονα πορείας της πολιτικής μας την κοινή λογική σε συνδυασμό με τις συνταγματικές αρχές της ανάγκης προστασίας στους ανάπηρους συμπολίτες μας κάθε ηλικίας στο πλαίσιο της οφειλόμενης αλληλεγγύης μιας ανθρωπιστικής διακυβέρνησης, ότι η θεσμοθέτηση της παροχής σύνταξης στις μητέρες των ΑμεΑ είναι υποχρέωση.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Υπουργέ, έχετε τον λόγο.

**ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης):** Κύριε Κοτίδη, κατ’ αρχάς, θέλω να επισημάνω πως η συζήτηση που κάνουμε σήμερα προφανώς αφορά ένα πάρα πολύ ευαίσθητο κοινωνικό ζήτημα, το οποίο το αντιμετωπίζουμε με μεγάλη ενσυναίσθηση και ως μητέρα πιστέψτε με ότι με αγγίζει βαθιά.

Όμως και εσείς από την άλλη πλευρά οφείλετε να αναγνωρίσετε ότι το θέμα δεν είναι απλό και στη βάση αυτή θα ήθελα να υπογραμμίσω ότι το συνταξιοδοτικό μας σύστημα και εν γένει η κοινωνική ασφάλιση και δικαιοσύνη εδράζονται στην έννοια της ανταποδοτικότητας, σε αντίθεση με τα προνοιακά επιδόματα που αποτελούν κοινωνική παροχή βάσει εισοδηματικών ή άλλων κριτηρίων.

Το συνταξιοδοτικό, λοιπόν, σύστημα, το κοινωνικοασφαλιστικό σύστημα είναι ανταποδοτικό και βασίζεται στην αρχή της αμοιβαιότητας. Κάθε πολίτης που εργάζεται καταβάλλει εισφορές και έτσι έχει δικαίωμα να λάβει σύνταξη, όταν επίσης συμπληρώσει και ένα συγκεκριμένο όριο ηλικίας.

Ως εκ τούτου, η δυνατότητα συνταξιοδότησης σε μητέρες αναπήρων τέκνων ανεξαρτήτου ηλικίας παρέχεται από τον ΕΦΚΑ μόνο σε περιπτώσεις ασφαλισμένων γονέων οι οποίοι έχουν πραγματοποιήσει έναν ελάχιστο χρόνο ασφάλισης. Κατά συνέπεια, η εξέταση του αιτήματος αυτού, δηλαδή η χωρίς προϋποθέσεις προηγούμενης ασφάλισης συνταξιοδότηση των γονέων θα μπορούσε να αντιμετωπιστεί επί της αρχής ως μία μη ανταποδοτική παροχή προνοιακού προφανώς χαρακτήρα, πεδίο που εκφεύγει προφανώς των αρμοδιοτήτων μου. Δεν είμαι αρμόδια να απαντήσω και ο διαχωρισμός είναι σαφής.

Στη συνέχεια, θα ήθελα να επισημάνω πως η ύπαρξη ηλικιακού ορίου και συγκεκριμένου ασφαλιστικού χρόνου στη συνταξιοδότηση γονέων ατόμων με αναπηρία επιδιώκει να εξισορροπήσει την ανάγκη για προστασία, δικαιοσύνη και βιωσιμότητα του ασφαλιστικού συστήματος. Προφανώς και δεν υποτιμά το έργο και την προσφορά αυτών των γονέων. Αντίθετα, το αναγνωρίζει και το στηρίζει με ρεαλισμό και υπευθυνότητα.

Έτσι, λοιπόν, η δυνατότητα αυτή στους γονείς με ανάπηρα τέκνα δίνεται κατ’ εξαίρεση των γενικών διατάξεων υπό συγκεκριμένες προϋποθέσεις και είναι ειδικού δικαίου και έχει θεσπιστεί για τη στήριξη και την προστασία των ατόμων με αναπηρία και των οικογενειών τους.

Σε αυτήν την κατεύθυνση θα ήθελα να ενημερώσω εσάς και το Σώμα ότι ως προς την ενιαιοποίηση δηλαδή των σχετικών νομοθετικών διατάξεων και όχι ως προς τη μεταβολή των προϋποθέσεων συνταξιοδότησης, δηλαδή ότι πρέπει να υπάρχει και όριο ηλικίας και χρόνος ασφάλισης, ήδη αυτό εξετάζεται στο πλαίσιο της λειτουργίας Ομάδας Εργασίας που έχει συσταθεί στο Υπουργείο Εργασίας και Κοινωνικής Ασφάλισης για τη θέσπιση του νέου Ενιαίου Κανονισμού Αναπηρίας, για τις συντάξεις δηλαδή και παροχές αναπηρίας του e-ΕΦΚΑ, η οποία συνεδριάζει τακτικά. Στην Ομάδα αυτή συμμετέχουν και εκπρόσωποι της ΕΣΑΜΕΑ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Να προσθέσω -και τελειώνω, κύριε Πρόεδρε- στο σημείο αυτό ότι η παραπάνω Ομάδα συζητάει κρίσιμα ζητήματα, έχοντας αναλάβει το έργο, πρώτον, της χαρτογράφησης των υφιστάμενων κανόνων και προϋποθέσεων για τις συντάξεις αναπηρίας όλων των εντασσόμενων στον ΕΦΚΑ φορέων και κλάδων, συμπεριλαμβανομένων Δημοσίου και ΝΑΤ, δεύτερον, της εισήγησης πλέγματος ενιαίων κανόνων για όλες τις συντάξεις αναπηρίας προς θέσπιση και τρίτον, της οικονομικής αποτίμησης, φυσικά, του πλέγματος των προτεινόμενων νέων ενιαίων κανόνων.

Έτσι, λοιπόν, όλα αυτά καθρεφτίζουν και αντανακλούν τον γενικότερο σεβασμό και το αίσθημα ευθύνης που επιδεικνύει και αποδεικνύει με μετρήσιμα αποτελέσματα η Κυβέρνηση της Νέας Δημοκρατίας στην ενίσχυση και διεύρυνση της πρόνοιας προς τα άτομα με αναπηρία, αναγνωρίζοντας προφανώς την ανάγκη για ίσες ευκαιρίες και πλήρη κοινωνική ένταξη. Και δεν ξεχνάμε σαφώς πως η φροντίδα των πιο ευάλωτων συμπολιτών μας ξεκινά από τη φροντίδα εκείνων που στέκονται δίπλα τους μία ζωή.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε συνάδελφε, έχετε τον λόγο.

**ΒΑΣΙΛΕΙΟΣ ΚΟΤΙΔΗΣ:** Η ανεπάρκεια των κρατικών δομών παροχής υποστήριξης στα ανάπηρα πρόσωπα κάθε ηλικίας και κατηγορίας αναπηρίας, δυστυχώς, διαπιστώνεται καθημερινά από κάθε οικογένεια Ελλήνων που έχει υπό την προστασία της ανάπηρο πρόσωπο στις συνθήκες μια συνεχώς διογκούμενης ακριβείας, όπου η επιβίωση είναι δυσχερής σε οικογένειες και χωρίς πρόβλημα, πόσω μάλλον εκεί όπου υπάρχει αναπηρία. Η αξιοπρεπής διαβίωση είναι ένα όνειρο άπιαστο για τους περισσότερους οικογενειάρχες-προστάτες αναπήρων. Η χρηματοδότηση εξ ιδίων ενός τρίτου προσώπου για να δώσει την παραμικρή βοήθεια λίγων ωρών είναι μια πολυτέλεια, χλιδή, την οποία δεν μπορεί να αντέξει επί το πλείστον ο οικογενειακός προϋπολογισμός της οικογένειας που φροντίζει ανάπηρο πρόσωπο.

Επιπλέον, η παροχή του δικαιώματος σύνταξης μπορεί να γίνει υπό εισοδηματικά κριτήρια, τα αντικειμενικά υπάρχοντα, όμως και όχι τα τεκμαρτά. Τα τεκμαρτά περιβόητα αντικειμενικά κριτήρια δεν απεικονίζουν επ’ ουδενί τις συνθήκες διαβίωσης των οικογενειών με ανάπηρο τέκνο. Η κατοχή ενός σπιτιού ή αυτοκινήτου σε συνθήκες υποαμειβόμενης ή ανύπαρκτης εργασίας δεν δηλώνει κρυμμένο πλούτο.

Θεωρώ ότι η προσπάθεια κουκουλώματος της ανέχειας μιας ευάλωτης κοινωνικής ομάδας μόνο δυστυχία θα προκαλέσει και συχνά διάσπαση του οικογενειακού ιστού. Μην ξεχνάμε ότι οι άθλιες οικονομικές συνθήκες που συνοδεύουν την οικογένεια με ανάπηρο προστατευόμενο τέκνο είναι πολύ συχνά η κύρια αιτία διάλυσής της με θύματα τη μητέρα και το ίδιο ανάπηρο προστατευόμενο πρόσωπο που στατιστικά διαμένει με τη μητέρα του.

Η συνταξιοδότηση, λοιπόν, της μητέρας ανάπηρου προσώπου έχει ένα πολύ σοβαρό κοινωνικό πρόσημο και αποτελεί την κορώνα της πολιτικής για την αναπηρία. Η μη στήριξη του κατ’ εξοχήν προστάτη κάθε αναπήρου προσώπου αποτελεί κοινωνική οπισθοχώρηση και υπανάπτυξη, ασυγχώρητη ηθικά για μία κοινωνία που θέλει να καυχιέται ότι είναι ο γεννήτορας της δημοκρατίας και της ανθρωπιστικής παράδοσης.

Αντί να ψάχνουμε, λοιπόν, προσχήματα για να αρνηθούμε την παροχή σύνταξης μητέρας αναπήρων λόγω ταμειακής ανεπάρκειας, θα έπρεπε να αναζητήσουμε εκείνα τα κέντρα κόστους του προϋπολογισμού, τα οποία θα μπορούσαν να δεχθούν περικοπές προς χάριν της πρόσκτησης πόρων για μία τέτοια κορυφαία κοινωνική παροχή. Ειδικά σε περιπτώσεις παιδιών με ποσοστό αναπηρίας άνω του 67% αυτισμού με δείκτη νοημοσύνης κάτω του 30% όπου η αναπηρία είναι προδήλως βαριά, η ενίσχυση της μητέρας με σύνταξη είναι επιβεβλημένη, καθώς δεν υπάρχει το παραμικρό περιθώριο απουσίας της από την υποστήριξη του παιδιού της ούτε με εργασία λίγων ωρών.

Η απροθυμία μίας πολιτικής ηγεσίας να εξετάσει το ενδεχόμενο μίας έστω υπό όρους συνταξιοδότησης μητέρας ενός βαριά αναπήρου προσώπου είναι τουλάχιστον θλιβερή και αποκαρδιωτική για την κατ’ εξοχήν ευάλωτη κοινωνική ομάδα που είναι οι οικογένειες με αναπηρία.

Στις αιτιάσεις για τη μη συμμόρφωση με τις μνημονιακού τύπου επιταγές έξωθεν Οδηγιών περί κατανομής δαπανών θα πρέπει να αντιτάξει τα ανθρώπινα δικαιώματα και τη συνταγματική υποχρέωση για κοινωνική αλληλεγγύη στις δοκιμαζόμενες οικογένειες από την αναπηρία.

Στις αιτιάσεις για δήθεν προνομιακή μεταχείριση των συνταξιοδοτούμενων μητέρων θα πρέπει να κοιτάξουμε τον αναλογισμό του μεγέθους του βασάνου να έχει κανείς ισόβια κοπιαστική και δαπανηρή φροντίδα ενός ανάπηρου, χωρίς αργίες, ρεπό και χωρίς συμπαράσταση, ενίοτε και την περιφρόνηση του αγώνα της ακόμα και από τον ίδιο τον σύζυγό της, καταλήγοντας να γίνεται η οικογένειά της μονογονεϊκή.

Σε κάθε περίπτωση, το γεγονός ότι απουσιάζει παντελώς η χρηματοδότηση των πλαισίων υποστήριξης των αναπήρων προσώπων από τον κρατικό προϋπολογισμό, ενώ καλύπτονται ήσσονος σημασίας και προτεραιότητας δαπάνες, περιφρονώντας την απόδοση προτεραιότητας στις ανθρωπιστικής φύσης αναγκαιότητες, μας προκαλεί προβληματισμό.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τελειώνω, κύριε Πρόεδρε.

Οι προτεραιότητες που επιτάσσουν το Σύνταγμα και η ΕΣΔΑ πιστεύω ότι δεν είναι θεωρητικές ή φιλολογικού χαρακτήρα. Είναι ουσίας και μόνο ως τέτοιες πρέπει να αντιμετωπίζονται. Δεν δικαιολογούμαστε να μη συμμορφωθούμε με την κοινωνική πολιτική στις προτεραιότητες αυτές, της στήριξης του ανάπηρου με οικονομικά μέσα, μεγαλύτερο των οποίων είναι η συνταξιοδότηση του ισόβιου φροντιστή του.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Υπουργέ, έχετε τον λόγο.

**ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης):** Κύριε Κοτίδη, κατ’ αρχάς και στην πρωτολογία σας και στη δευτερολογία σας επισημαίνετε αυτήν την ανάγκη για τη συνταξιοδότηση των γονέων χωρίς όριο ηλικίας με τέκνα με αναπηρία, αναφερόμενος γενικά σε ένα αίτημα, χωρίς να υπάρχουν κάποιες δικές σας προτάσεις πώς μπορεί αυτό να γίνει εφικτό. Δεν μας είπατε πώς μπορεί αυτό να γίνει εφικτό και ποια είναι η αποτίμησή του. Αυτό είναι το ένα.

Κατά δεύτερον, σας εξήγησα ότι αυτό που μας ζητάτε παραβιάζει βασικές αρχές του κοινωνικοασφαλιστικού συστήματος. Παραβιάζει την έννοια της ανταποδοτικότητας και την έννοια ότι πρέπει να υπάρχει ένα χρονικό όριο ηλικίας, μέχρι το οποίο κάποιος πρέπει να εργάζεται.

Όμως, σε κάθε περίπτωση -προφανώς γιατί και εσείς ο ίδιος το αντιληφθήκατε και το κόμμα το οποίο εκπροσωπείτε- στη δευτερολογία σας μιλήσατε για εισοδηματικά κριτήρια. Σας ξαναλέω το εξής: Αν είναι αν είναι να μπουν εισοδηματικά κριτήρια, προφανώς αυτό αφορά μια κοινωνική παροχή. Δεν αφορά τη σύνταξη με τον τρόπο που υφίσταται και είθισται να υπάρχει μέχρι σήμερα, διότι εκεί υπάρχουν νομοθετικές παρεμβάσεις που έχουν γίνει, που ορίζουν ποια είναι τα ηλικιακά όρια και ποιες είναι οι προϋποθέσεις.

Για να γίνω πιο συγκεκριμένη, σε πρώην φορείς εντασσόμενους στον ΕΦΚΑ με ειδικές ευνοϊκές διατάξεις ως γονείς ανίκανων για κάθε βιοποριστική εργασία τέκνων, έχουμε τη δυνατότητα, αφού τους χωρίσουμε σε δύο κατηγορίες, δηλαδή τους προ του 1993 και τους μετά του 1993, να δοθεί σύνταξη στο πεντηκοστό πέμπτο έτος της ηλικίας και στις δύο υποκατηγορίες για πλήρη σύνταξη και στο πεντηκοστό έτος για μειωμένη σύνταξη και εφ’ όσον προβλέπεται ότι έχουν συμπληρώσει πέραν των ηλικιακών ορίων και πέντε χιλιάδες πεντακόσιες ημέρες ασφάλισης για την πρώτη υποκατηγορία και έξι χιλιάδες ημέρες ασφάλισης για τη δεύτερη υποκατηγορία. Θα ήθελα να τονίσω ότι σε αυτό ελήφθη πρόνοια στη συνέχεια όχι μόνο για τις μητέρες ασφαλισμένες, αλλά επεκτάθηκε και για τους χήρους πατέρες.

Επίσης, όσον αφορά τη συνταξιοδότηση γονέων ατόμων με αναπηρία που είναι ασφαλισμένοι στον ΕΦΚΑ, ισχύουν οι διατάξεις του άρθρου 37 του ν.3996/2011, όπως κάθε φορά ισχύουν. Οι ασφαλισμένες και οι ασφαλισμένοι σε φορείς κύριας και επικουρικής ασφάλισης αρμοδιότητας του Υπουργείου Εργασίας, ανεξαρτήτως ημερομηνίας πρώτης ασφάλισης, που συμπληρώνουν επτά χιλιάδες πεντακόσιες ημέρες ασφάλισης σε είκοσι πέντε έτη σε πραγματικό συντάξιμο χρόνο μέχρι τις 18 Αυγούστου 2015, θεμελιώνουν δικαίωμα συνταξιοδότησης λόγω γήρατος ως γονείς ατόμων με ποσοστό αναπηρίας 67% και άνω, άνευ ορίου ηλικίας.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Αυτό στη συνέχεια ήρθε και τροποποιήθηκε με τον ν. 4336/2015, που ήρθε και έβαλε όριο ηλικίας. Για συντομία χρόνου, σας παραπέμπω στις σχετικές διατάξεις. Αυτός ήταν ένας νόμος που ήταν μνημονιακός μέσα σε μία προσαρμογή που έπρεπε να γίνει, για να μπορέσει να αντέξει το κοινωνικοασφαλιστικό σύστημα.

Σε κάθε περίπτωση, σας απάντησα στην ουσία του ερωτήματός σας και στην πρωτολογία και στη δευτερολογία. Ξαναλέω ότι σε κάθε περίπτωση η Νέα Δημοκρατία και η Κυβέρνηση το αντιμετωπίζει με ιδιαίτερη ενσυναίσθηση και θα σας πω δυο πολιτικές που έχει κάνει και αφορούν το χαρτοφυλάκιό μου. Η πρώτη είναι ότι προφανώς δίνεται πλέον στα άτομα με αναπηρία που παίρνουν σύνταξη λόγω αναπηρίας η δυνατότητα να εργάζονται, σύμφωνα με τις προϋποθέσεις που ο νόμος λέει -και αυτό είναι κάτι πάρα πολύ σημαντικό- και, φυσικά, πλέον από τον Νοέμβριο και εφεξής, στους δικαιούχους αναπηρικών επιδομάτων και αναπηρικής σύνταξης θα καταβάλλονται 250 ευρώ.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την έκτη με αριθμό 1410/25-9-2025 επίκαιρη ερώτηση δεύτερου κύκλου του Βουλευτή Αργολίδος της Κ.Ο. «ΣΥΡΙΖΑ–ΠΡΟΟΔΕΥΤΙΚΗ ΣΥΜΜΑΧΙΑ» κ. Γεωργίου Γαβρήλου προς την Υπουργό Εργασίας και Κοινωνικής Ασφάλισης με θέμα: «Πόσο ακόμη θα ανέχονται τις άδικες κρατήσεις οι συνταξιούχοι της Εθνικής Τράπεζας;».

Ορίστε, κύριε Γαβρήλο, έχετε τον λόγο.

**ΓΕΩΡΓΙΟΣ ΓΑΒΡΗΛΟΣ:** Ευχαριστώ πολύ, κύριε Πρόεδρε.

Συζητούμε μία επίκαιρη ερώτηση σήμερα την ώρα που κόσμος της εργασίας βρίσκεται στους δρόμους, την ώρα που η Κυβέρνηση αποδομεί το εργατικό δίκαιο και ο κόσμος της μισθωτής εργασίας αξιώνει αξιοπρεπείς συνθήκες εργασίας και μισθούς, λέει «όχι» στο νέο αντεργατικό νομοσχέδιο για δεκατριάωρη απασχόληση, ζητάει συλλογικές διαπραγματεύσεις και συλλογικές συμβάσεις εργασίας, ζητά καλύτερους μισθούς.

Την ίδια αυτή στιγμή, ιδιαίτερη αναστάτωση έχει προκληθεί στους συνταξιούχους του πρώην Ταμείου Προσωπικού Εθνικής Τράπεζας της Ελλάδας από την αιφνίδια πρόσφατη απόφαση του ΕΦΚΑ να αποστείλει μαζικά σημειώματα στα μέλη του, απαιτώντας αναδρομικά -πληρωτέα από τον Αύγουστο του παρόντος έτους- τις διαφορές στα ποσά των συντάξεων για όσους συνταξιοδοτήθηκαν έως και τις 12/5/2016.

Σε μια εποχή που η ακρίβεια κατατρώει το εισόδημα των συνταξιούχων και που η Κυβέρνηση αρνείται να κάνει δεκτή την τροπολογία του ΣΥΡΙΖΑ-Προοδευτική Συμμαχία για επαναφορά της δέκατης τρίτης σύνταξης, για κατάργηση της προσωπικής διαφοράς και ενσωμάτωση αυτής από τώρα στις συντάξιμες αποδοχές και για κατάργηση της εισφοράς αλληλεγγύης, έρχεται αιφνίδια μια περικοπή στους συμπολίτες μας συνταξιούχους του πρώην Ταμείου της Εθνικής Τράπεζας που φτάνει ακόμη και στα 500 ευρώ μηνιαίως, συν την αναδρομική απαίτηση αυτών των ποσών. Γίνεται εύκολα κατανοητό ότι μία τέτοια απόφαση τινάζει στον αέρα τον οικογενειακό τους προϋπολογισμό και τους ωθεί σε άμεσο οικονομικό αδιέξοδο.

Οι ενέργειες του ΕΦΚΑ για τους συγκεκριμένους συνταξιούχους βρέθηκαν και πάλι μπροστά σε μια ακόμη ανεξήγητη ενέργεια της Διοίκησης που πραγματικά κλονίζει και την εμπιστοσύνη του διοικούμενου, αλλά και την αρχή της χρηστής διοίκησης. Ενώ η διαδικασία επανυπολογισμού των κύριων συντάξεων είχε ήδη νόμιμα ολοκληρωθεί από την 1/1/2019 βάσει των μηχανογραφικών δεδομένων και σύμφωνα με τις σαφείς και ρητές προβλέψεις του ν. 4387/2016 και των σχετικών εγκυκλίων, αποφασίστηκε να γίνει εκ νέου επανέλεγχος της διαδικασίας επανυπολογισμού για το σύνολο των έως και 12/5/2016 συνταξιούχων του πρώην Ταμείου της Εθνικής Τράπεζας.

Ήταν μια διαδικασία για την οποία δεν ενημερώθηκαν οι εν λόγω συνταξιούχοι και που βασίστηκε στα στοιχεία του φυσικού τους φακέλου, χωρίς περαιτέρω διευκρινήσεις και κατέληξε σε επιπλέον κρατήσεις επτά χρόνια μετά.

Ερωτάται η αρμόδια Υπουργός: Γιατί χρειάστηκε να γίνει επανυπολογισμός των ποσών της περικοπής επτά χρόνια μετά, ενώ ήδη είχε λάβει χώρα η συγκεκριμένη διαδικασία σύμφωνα με τα όσα απαιτούνταν από τη νομοθεσία; Και πώς απαντάει το Υπουργείο στις δικαιολογημένες αντιδράσεις των συνταξιούχων αφού η ως άνω διαδικασία οδηγεί σε περαιτέρω περικοπές; Σε ποια ανάγκη και σε ποια στοιχεία βασίστηκε επανυπολογισμός; Γιατί δεν ενημερώθηκαν εγκαίρως οι συνταξιούχοι γι’ αυτό έτσι όπως προστάζει η αρχή της χρηστής διοίκησης;

Τι προτίθεται να κάνει το Υπουργείο για να διορθώσει αυτή την αδικία που υφίστανται οι συνταξιούχοι της Εθνικής Τράπεζας; Θα προχωρήσει σε ακύρωση των πρόσθετων μειώσεων των συντάξεων του πρώην Ταμείου του Προσωπικού της Εθνικής Τράπεζας; Πρόκειται να επιμείνει στην απόφαση για την απόδοση αναδρομικών των ποσών που έχουν παρακρατηθεί από τις συντάξεις τους, γεγονός που τους οδηγεί σε οικονομική ασφυξία και αδιέξοδο;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Υπουργέ.

**ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης):** Ευχαριστώ.

Κύριε Γαβρήλο, πριν απαντήσω στην ερώτηση, επειδή έγινε ειδική αναφορά από τον κ. Γαβρήλο στο θέμα της πανελλαδικής απεργίας σήμερα, θέλω να πω ότι προφανώς σεβόμαστε βαθιά και τιμούμε τους τους αγώνες των εργαζομένων για την προάσπιση των δικαιωμάτων τους. Και ως αντιπολίτευση δεν διεκδικείτε μόνο εσείς μερίδιο στην ευαισθησία για την προάσπιση των δικαιωμάτων των εργαζομένων. Και απευθύνεστε σε έναν άνθρωπο -δεν θα πω πολιτικό- που έχει σχεδόν ταυτιστεί με αυτή την πορεία, με δικαστικές αποφάσεις που έχουν καταγραφεί σε νομικά περιοδικά.

Η Κυβέρνηση έχει δείξει έμπρακτα και με μετρήσιμα αποτελέσματα ότι προασπίζεται τα εργασιακά δικαιώματα. Προφανώς μέσα από ένα πλέγμα πολιτικών, καταφέραμε να δημιουργήσουμε 500.000 νέες θέσεις εργασίας. Η ανεργία έχει μειωθεί στο 8%. Η ανεργία των γυναικών έχει μειωθεί στο 50% από ότι ήταν το 2019. Σε πολύ μεγάλο ποσοστό έχει πέσει και η ανεργία των νέων ανθρώπων.

Δεν θα υπεισέλθω παραπάνω. Θα πω μόνο ότι σε ό,τι αφορά το δεκατριάωρο η Υπουργός επανειλημμένα έχει εξηγήσει ότι είναι κατ’ εξαίρεση και προφανώς και υπό πολύ συγκεκριμένους όρους και προϋποθέσεις. Άρα οφείλετε να το γνωρίζετε ως αντιπολίτευση πότε επιτρέπεται αυτό.

Σε κάθε περίπτωση ξεκαθαρίζουμε και από εδώ ότι δεν καταργείται το οκτάωρο. Προφανώς είναι ένα θεμελιώδες εργασιακό δικαίωμα για το οποίο έχουν γίνει πάρα πολύ επίπονοι αγώνες των εργαζομένων και το σεβόμαστε και το τιμούμε. Οι δεκατρείς ώρες απασχόλησης είναι κατ’ εξαίρεση με συγκεκριμένους όρους και προϋποθέσεις.

Συγγνώμη, κύριε Πρόεδρε, γι’ αυτή την παρένθεση, αλλά έπρεπε να απαντήσω. Ήταν σημαντικό.

Κύριε Γαβρήλο, τώρα για το θέμα αυτό που με ρωτάτε, θα προσπαθήσω να είμαι πιο σύντομη. Ρωτάτε τρία πράγματα: Πρώτον, γιατί έγινε επανυπολογισμός. Δεύτερον, πώς έγινε ο επανυπολογισμός. Και τρίτον, τι αποτελέσματα έχει.

Θα σας απαντήσω στο «Γιατί έγινε;». Έγινε, λοιπόν, το 2019 ο επανυπολογισμός των συντάξεων. Ξέρετε ποιοι το ζήτησαν; Οι συνταξιούχοι ήρθαν και το ζήτησαν. Συγκεκριμένα, υπήρχαν ισχυρισμοί του Συλλόγου Συνταξιούχων της Εθνικής Τράπεζας της Ελλάδος, καθώς και μεμονωμένων συνταξιούχων του πρώην ΤΣΠΕΤΕ ως προς την ανάγκη επανελέγχου, γιατί υπήρχε η υποψία, η υπόνοια -αυτοί υποστήριζαν- ότι δεν είχε ληφθεί υπόψη όλος ο χρόνος ασφάλισης και το ασφάλιστρο μέχρι 31-12-1992, καθώς επίσης και ότι αυτό δεν είχε αξιοποιηθεί σε αναγνωριστικές αποφάσεις. Άρα, λοιπόν, οι ίδιοι οι συνταξιούχοι το ζήτησαν. Δεν θέλω να λειάνω γωνίες, αλλά οφείλω να απαντήσω.

Επίσης, επισημαίνω και σύμφωνα με επίσημη δήλωση του Διοικητή του ΕΦΚΑ, οι συνταξιούχοι ήταν ενήμεροι για το ζήτημα αυτό, όχι τον Αύγουστο του 2025, αλλά από τον Αύγουστο του 2024 και ξεκίνησαν σταδιακά να λαμβάνουν σωστά την τακτική τους πληρωμή.

Επίσης είχε γίνει τότε γνωστό στους συνταξιούχους ότι αυτό προαπαιτεί έλεγχο του φυσικού φακέλου, γιατί κάποιες φορές δεν είναι απόλυτα επαρκής ο έλεγχος στο μηχανογραφικό σύστημα. Έτσι, λοιπόν, έπρεπε να ανατρέξουμε στον φυσικό φάκελο.

Ο έλεγχος, λοιπόν, διενεργήθηκε και διενεργείται συνολικά, όχι αποσπασματικά. Δεν μπορούμε να τσεκάρουμε, να «τικάρουμε» κουτάκια για να επιλέγουμε τι θα μελετήσουμε και τι όχι. Έγινε συνολική εξέταση του φακέλου. Και τι προέκυψε, λοιπόν;

Τώρα σας απαντώ στο «Πώς έγινε ο έλεγχος;». Τι προέκυψε τώρα από τον έλεγχο; Από σύνολο 2.800 συντάξεων πραγματοποιήθηκε η επεξεργασία 2.791 περιπτώσεων εκ των οποίων σε 1.976 συνταξιούχους προέκυψαν νέα αχρεωστήτως καταβληθέντα.

Τώρα θα σας πω τι αφορούν. Πρώτον, υπήρχαν περιπτώσεις συνταξιούχων που είχαν αυξημένο επασφάλιστρο για ένα μέρος του χρόνου ασφάλισής τους. Όμως η Εθνική Τράπεζα είχε χορηγήσει στον πρώην συνταξιοδοτικό τους φορέα ότι ήταν καταχωρημένο για το σύνολο του χρόνου το επασφάλιστρο. Άρα είχε υπολογιστεί λανθασμένα.

Δεύτερος λόγος που έγιναν λάθη ήταν ότι υπήρχαν περιπτώσεις συνταξιούχων που είχαν πραγματοποιήσει και χρόνο ασφάλισης στο εξωτερικό και είχαν δικαιωθεί τμηματικά για σύνταξη στην Ελλάδα, όμως επίσης είχαν χορηγηθεί στοιχεία από την ΕΤΕ στον πρώην ασφαλιστικό φορέα -στον ΤΣΠΕΤΕ πριν γίνει ΕΦΚΑ δηλαδή- ότι αφορά ολόκληρο τον χρόνο ασφάλισης στην Ελλάδα και όχι τμηματικά. Άρα πάλι έχει γίνει εσφαλμένος υπολογισμός.

Και τρίτον, υπήρχαν περιπτώσεις συνταξιούχων που λάμβαναν μειωμένη σύνταξη. Ωστόσο πάλι εσφαλμένα είχε χορηγηθεί ότι λάμβαναν την πλήρη σύνταξη από την ΕΤΕ στο πρώην ΤΣΠΕΤΕ κι έτσι αυτό καταχωρήθηκε πριν γίνει ΕΦΚΑ.

Άρα, λοιπόν, σας διαβεβαιώ ότι ο επανέλεγχος αυτός δεν έγινε με καμία τιμωρητική διάθεση ή υποτίμηση της προσφοράς των συνταξιούχων. Αντιθέτως, στόχος του ήταν η αποκατάσταση των στρεβλώσεων και των αδικιών, προφανώς για να διασφαλιστεί η κοινωνική δικαιοσύνη.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΓΕΩΡΓΙΟΣ ΓΑΒΡΗΛΟΣ:** Κυρία Υπουργέ, γνωρίζετε εξίσου καλά με μένα ότι η ακρίβεια των τελευταίων ετών κατατρώει το εισόδημα των συνταξιούχων. Ειδικότερα για τους συνταξιούχους μας που τον μήνα Ιούλιο η μέση σύνταξη έπεσε σε σχέση με προηγούμενες περιόδους στα 783 ευρώ -σε πολύ χαμηλά επίπεδα η μέση σύνταξη- δημιουργεί προβλήματα αξιοπρεπούς διαβίωσης. Στις είκοσι ημέρες πλέον αυτή η σύνταξη εξανεμίζεται λόγω και της αύξησης των τροφίμων και του κόστους της ενέργειας και του κόστους της στέγασης.

Έρχεται, λοιπόν, σήμερα αυτή η απόφασή σας να κλονίσει βασικά την εμπιστοσύνη του διοικούμενου απέναντι στην πολιτεία. Αυτή η απόφαση αλλάζει ουσιαστικά τον οικονομικό προϋπολογισμό των συνταξιούχων και ασφαλώς διαταράσσει και δημιουργεί πρόβλημα στη βασική αρχή της πολιτείας που είναι η χρηστή διοίκηση προς τους διοικούμενούς της.

Γι’ αυτό άλλωστε η επιχειρηματολογία που σας απέστειλε και μέσω εξώδικου ο Σύλλογος Συνταξιούχων Προσωπικού της Τράπεζας της Ελλάδος ευδοκίμησε μέχρι στιγμής από τις αποφάσεις, όπως γνωρίζετε πολύ καλά, των ελληνικών δικαστηρίων σε επίπεδο ασφαλιστικών μέτρων και έχουν παγώσει αυτές τις μειώσεις. Υπάρχουν ήδη τρεις αποφάσεις του Μονομελούς Πρωτοδικείου Αθηνών.

Την ίδια στιγμή οι όποιες αυξήσεις κάνετε τα τελευταία χρόνια για τις συντάξεις δεν απορροφούν ούτε τον τρέχοντα πληθωρισμό του έτους γιατί πολύ καλά γνωρίζετε ότι σε άλλες χώρες ο πληθωρισμός μπορεί να υπολογίζεται κάθε μήνα, αλλά εδώ στην Ελλάδα υπολογίζεται σε επίπεδο ενός έτους και έχουμε αυτή την ακρίβεια και την αισχροκέρδεια που δημιουργεί αυτά τα προβλήματα. Πολλές φορές οι όποιες αυξήσεις -το 2,4 για παράδειγμα που δώσατε για τις συντάξεις- δεν φτάνουν ούτε στον πληθωρισμό που κατατρώει αυτά τα εισοδήματα των συνταξιούχων**.**

Σε σχέση με τον κόσμο δε της μισθωτής εργασίας, το 2019 οι μισθοί σε σχέση με το ΑΕΠ έφταναν το 39% του ΑΕΠ, σήμερα έχουν πέσει στο 35% σε σχέση με το ποσοστό του ΑΕΠ, όταν στην υπόλοιπη Ευρώπη ο μέσος όρος είναι στο 47%. Φαίνεται ότι ήδη χάνουμε έδαφος και αντί να συγκλίνουμε προς τα άλλα κράτη μέλη της Ευρωπαϊκής Ένωσης σε σχέση με μισθούς και αποδοχές, η απόσταση μεγαλώνει με τις πολιτικές που ακολουθείτε από τη μία, να μην αντιμετωπίζετε την ακρίβεια και από την άλλη, να μην αυξάνετε μισθούς και συντάξεις σε σχέση πάντα με τον πληθωρισμό και την ακρίβεια.

Με αυτές τις σκέψεις λοιπόν, θα έλεγα ότι θα πρέπει το Υπουργείο και ο ΕΦΚΑ να επανεξετάσει την απόφασή σας γι’ αυτές τις περικοπές των συνταξιούχων της Εθνικής Τράπεζας. Ήδη μιλάμε για τρεις χιλιάδες ανθρώπους και όχι για το νούμερο που δίνει ο ΕΦΚΑ, δηλαδή χίλια εννιακόσια ογδόντα τρία άτομα. Είναι τρεις χιλιάδες οι άνθρωποι. Και μάλιστα αυτοί που έχουν περικοπές γύρω στα 500 ευρώ είναι εκατόν εβδομήντα άνθρωποι και όπως καταλαβαίνετε, δεν μπορούν να δώσουν ούτε τα αναδρομικά ούτε μπορούν να αντέξουν αυτήν την περικοπή για το μέλλον, όταν τους δίνετε μόνο εξήντα δόσεις.

Πρέπει να βρείτε μια λύση, διότι αφορά μια ευάλωτη ομάδα πλέον -έχουν καταντήσει οι συνταξιούχοι μας να είναι ευάλωτη ομάδα με τις πενιχρές συντάξιμες αποδοχές τους- και να αντιμετωπίσετε αυτό το πρόβλημα που πραγματικά δημιουργεί ασφυκτικές συνθήκες διαβίωσης στους συνταξιούχους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κυρία Υπουργέ.

**ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης):** Κύριε Γαβρίλη, αντιλαμβάνομαι όσα είπατε για τη γενική κατάσταση των συνταξιούχων. Θα σας πω βέβαια τι έχει κάνει και η Κυβέρνηση γι’ αυτό. Αλλά αυτήν τη στιγμή νομίζω ότι συγχέουμε κάτι που πρέπει να αποκατασταθεί ως κοινωνική δικαιοσύνη και ως τη δικαιοσύνη που πρέπει να έχει το κοινωνικό ασφαλιστικό σύστημα απέναντι στους ασφαλισμένους, ώστε από την άλλη πλευρά, να μην διαταράσσεται η δικαιολογημένη εμπιστοσύνη και η αρχή της χρηστής διοίκησης, την οποία επικαλεστήκατε.

Σε ό,τι αφορά τους συνταξιούχους, προφανώς αναγνωρίζουμε το θέμα της ακρίβειας, έχουμε κάνει πολλά πράγματα. Μην λειτουργείτε όμως ισοπεδωτικά. Δεν μπορεί κανένας να παραβλέψει ότι οι αυξήσεις που δόθηκαν στους συνταξιούχους τα τελευταία χρόνια ήταν 13,6%, 1,9 δισεκατομμύρια ευρώ. Δεν μπορεί κανένας να παραβλέψει ότι πλέον έχει επεκταθεί η απαλλαγή φαρμακευτικής δαπάνης στους χαμηλοσυνταξιούχους, στους δυνητικά δικαιούχους του ΕΚΑΣ από το 2025 και μετά.

Επίσης, δεν μπορεί κανείς να παραγνωρίσει ότι καταργήθηκε η περικοπή του 30% για τους εργαζόμενους συνταξιούχους. Επίσης, δεν μπορεί να παραγνωρίσει κανείς ότι έγινε αναπροσαρμογή των ορίων της εισφοράς αλληλεγγύης για να μην χάσει κανένας συνταξιούχος την αύξηση στη σύνταξή του κάθε χρόνο. Ομοίως, δεν μπορούμε να κλείσουμε και τα μάτια μας στο ότι αποκαθίσταται μια αδικία του νόμου Κατρούγκαλου με την προσωπική διαφορά και με τα μέτρα που εξήγγειλε ο Πρωθυπουργός στη ΔΕΘ για το 2026 και την πλήρη κατάργησή της για το 2027.

Είμαστε εδώ, παλεύουμε, αγωνιζόμαστε, δεν καταθέτουμε τα όπλα, παίρνουμε αποφάσεις και εφαρμόζουμε πολιτικές κι αυτά ο κόσμος τα βλέπει. Είμαστε αξιόπιστοι απέναντι στον κόσμο. Αυτά που λέμε αυτά εφαρμόζουμε και λέμε ότι ως εκεί μπορούμε να πάμε και βλέπει ο κόσμος ότι πραγματικά αγωνιζόμαστε.

Και για να επανέλθω στο ερώτημά σας, κατ’ αρχάς να πούμε, επειδή είπατε ότι αναστατώνει βίαια τον οικογενειακό και προσωπικό τους οικονομικό προϋπολογισμό, ότι όσοι καλούνται να επιστρέψουν τα αχρεωστήτως καταβληθέντα ποσά έχουν οφειλή, δηλαδή στην πλειονότητα των περιπτώσεων, από 1.000 ευρώ μέχρι 1.500 ευρώ. Αυτά θα πρέπει να επιστραφούν αναδρομικά και μέσα σε εξήντα δόσεις, όπως ορίζει ο νόμος. Επίσης, γνωρίζετε ότι υπάρχει η δυνατότητα, εφόσον το αποδείξουν, να έχουν και περισσότερες δόσεις. Το γνωρίζετε αυτό.

Οι μειώσεις που θα δουν στις συντάξεις τους είναι από 15 έως 25 ευρώ. Μόνο για δεκαπέντε συνταξιούχους αφορά σε μεγαλύτερα ποσά γιατί είχαν υψηλότερες αποδοχές και σε αυτούς εκτιμώ ότι θα ήταν και τα ασφαλιστικά μέτρα. Γνωρίζετε βέβαια ότι τα ασφαλιστικά μέτρα είναι μια προσωρινή απόφαση και δεν ξέρω αν είναι με προσωρινή διαταγή -πρέπει να του δούμε αυτό- ή με απόφαση ασφαλιστικών μέτρων. Μέχρι και εκεί κρίνεται ένας κίνδυνος, αλλά είναι προσωρινή η απόφαση, δεν έχει μπει στην ουσία.

Στα ασφαλιστικά δεν εξετάζεται η ουσία του αιτήματος. Όταν θα έρθουν, γιατί προφανώς θα ακολουθήσει αγωγή για να γίνουν ασφαλιστικά μέτρα, θα εξετάσουν την ουσία και εκεί μετά θα κριθεί η ορθότητα ή όχι των επιχειρημάτων του ΕΦΚΑ, ο οποίος ήταν υποχρεωμένος να τα αναζητήσει αυτά τα αχρεωστήτως καταβληθέντα ποσά εκ του νόμου.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την έβδομη με αριθμό 1403/25-9-2025 επίκαιρη ερώτηση δευτέρου κύκλου του Βουλευτή Β3΄ Νότιου Τομέα Αθηνών της Κ.Ο. «ΠΑΣΟΚ-ΚΙΝΗΜΑ ΑΛΛΑΓΗΣ» κ. Παύλου Χρηστίδη προς την Υπουργό Εργασίας και ΚοινωνικήςΑσφάλισης με θέμα: «Οι ανυποψίαστοι ασφαλισμένοι της απάτης στο ΙΚΑ Καλλιθέας γίνονται θύματα του νόμου Κατρούγκαλου».

Έχετε τον λόγο, κύριε συνάδελφε.

**ΠΑΥΛΟΣ ΧΡΗΣΤΙΔΗΣ:** Ευχαριστώ πολύ, κύριε Πρόεδρε. Καλό μήνα.

Είναι γνωστή, κυρία Υπουργέ, η απάτη που είχε στηθεί πριν από αρκετά χρόνια στο ΙΚΑ Καλλιθέας. Αναφέρομαι σε μια περίοδο από το 2003 μέχρι και το 2012 και μάλιστα τότε είχε συνταράξει το πανελλήνιο.

Σε εκείνη την απάτη υπάλληλοι του υποκαταστήματος, εκμεταλλευόμενοι τις θέσεις τους, προέβαιναν αναληθώς στην πιστοποίηση ασφαλιστικής ικανότητας και εν συνεχεία, χρησιμοποιώντας πλαστά και ψευδή δικαιολογητικά, εξέδιδαν παράνομες αποφάσεις για τη χορήγηση παροχών. Τα ποσά των παροχών αυτών με διάφορα τεχνάσματα τα καρπώνονται οι ίδιοι, εκδίδοντας αποφάσεις παροχών στο όνομα συγγενικών προσώπων ή άλλων προσώπων ανύποπτων ασφαλισμένων ή μη στο ΙΚΑ-ΕΤΑΜ.

Το δικαστήριο επέβαλε βαριές ποινές στους εμπλεκόμενους στην απάτη και αναγνωρίζοντας το μέγεθος της απάτης αυτής, επιδίκασε χρηματική ικανοποίηση 2 εκατομμυρίων ευρώ στο Ελληνικό Δημόσιο, ενώ επίσης αποφάσισε να αποδοθούν στον ασφαλιστικό φορέα όλα τα δημευθέντα και κατασχεθέντα χρήματα και περιουσιακά στοιχεία των κατηγορουμένων.

Ωστόσο, για τους ανύποπτους ασφαλισμένους και συνταξιούχους, στα ονόματα των οποίων εξέδιδαν τις αποφάσεις οι καταδικασθέντες υπάλληλοι -και δεν έχει προκύψει καμία απολύτως εμπλοκή τους σε αυτήν την συμμορία-, ο γολγοθάς ξεκίνησε αργότερα και συνεχίζεται ως σήμερα.

Συγκεκριμένα, η διοίκηση του ΙΚΑ βάσει της απαράδεκτης διάταξης που η Κυβέρνησή σας συνεχίζει να εφαρμόζει με εκείνο το άρθρο 103 παράγραφος 1 του ν.4387 του 2016 και με έγγραφο το οποίο έχει στείλει στο ΙΚΑ Καλλιθέας, απαντά σε σχετικό ερώτημα ότι πρέπει «ανεξαρτήτως υπαιτιότητας να γίνει καταλογισμός εις βάρος του ασφαλισμένου προς όφελος του οποίου εκδόθηκε η απόφαση παροχής».

Επομένως, οκτώ χρόνια αργότερα το 2024 το ΚΕΑΟ κατ’ εντολήν του ΕΦΚΑ αρχίζει να αποστέλλει σε περίπου χίλιους τετρακόσιους ασφαλισμένους και συνταξιούχους, πολλοί εκ των οποίων είναι ανήμποροι, οικονομικά ευάλωτοι, υπέργηροι και με όποιον κίνδυνο συνεπάγεται αυτό για την υγεία τους, καταλογισμούς οφειλών που φτάνουν ή και ξεπερνούν τις 20.000 ευρώ κατά μέσο όρο ως παρανόμως ληφθέντα και μάλιστα έντοκα από το 2016, ενώ γνωρίζετε τι επιβάλλει ως επιτόκιο ο νόμος.

Σας ρωτώ, δεδομένης μάλιστα και της γνώσης σας αλλά και της αρμοδιότητάς σας επί του θέματος, τι έχετε πράξει προκειμένου να προστατεύσετε τους ανωτέρω ανύποπτους ασφαλισμένους και συνταξιούχους από τον άδικο καταλογισμό δήθεν οφειλών και μάλιστα εντόκως και τι προτίθεστε να κάνετε ώστε να ανακαλέσετε τις εκδοθείσες πράξεις καταλογισμού και να δώσετε εντολή να σταματήσουν τυχόν νέες αποστολές αντίστοιχων πράξεων και αν προτίθεστε να δώσετε εντολή στον ΕΦΚΑ να επιστρέψει τα ποσά που έχει δεσμεύσει ακόμα και από ακατάσχετους λογαριασμούς, αντιμετωπίζοντας εκ προοιμίου τους ανυποψίαστους αυτούς ασφαλισμένους και συνταξιούχους ως απατεώνες.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Έχετε τον λόγο, κυρία Υπουργέ.

**ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης):** Κύριε Χρηστίδη, προσέρχομαι καλόπιστα πραγματικά να σας εξηγήσω τι περιθώρια είχε η διοίκηση ή ο όποιος προϊστάμενος, αλλά και γενικότερα η διοίκηση του ΕΦΚΑ σε αυτήν την περίπτωση και πιστεύω ότι θα το καταλάβετε και θα είμαστε στην ίδια σελίδα.

Προφανώς, όπως μου έχει μεταφερθεί και από τον ΕΦΚΑ, αυτό το ζήτημα έχει απασχολήσει πάρα πολύ τον ΕΦΚΑ. Το παρακολουθούν στενά με κύριο στόχο να μην αδικηθεί κανένας ασφαλισμένος. Ήταν μια μεγάλη απάτη.

Γι’ αυτό σας λέω, το έχει απασχολήσει πολύ το ΕΦΚΑ, γιατί έκανα τη διερεύνηση αυτή για να πάρω κι εγώ τις απαντήσεις που οφείλω να σας δώσω. Τέτοια γεγονότα δεν γίνονται κάθε μέρα. Έπρεπε λοιπόν ο ΕΦΚΑ να λειτουργήσει συντεταγμένα, συντονισμένα, προφανώς βάσει νόμου, για να προστατεύσει τόσο το σύστημα κοινωνικής ασφάλισης όσο και τους ασφαλισμένους.

Πάμε τώρα να δούμε τι έγινε ακριβώς. Το τέως υποκατάστημα ΙΚΑ-ΕΤΑΜ Καλλιθέας, νυν Τοπική Διεύθυνση ΕΦΚΑ Α΄ Νοτίου Τομέα Αθήνας με έδρα την Καλλιθέα, κατ’ εφαρμογή της νομοθεσίας, αυτής που είπατε, εκτέλεσε και οδηγίες που δόθηκε με έγγραφο, που είπατε, της Γενικής Διεύθυνσης Ασφαλιστικών Υπηρεσιών του τέως ΙΚΑ-ΕΤΑΜ, ναι προέβη στην έκδοση λογιστικών πράξεων απέναντι στους ασφαλισμένους αυτούς, για τους οποίους είχαν εκδοθεί σχετικές διοικητικές αποφάσεις. Αυτός ο καταλογισμός αυτόματα βεβαιώνεται στο ΚΕΑΟ. Δεν μπορεί αυτό να σταματήσει.

Τι γίνεται τώρα; Γιατί ο προϊστάμενος προέβη στην έκδοση των διοικητικών πράξεων για τον καταλογισμό αυτό; Είναι υποχρεωμένος βάσει του νόμου να προβεί στον καταλογισμό. Δεν έχει διακριτική ευχέρεια. Ο προϊστάμενος δεν έχει διακριτική ευχέρεια να το κάνει, δηλαδή όχι μόνο δεν έχει διακριτική ευχέρεια, δεν έχει καν αρμοδιότητα και δεν έχει καν και δυνατότητα. Αφήστε που μπορεί να πάει και υπόλογος για απιστία αν δεν το κάνει. Άρα είναι αναγκασμένος να προβεί σε αυτές τις καταλογιστικές πράξεις.

Τώρα γιατί δεν μπορεί επίσης να το κάνει; Γιατί δεν μπορεί να κρίνει αν έχει γνώση ο ασφαλισμένος, δηλαδή αν αυτός ο ασφαλισμένος -γιατί δεν ξέρουν, γίνεται και μια διερεύνηση και μια έρευνα- είχε γνώση ή όχι ότι έλαβε την παροχή, αν πράγματι επίσης την εισέπραξε. Δεν το ξέρουμε αυτό, πρέπει να διερευνηθεί. Και δεν μπορεί να κάνει αυτή τη δουλειά ο προϊστάμενος, δεν γίνεται. Άρα προβαίνουμε στην έκδοση των καταλογιστικών πράξεων.

Η νομοθεσία τώρα και το ίδιο το Σύνταγμα δίνει τη δυνατότητα στους ασφαλισμένους να προσφύγουν και να κάνουν ένσταση στην τοπική διοικητική επιτροπή, εξασφαλίζοντας έτσι τη νομιμότητα, το δικαίωμα της προηγούμενης ακρόασης και τη δικαιοσύνη στη διοικητική δράση. Έτσι λοιπόν η μόνη αρμόδια να το εξετάσει είναι η τοπική διοικητική επιτροπή σε αυτό το σημείο της διοικητικής διαδικασίας.

Εφόσον η τοπική διοικητική επιτροπή κρίνει ότι πράγματι ο ασφαλισμένος δεν είχε γνώση ή δεν είχε όφελος, δεν εισέπραξε την χορηγηθείσα παροχή, μπορεί να ακυρώσει την πράξη καταλογισμού με την έκδοση της σχετικής απόφασης, και πάλι υπό προϋποθέσεις, στις οποίες και για το επόμενο θα επανέλθω στη δευτερολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Χρηστίδη, έχετε τον λόγο παρακαλώ.

**ΠΑΥΛΟΣ ΧΡΗΣΤΙΔΗΣ:** Κυρία Υπουργέ, κοιτάξτε νομίζω ότι από το κλίμα της συζήτησης προκύπτει ότι δεν είμαι εδώ πέρα για να κάνουμε την οποιαδήποτε διαφωνία και προφανώς δεν χωρά σε αυτό το ζήτημα πολιτική αντιπαράθεση και γι’ αυτό νομίζω ότι είναι και ξεκάθαρο από τον τίτλο της επίκαιρης ερώτησης ότι γνωρίζω πολύ καλά, όπως το γνωρίζουν δυστυχώς και τα θύματα της υπόθεσης, ότι το πρόβλημα βρίσκεται σε αυτό το οποίο συνέβη το 2016 ως νόμο.

Οφείλω όμως να σας ζητήσω να εγκύψετε πάνω σε μια προφανή αδικία για τους ανυποψίαστους πολίτες. Εγώ δεν αναφέρομαι σε κανέναν ο οποίος είναι κομμάτι οποιασδήποτε απάτης. Εγώ αναφέρομαι στους ανυποψίαστους πολίτες, οι οποίοι ξαφνικά βλέπουν να έρχονται μπιλιετάκια ζητώντας τεράστια ποσά, ασφαλισμένοι και συνταξιούχοι οι οποίοι δεν έχουν καμία απολύτως σχέση.

Και θέλω να προσθέσω και δυο στοιχεία ακόμα. Είναι αδιανόητο σε ένα κράτος δικαίου να θεωρείται εν τη γενέσει του ύποπτος κάποιος ο οποίος δεν έχει καμία ευθύνη. Επομένως είναι προφανές ότι και η διοίκηση και ο ΕΦΚΑ και το Υπουργείο οφείλουν να σέβονται το βασικό, το τεκμήριο αθωότητας. Δηλαδή εδώ τώρα έχουν μπλοκαριστεί οι λογαριασμοί ανθρώπων οι οποίοι είναι προφανές ότι δεν έχουν καμία ευθύνη και χωρίς να έχουν καμία καταδικαστική απόφαση έχουν δει τους λογαριασμούς τους μπλοκαρισμένους.

Στη συγκεκριμένη υπόθεση του ΙΚΑ Καλλιθέας το δικαστικό σκέλος έχει ήδη καταδείξει ποιο ήταν το οργανωμένο κύκλωμα υπαλλήλων που εκμεταλλεύτηκαν τη θέση τους. Επομένως οφείλω να επισημάνω ότι δεν πρόκειται για διοικητική παράλειψη.

Συνεπώς εδώ προκύπτει το ερώτημα ποιος πρέπει να πληρώσει, τα θύματα ή οι υπαίτιοι. Και καταλαβαίνετε ότι δεν μπορούν να επιβάλλονται καταλογισμοί εντόκως μάλιστα προς τους πολίτες που σας είπα προηγουμένως ότι είναι εκτός οποιασδήποτε ευθύνης, είναι ανυποψίαστοι, και τα ποσά αυτά τα οποία συζητάμε είναι τεράστια για τους ανθρώπους αυτούς.

Τώρα, από τη στιγμή που αναγνωρίζετε το ζήτημα, εγώ νομίζω ότι πρέπει να αντιληφθούμε ότι υπάρχει ανάγκη για θεσμικές παρεμβάσεις και γι’ αυτό ακριβώς τον λόγο σας ζητώ να εξετάσετε και την ανάκληση πράξεων καταλογισμού που έχουν εκδοθεί εναντίον προσώπων και να εξετάσετε τον τρόπο με τον οποίο πρέπει να δοθεί μια σύσταση στον ΕΦΚΑ να μην εκδίδει ανάλογες πράξεις καταλογισμού για την ίδια υπόθεση, και προφανώς εδώ πρέπει να βρούμε έναν τρόπο να επιστραφούν άμεσα χρήματα από τα ποσά τα οποία έχουν δεσμευθεί -επαναλαμβάνω- ακόμη και σε ακατάσχετους λογαριασμούς ως ένα προσωρινό μέτρο προστασίας.

Και δεν το λέω ως αντιπαράθεση, θέλω να το επισημάνω αυτό. Διότι έτσι γίνεται κουβέντα, για να είναι αποτελεσματική.

Θέλω να κλείσω λέγοντας και ζητώντας σας να μου δώσετε ένα χρονοδιάγραμμα, εάν μπορούμε σε κάποιο από τα επόμενα νομοσχέδια τα οποία έρχονται, για τον τρόπο με τον οποίο αυτοί οι 1.400 άνθρωποι που έχουν υποστεί καταλογισμό με πολύ μεγάλα ποσά, με λογαριασμούς που έχουν μπλοκαριστεί, να βρουν μία λύση στα ζητήματά τους.

Θα ήθελα αν μπορείτε να μου δώσετε ένα χρονοδιάγραμμα, μία δέσμευση, κάποιες πράξεις, τις οποίες όσοι μας παρακολουθούν -και είναι χιλιάδες άνθρωποι και οι οικογένειές τους- να νιώσουν ότι μπορεί επιτέλους να σταθούν μπροστά στη δικαιοσύνη με πολύ καθαρό τρόπο.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΑΝΝΑ ΕΥΘΥΜΙΟΥ (Υφυπουργός Εργασίας και Κοινωνικής Ασφάλισης):** Κύριε συνάδελφε, πραγματικά σας τιμά -και χαίρομαι για το επίπεδο του διαλόγου που κάνουμε- που έρχεστε με αυτή την μετριοπαθή πολιτική στάση, στην οποία και οι δύο προφανώς θέλουμε να παράξουμε πολιτικά αποτελέσματα.

Προφανώς αντιλαμβάνομαι ότι δεν απευθύνεστε σε αυτούς που εμπλέκονται στην απάτη. Απευθύνεστε σε όσους δεν εμπλέκονται στην απάτη και δεν είχαν καμία ωφέλεια, ίσα-ίσα αυτή τη στιγμή έχουν μπλεχτεί σε αυτή τη διαδικασία, που επιβάλλει όμως, κύριε Χρηστίδη, ο νόμος και οι αρχές της διαφάνειας και της χρηστής διοίκησης. Αυτό επιβάλλεται.

Θα σας εξηγήσω και θα καταλήξω μετά, πολιτικά. Γιατί επιβάλλεται να γίνει αυτό; Κοιτάξτε, σε κάθε ασφαλισμένο από αυτούς ενδέχεται να έχουν εκδοθεί δεκάδες διοικητικές αποφάσεις για τη χορήγηση διαφορετικών παροχών. Αυτό σημαίνει ότι για κάθε μία χορηγηθείσα παροχή ξεχωριστά, είτε είναι ασθένεια είτε οποιαδήποτε άλλη παροχή έχει δώσει το τέως ΙΚΑ, για κάθε μία χορηγηθείσα παροχή πρέπει ξεχωριστά να διενεργηθεί έλεγχος, για κάθε μία, να εκδοθεί ξεχωριστή πράξη καταλογισμού.

Τι προκύπτει τώρα κατά τον έλεγχο; Κατά τον έλεγχο προκύπτει ότι κάποια από την παροχή έχει καταβληθεί στον λογαριασμό του ασφαλισμένου. Κάποιες όμως φορές είτε έχει έρθει κι έχει υπογράψει ο ασφαλισμένος ή κάποιες φορές έχει εξουσιοδοτήσει άλλον να πάει να υπογράψει. Είναι δύσκολο λοιπόν. Υπάρχει μια δυσχέρεια.

Αυτό δηλαδή τι σημαίνει; Ότι για έναν ασφαλισμένο που έχει λάβει περισσότερες παροχές, δηλαδή γίνονται περισσότερες καταλογισμού, για κάθε μία από αυτές πρέπει να κριθεί αν υπήρχε ωφέλεια ή όχι, αν υπήρχε γνώση ή όχι, αν υπήρχε υπαιτιότητα ή όχι. Αυτό δεν είναι σε θέση να το κρίνει κανένας προϊστάμενος.

Επίσης οι περισσότερες υποθέσεις δεν έχουν ακόμα εξεταστεί από την αρμόδια τοπική διοικητική αρχή, η οποία έχει, όπως σας είπα, την αρμοδιότητα να το κρίνει αυτό. Αλλά ακόμα -γι’ αυτό έβαλα κι έναν αστερίσκο πριν- η τοπική διοικητική επιτροπή μπορεί να μην είναι σε θέση να προβεί σε απόλυτα ασφαλή κρίση λόγω πολυπλοκότητας του ζητήματος.

Είναι μια πολύπλοκη υπόθεση και πρέπει πραγματικά να διαλευκανθεί σε βάθος. Και εκεί μπορεί φυσικά να χρειάζονται και άλλη κρίση, ανώτερη της δικαιοσύνης.

Θα σας δώσω όμως κάποια στοιχεία και θα κλείσω και πολιτικά. Συγκεκριμένα, το 2023, εστάλησαν προσκλήσεις σε ασφαλισμένους -36 τον αριθμό- οι οποίοι έλαβαν παροχές από το 2003 και στο εξής. Από τους 36 οι 18 έχουν υποβάλει ένσταση. Το 2024 αντιστοίχως εστάλησαν 128 προσκλήσεις σε ασφαλισμένους, που έλαβαν παροχές για το 2004, από τους οποίους 43 έχουν κάνει ένσταση. Εντός του 2025 απεστάλησαν 75 προσκλήσεις αντιστοίχως, οι 8 έχουν κάνει ενστάσεις.

Άρα, θα δούμε αυτό -και θα σας τα δώσω τα στοιχεία, κύριε Χρηστίδη- πώς θα κριθεί από την τοπική διοικητική επιτροπή που είναι ένα βήμα.

Από εκεί και πέρα, πραγματικά θέλω να ξέρετε ότι δεν μπορώ να δεσμευτώ για χρονοδιάγραμμα, γιατί είναι μια διαδικασία εν εξελίξει και είναι βασικό να τελειώσει η επιτροπή. Είναι βασικό αυτό για να κρίνουν. Διότι εκεί έρχεται ο ασφαλισμένος, μπορεί να έρθει με έγγραφα, στοιχεία και με μάρτυρες. Άρα αυτό είναι κάτι που δεν μπορούμε να το αποφύγουμε.

Και να ξέρετε ότι είναι κομβική η θέση της τοπικής διοικητικής επιτροπής για τους λόγους που σας προείπα, αλλά αυτό που θέλουμε και είναι η πολιτική μας βούληση, είναι να σταθούμε διοικητικά και πολιτικά δίπλα τους, ώστε να αποκατασταθεί η κάθε τυχόν αδικία μέσα στα πλαίσια των δυνατοτήτων του νόμου.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πρώτη με αριθμό 1404/25-9-2025 επίκαιρη ερώτηση πρώτου κύκλου του Βουλευτή Α’ Θεσσαλονίκης της Κ.Ο. «ΝΕΑ ΔΗΜΟΚΡΑΤΙΑ» κ. ΕυστράτιουΣιμόπουλου προς τον Υπουργό Ανάπτυξης με θέμα: «Ρυθμιστικό καθεστώς και εποπτεία των Βιομηχανικών Περιοχών - Προτάσεις Τροποποίησης του Ν. 4982/2022 για τα επιχειρηματικά πάρκα».

Η συγκεκριμένη είναι μια ερώτηση πολύ σημαντική. Έχω προσωπικά ασχοληθεί, όπως ξέρετε, πάρα πολύ, κύριε Σιμόπουλε και ελπίζω η Κυβέρνηση να καταλάβει και να κατανοήσει το πραγματικό πρόβλημα.

Έχετε τον λόγο, κύριε Σιμόπουλε.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ευχαριστώ, κύριε Πρόεδρε.

Άρα, λοιπόν, ο παριστάμενος Υπουργός απαντά έμμεσα και σε εσάς όπως και σε άλλους Βουλευτές από όλη την Ελλάδα.

Κύριε Υπουργέ, με τον ν.4982/2022 ρυθμίσαμε το καθεστώς και την εποπτεία των βιομηχανικών περιοχών. Ο νόμος ο συγκεκριμένος περιλάμβανε πάρα πολλά θετικά στοιχεία με τα οποία γινόταν πολύ ευχερέστερη η εγκατάσταση και η λειτουργία στις βιομηχανικές περιοχές των επιχειρήσεων. Δώσαμε κίνητρα για επιχειρήσεις που εγκαθίστανται και εξοικονομούν ενέργεια με τη λειτουργία τους, δώσαμε λύσεις στα προβλήματα των data centers. Ήταν λοιπόν, ένας σημαντικός και θετικός νόμος.

Όμως, με το άρθρο 23 αυτό το οποίο κάναμε ουσιαστικά, είναι να κανονίσουμε με κάποιον τρόπο, τον τρόπο με τον οποίο ο παραχωρησιούχος, ο διαχειριστής θα διαχειρίζεται τις ΒΙΠΕ. Και το κάναμε με έναν εξαιρετικό -θα έλεγα- τρόπο, ο οποίος είχε μέσα του την ανάγκη να υπάρχει μία χρηστή και διαφανής διοίκηση.

Όμως, αυτό το οποίο συνέβη, παρά αυτά τα οποία ήθελε ο νομοθέτης, είναι, χρησιμοποιώντας τον συγκεκριμένο νόμο, η διαχειρίστρια εταιρεία να δημιουργήσει έναν κανονισμό που σύμφωνα με τους εγκατεστημένους -πολλούς εγκατεστημένους- είναι καταχρηστικός. Είναι ένας κανονισμός, ο οποίος δημιουργείται από γενική συνέλευση στην οποία συμμετέχουν ακόμη και τα κοινωφελή και τα κοινόχρηστα. Καταλαβαίνετε λοιπόν, ότι πάντα η διαχειρίστρια εταιρεία έχει την πλειοψηφία και έτσι διαχειριζόμενη καταχρηστικά αυτή τη δυνατότητα που της δώσαμε, αυτό το οποίο κάνει είναι να διπλασιάζει χωρίς έλεγχο τις κοινόχρηστες δαπάνες, να προχωρεί σε δημοπράτηση έργων χωρίς καμία εποπτεία και στο τέλος να δημιουργεί συνθήκες ομηρίας στις εγκατεστημένες επιχειρήσεις, μη δίνοντας ακόμη και πιστοποιητικά τα οποία είναι αναγκαία για τη λειτουργία του προς τις δημόσιες υπηρεσίες αν δεν προσχωρήσουν σε αυτόν τον κανονισμό.

Επιμένω λοιπόν, ότι παρά τις καλές διαθέσεις και προθέσεις του νομοθέτη, ο τρόπος με τον οποίο η συγκεκριμένη διάταξη χρησιμοποιείται από τη διαχειρίστρια εταιρεία, είναι καταχρηστικός.

Σας ρωτώ λοιπόν, αν προτίθεστε και πώς, να θέσετε γρήγορα σε εφαρμογή όλη εκείνη τη νομοθεσία με την οποία πραγματικά θα πάψουν οι ήδη εγκατεστημένες στις ΒΙΠΕ επιχειρήσεις να είναι όμηροι της διαχειρίστριας εταιρείας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο Υφυπουργός Ανάπτυξης κ. Λάζαρος Τσαβδαρίδης.

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Ευχαριστώ, κύριε Πρόεδρε.

Αγαπητέ κύριε συνάδελφε, κατ’ αρχάς χαίρομαι που εξήρατε τη σημασία και την πρόοδο που επέφερε η ψήφιση του ν. 4982/2022 στη λειτουργία των επιχειρηματικών πάρκων. Γνωρίζετε και εσείς ότι υπήρχε ένα κατακερματισμένο νομοθετικό καθεστώς, τρεις νόμοι που ίσχυσαν πριν το ν.4982/2022 οι οποίοι δημιουργούσαν προβλήματα στο που κάθε φορά εντασσόταν η κάθε επιχείρηση ανάλογα με το χρόνο εγκατάστασής της στα επιχειρηματικά πάρκα. Νομίζω ότι με την ψήφιση του ν. 4982/2022 έχει μπει μια τάξη σε αυτό το κατακερματισμένο πλαίσιο και έχουν μπει και οι ίδιοι οι κανόνες λειτουργίας και εγκατάστασης για όλες τις επιχειρήσεις.

Απαντώντας στο πρώτο ερώτημά σας που για τη διαδικασία έκδοσης των κανονιστικών αποφάσεων του ν. 4982/2022, πώς δηλαδή εφαρμόζεται στην πράξη ο νόμος αυτός με τις κανονιστικές αποφάσεις που θα έπρεπε να έχουν εκδοθεί, θέλω να σας πω τα εξής:

Κύρια προτεραιότητα του Υπουργείου Ανάπτυξης αποτελεί η στήριξη των παραγωγικών μονάδων της ελληνικής βιομηχανίας αλλά και της επιχειρηματικής δραστηριότητας. Με πλήρη συναίσθηση της σημασίας τους για την ανάπτυξη, την απασχόληση και την περιφερειακή συνοχή, το Υπουργείο προωθεί την ίδρυση και την οργανωμένη ανάπτυξη των επιχειρηματικών πάρκων.

Εμείς πιστεύουμε πολύ στα επιχειρηματικά πάρκα και στην εγκατάσταση και λειτουργία των επιχειρήσεων μέσα σε αυτά. Και γιατί το κάνουμε αυτό; Διότι τα πάρκα συγκροτούν ολοκληρωμένα σύνολα δομών, υπηρεσιών και υποδομών που ιδρύονται και λειτουργούν για την υποστήριξη των επιχειρηματικών δραστηριοτήτων. Συμβάλλουν ουσιαστικά στην ενίσχυση της ανταγωνιστικότητας, τη δημιουργία νέων θέσεων εργασίας, αλλά και στην προστασία του περιβάλλοντος. Το ξέρετε καλά, είστε μηχανικός. Ιδίως σε περιοχές με αναπτυξιακό έλλειμμα, τα επιχειρηματικά πάρκα λειτουργούν ως μοχλοί ανάπτυξης και ενίσχυσης των τοπικών υποδομών και βελτίωσης της ποιότητας ζωής των κατοίκων.

Στο πλαίσιο μάλιστα του Ταμείου Ανάκαμψης και Ανθεκτικότητας υλοποιείται η δράση «Νέα βιομηχανικά πάρκα», προϋπολογισμού 100 εκατομμυρίων ευρώ, με στόχο τη δημιουργία νέων αλλά και τον εκσυγχρονισμό των υφιστάμενων βιομηχανικών πάρκων, καθώς και την αναβάθμιση υποσταθμών ηλεκτρικής ενέργειας για την υποστήριξη των εγκατεστημένων επιχειρήσεων.

Με το ν. 4982/2022 που ψηφίστηκε από την Κυβέρνησή μας, εκσυγχρονίστηκε ριζικά το μέχρι τότε κατακερματισμένο κανονιστικό πλαίσιο το οποίο στηριζόταν σε τρεις διαφορετικούς νόμους και δημιουργούσε σοβαρές δυσχέρειες στην ενιαία εφαρμογή του, όπως είπα και στην αρχή της απάντησής μου, δίνοντας έτσι τέλος σε ένα καθεστώς που επιβράδυνε τις επενδύσεις και αποθάρρυνε την ανάπτυξη.

Απαντώντας λοιπόν, στο πρώτο σκέλος της ερώτησης, θέλω να σας ενημερώσω ότι ο νέος νόμος έχει τεθεί σε πλήρη εφαρμογή, ως προς το σύνολο των ρυθμίσεών του. Συγκεκριμένα έχουν εκδοθεί και δημοσιευθεί δώδεκα υπουργικές αποφάσεις. Μάλιστα τις εννέα από τις δώδεκα υπουργικές αποφάσεις είχα την τιμή αλλά και τη χαρά να τις υπογράψω κατά τη διάρκεια της δικής μου θητείας.

Οι υπουργικές αυτές αποφάσεις ειδικότερα αφορούν -να πάω λίγο γρήγορα- τη ρύθμιση των λεπτομερειών για την ίδρυση επιχειρηματικού πάρκου, τα επιχειρηματικά πάρκα μεμονωμένης μεγάλης μονάδας, τα επιχειρηματικά πάρκα εξυγίανσης, το χαρακτηρισμό επιχειρηματικού πάρκου ως οικολογικού, τη χορήγηση κινήτρων ίδρυσης επιχειρηματικού πάρκου και εγκατάστασης εντός αυτού, τον καθορισμό του τύπου και του περιεχομένου της βεβαίωσης συμβατότητας, την εποπτεία και τους ελέγχους ως προς τη λειτουργία των επιχειρηματικών πάρκων, την κλιμάκωση και τα κριτήρια επιμέτρησης των κυρώσεων, τον καθορισμό αποζημιώσεων των μελών των επιτροπών για τη διενέργεια ελέγχων, το μητρώο αδρανών βιομηχανικών κτιρίων, την επέκταση και λειτουργία του ολοκληρωμένου πληροφοριακού συστήματος άσκησης δραστηριοτήτων και ελέγχου, τις βασικές αρχές εκπόνησης του επιχειρησιακού σχεδίου για την ανάπτυξη επιχειρηματικών πάρκων στην ελληνική επικράτεια και δώδεκα, τέλος, τη διαδικασία για την υπαγωγή των ΟΥΜΕΔ που διέπονται από τους προγενέστερους νόμους στις διατάξεις του νέου ν.4982/2022.

Επιτρέψτε μου να σημειώσω ότι δυνάμει αυτής της τελευταίας απόφασης έχουν υπαχθεί έως σήμερα στο νέο ενιαίο κανονιστικό πλαίσιο είκοσι επτά επιχειρηματικά πάρκα με έκδοση ισάριθμων αποφάσεων υπαγωγής.

Επίσης, επιτρέψτε μου να σας αναφέρω και κάτι πολύ σημαντικό: Με την έκδοση και δημοσίευση του συνόλου των αποφάσεων που προανέφερα, η χώρα ολοκλήρωσε με επιτυχία το σχετικό ορόσημο του Ταμείου Ανάκαμψης και Ανθεκτικότητας, το οποίο ήταν συνδεδεμένο με το έκτο αίτημα πληρωμής.

Πρόκειται για μια επιτυχία όχι μόνο θεσμική αλλά και ουσιαστική, αφού ενδυναμώνει την αξιοπιστία της χώρας έναντι των εταίρων της και δημιουργεί νέο έδαφος για την ανάπτυξη.

Ως προς το δεύτερο σκέλος της ερώτησής σας, θα σας απαντήσω με τη δευτευρολογία μου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Σιμόπουλε, έχετε τον λόγο.

Ελπίζουμε στο δεύτερο σκέλος να πει κάτι ο Υπουργός.

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Μέχρι τώρα δεν είπα;

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Κύριε Υπουργέ, όχι, δεν είπατε τίποτα. Αναφερθήκατε στα πλεονεκτήματα του νόμου, ναι, υπάρχουν…

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Είπα αυτά που με ρωτήσατε.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Στις κανονιστικές αποφάσεις, όχι.

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Είπα ποιες είναι οι κανονιστικές αποφάσεις.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Όχι, δεν αναφερθήκατε στις νομοθετικές ρυθμίσεις, οι οποίες πρέπει να ληφθούν, ώστε να πάψουν οι εγκατεστημένες επιχειρήσεις να αποτελούν αυτό που λέω «όμηροι της διαχειρίστριας εταιρείας». Για αυτό δεν μας είπατε τίποτε. Ελπίζω να μας πείτε στη δευτερολογία σας.

Τονίζω ότι υπάρχουν πάρα πολλές επαγγελματικές τάξεις, κύριε Υπουργέ, οι οποίες περιμένουν ρυθμίσεις από την Κυβέρνηση και από το Υπουργείο Ανάπτυξης και μάλιστα, ρυθμίσεις χωρίς δημοσιονομικό κόστος. Ενδεικτικά αναφέρω τις λαϊκές αγορές, τους αλιείς, τους πρατηριούχους υγρών καυσίμων. Πρέπει να εξορθολογήσουμε τον τρόπο λειτουργίας και να κάνουμε πιο εύκολη τη ζωή αυτών των ανθρώπων με συγκεκριμένες ενέργειες, χωρίς δημοσιονομικό κόστος και βέβαια, χωρίς να έχουν αρνητικό αποτύπωμα στην κοινωνία. Αυτό είναι στο χέρι σας. Περιμένω την απάντησή σας, λοιπόν, σε αυτά τα οποία έχω θέσει και τα θέτουν οι εγκατεστημένοι και θα τα θέσουν στις 3 και 4 Οκτωβρίου, μεθαύριο, στον Βόλο.

Ενδεικτικά αναφέρω το εξής: Ξέρετε ότι σήμερα αν κάποιος αποκτήσει ένα ακίνητο σε βιομηχανική περιοχή από πλειστηριασμό, τότε θα πρέπει το υπερβάλλον τίμημα εν σχέσει με τις τιμές ανά τετραγωνικό τις οποίες βάζει η διαχειρίστρια εταιρεία, να το πληρώσει, ενώ το παίρνει από πλειστηριασμό; Υπάρχουν πράγματα στους κανονισμούς τα οποία είναι απαράδεκτα και θα πρέπει η Κυβέρνησή σας, η Κυβέρνησή μας να σκύψει επάνω σε αυτά τα προβλήματα.

Περιμένω να μου πείτε εάν έχετε σκοπό να αλλάξετε τον τρόπο με τον οποίο λειτουργεί η γενική συνέλευση και γίνεται ο κανονισμός, όπου ψηφίζουν τα κοινόχρηστα ακόμη και τα κοινωφελή και αν προτίθεστε και πώς να κάνετε μία μονάδα η οποία θα εποπτεύει τον τρόπο με τον οποίο γίνεται η διαχείριση αυτών των βιομηχανικών περιοχών, αλλά ταυτόχρονα και μία μονάδα η οποία θα μπορεί να ενεργεί, να δέχεται τα αιτήματα και όπως είπα -και τελειώνω- να πάψουν οι εγκατεστημένες επιχειρήσεις να είναι σε ομηρία ενός καταχρηστικού κανονισμού.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ, έχετε τον λόγο.

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Αγαπητέ, κύριε συνάδελφε, ξέρετε την εκτίμηση που τρέφω στο πρόσωπό σας, θα μου επιτρέψετε όμως να πω ότι δεν έχετε διαβάσει την ερώτηση που έχετε καταγράψει και έχετε υποβάλει σε εμάς.

Κύριε Πρόεδρε, εσείς δεν θέσατε το ίδιο ερώτημα με τον κύριο συνάδελφο. Θέσατε ένα άλλο ερώτημα, είναι το δεύτερο ερώτημα, γιατί ο συνάδελφος έχει θέσει δύο ερωτήματα.

Σας ξαναδιαβάζω, λοιπόν, κύριε Σιμόπουλε, για να μην με ψέγετε: «Σε ποια φάση βρίσκεται η διαδικασία έκδοσης των κανονιστικών αποφάσεων του ν. 4982/2022;»

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** «…ώστε…». Διαβάστε το όλο.

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Τι ώστε;

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Ένα ερώτημα είναι.

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Όχι, δεν είναι ένα. Σε ποια φάση βρίσκεται, λοιπόν, η διαδικασία έκδοσης των κανονιστικών αποφάσεων. Για δείτε. Πριν καταλήξετε στο ερώτημα λέτε ότι πήρατε μία απάντηση από τη Γενική Γραμματεία Βιομηχανίας η οποία λέει «Η διαδικασία έκδοσης των εννέα κανονιστικών αποφάσεων βρίσκεται σε εξέλιξη». Τότε, λοιπόν, που πήρατε την απάντηση, ήταν άλλο χρονικό σημείο, δεν είχαν βγει οι κανονιστικές αποφάσεις. Σας απαντάω, λοιπόν, ότι οι δώδεκα κανονιστικές αποφάσεις που εφαρμόζουν πλήρως τον νόμο έχουν εκδοθεί. Τελεία και παύλα. Προχωράμε.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Εγώ δεν έχω τελεία. Λέω «ώστε».

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Προχωράω στο δεύτερο, στο «ώστε». Να απαντήσω και στο «ώστε». Απάντησα, λοιπόν, σωστά στο πρώτο ερώτημα.

Πάμε στο «ώστε»: Τι θα γίνει, προκειμένου να αλλάξει το νομοθετικό πλαίσιο; Διότι αυτό που λέτε εσείς, οι κανονιστικές αποφάσεις αναφέρονται σε ένα πλαίσιο νομοθετικό το οποίο ισχύει. Εσείς θέλετε τώρα να αλλάξει το νομοθετικό πλαίσιο. Πάμε να δούμε τι θα γίνει ως προς αυτό. Ως προς το δεύτερο, λοιπόν, σκέλος -και απαντάω και στον κύριο Πρόεδρο που έχει ενδιαφέρον και εύλογο-, θέλω να υπογραμμίσω με κάθε βεβαιότητα ότι αυτή η εύρυθμη λειτουργία των επιχειρηματικών πάρκων στηρίζεται στην ουσιαστική συνεργασία που πρέπει να υπάρχει μεταξύ των εγκατεστημένων επιχειρήσεων και της εταιρείας ανάπτυξης και διαχείρισης των επιχειρηματικών πάρκων.

Η ενίσχυση της υγιούς επιχειρηματικότητας, η κατοχύρωση διαφανών κανόνων λειτουργίας, η διασφάλιση της βιωσιμότητας των επιχειρηματικών πάρκων και η αποτελεσματική εποπτεία λειτουργίας τους συνιστούν κεντρικό στόχο του Υπουργείου Ανάπτυξης. Η στρατηγική είναι ξεκάθαρη: επιχειρηματικά πάρκα με σύγχρονες υποδομές, ψηφιοποίηση και αξιοποίηση νέων τεχνολογιών, κανόνες δικαιοσύνης, κίνητρα επενδύσεων και δυνατότητα ανταγωνιστικής λειτουργίας με απόλυτο σεβασμό στο περιβάλλον και στην τοπική κοινωνία.

Προς τον σκοπό αυτό ο ίδιος ο Υπουργός, ο κ. Τάκης Θεοδωρικάκος, έχει συναντήσει τόσο τους εκπροσώπους των εγκατεστημένων επιχειρήσεων και με τη συμμετοχή τη δική μου, όσο και τους εκπροσώπους της ΕΤΒΑ που είναι ο φορέας ανάπτυξης των περισσότερων επιχειρηματικών πάρκων της χώρας. Βρισκόμαστε σε διαρκή διάλογο και γόνιμη διαβούλευση μαζί τους, επεξεργαζόμαστε, μάλιστα, περαιτέρω νομοθετικές παρεμβάσεις, ώστε να βελτιωθεί το θεσμικό πλαίσιο, να αποσαφηνιστούν τυχόν γκρίζες ζώνες και να επιτευχθεί μεγαλύτερη ισορροπία ανάμεσα στα συμφέροντα όλων των εμπλεκομένων, έχοντας ως βασική προτεραιότητα τη στήριξη της επιχειρηματικής δραστηριότητας με τους καλύτερους δυνατούς όρους και με αίσθημα διαφάνειας και δικαιοσύνης.

Ήδη σε συνέχεια σχετικού αιτήματος του ΠΑΣΕΒΙΠΕ, των εγκατεστημένων δηλαδή -για να δείτε ότι εμείς ακούμε, αφουγκραζόμαστε και προχωράμε σε πράξεις-, εκδόθηκε από το Υπουργείο μας ερμηνευτική εγκύκλιος -ήταν κάτι που ζητούσαν οι εγκατεστημένοι- για την εφαρμογή του άρθρου 24 του ν.4982/2022 που αφορά τη σύμβαση εγκατάστασης, ώστε επιχειρήσεις ήδη εγκατεστημένες εντός του πάρκου κατά την έναρξη ισχύος του νέου νόμου να μην υποχρεούνται να συνάπτουν νέες συμβάσεις εγκατάστασης.

Δεν ισχυρίζομαι, επίσης, ότι το ισχύον πλαίσιο είναι το βέλτιστο. Είναι, όμως, αδιαμφισβήτητο ότι συνιστά μια πολύ σημαντική πρόοδο και μια βάση πάνω στην οποία μπορούμε να χτίσουμε περαιτέρω. Είναι κάτι που το είπατε και εσείς με άλλα λόγια.

Δεν πρέπει να παραβλέπουμε ότι ο νέος νόμος εισήγαγε ένα ενιαίο και σαφές πλαίσιο κανόνων, αναμόρφωσε την αδειοδοτική διαδικασία, απλοποιώντας και επιταχύνοντας την ίδρυση και λειτουργία των επιχειρηματικών πάρκων, εναρμόνισε τους κανόνες λειτουργίας για υφιστάμενα και νέα πάρκα και καθόρισε με σαφήνεια τα δικαιώματα και τις υποχρεώσεις των φορέων διαχείρισης και των εγκατεστημένων επιχειρήσεων. Παράλληλα, εισήγαγε κίνητρα για επενδύσεις και εγκατάσταση και προέβλεψε μεταβατικές ρυθμίσεις για την ομαλή ένταξη των υφιστάμενων πάρκων στο νέο καθεστώς και έθεσε στο επίκεντρο την πράσινη και ψηφιακή μετάβαση και την ενίσχυση της ανταγωνιστικότητας.

Πρόκειται, συνεπώς, για μια ουσιαστική τομή που εξασφαλίζει ταχύτερες διαδικασίες, διαφάνεια και βιώσιμη αναπτυξιακή προοπτική. Εδώ είμαστε, παρ’ όλα αυτά, με πνεύμα διαλόγου και διάθεση ειλικρινούς συνεργασίας, να ακούσουμε τους προβληματισμούς και τις προτάσεις όλων των πλευρών. Ακούμε αυτά που μας είπατε. Τα έχουμε ακούσει ήδη από τους εγκατεστημένους. Όπου χρειάζεται -και να είστε σίγουροι ότι χρειάζεται και το πιστεύουμε αυτό- θα προβούμε σε αναθεωρήσεις και βελτιωτικές παρεμβάσεις στο αμέσως επόμενο χρονικό διάστημα. Τα επεξεργαζόμαστε και θα καταλήξουμε.

**ΕΥΣΤΡΑΤΙΟΣ (ΣΤΡΑΤΟΣ) ΣΙΜΟΠΟΥΛΟΣ:** Το αμέσως επόμενο;

**ΛΑΖΑΡΟΣ ΤΣΑΒΔΑΡΙΔΗΣ (Υφυπουργός Ανάπτυξης):** Εννοώ σύντομα, κύριε συνάδελφε.

Στόχος μας δεν είναι άλλος από το να καταστήσουμε τα επιχειρηματικά πάρκα πραγματικούς πυλώνες ανάπτυξης, ανταγωνιστικότητας και βιώσιμης προοπτικής για τη χώρα μας.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ωραία, θα κάνω εγώ την επόμενη ερώτηση σε είκοσι μέρες, για να δούμε αν υπάρχει προοπτική. Εντάξει, κύριε Σιμόπουλε; Και μετά από είκοσι μέρες, εσείς. Άρα τη μεθεπόμενη θα καταθέσω ερώτηση.

Συνεχίζουμε με τη δεύτερη με αριθμό 1395/22-9-2025 επίκαιρη ερώτηση πρώτου κύκλου του Βουλευτή Κιλκίς της Κοινοβουλευτικής Ομάδας του ΠΑΣΟΚ-Κίνημα Αλλαγής κ. Πέτρου Παππά προς την Υπουργό Κοινωνικής Συνοχής και Οικογένειας με θέμα «Αδικαιολόγητη υποχρέωση προσκόμισης Τεχνικής Περιγραφής και Βεβαίωσης Μηχανικού για επιλέξιμες παρεμβάσεις του Προγράμματος “Προσβασιμότητα κατ’ οίκον” που αφορούν άτομα με αναπηρία όρασης».

Παρακαλώ, κύριε συνάδελφε.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κυρία Υπουργέ, καλό μήνα σε όλους.

Σήμερα γιορτάζουμε την Παγκόσμια Ημέρα Τρίτης Ηλικίας και όπως όλοι γνωρίζουμε, η τρίτη ηλικία συνδέεται με την αναπηρία. Ο επιπολασμός και η επίπτωση των αναπηριών στα άτομα τρίτης ηλικίας είναι αυξημένος. Σε λίγες μέρες θα γιορτάσουμε και την Ημέρα του Λευκού Μπαστουνιού, που ευαισθητοποιεί την κοινωνία μας και τους συμπολίτες μας για τα άτομα με τυφλότητα.

Επ’ αφορμή όλων αυτών, κάνω τη σημερινή ερώτηση για ένα θέμα πιεστικό και πραγματικά επίκαιρο: Το πρόγραμμα «Προσβασιμότητα κατ’ οίκον» στα χαρτιά είναι μια πρωτοβουλία που απαντά σε μια πραγματική ανάγκη. Αυτό είναι αναντίρρητο. Στόχος του είναι να στηρίξει τα άτομα με κινητικές, αισθητηριακές αναπηρίες. Χρηματοδοτεί παρεμβάσεις που βελτιώνουν την καθημερινότητά τους, ενισχύουν την ανεξαρτησία τους και προάγουν την κοινωνική συμμετοχή τους.

Σε μια χώρα, όπως στην Ελλάδα, που η έννοια της προσβασιμότητας δυστυχώς είναι ελλειμματική, έχουμε πολλά να κάνουμε ακόμα, ώστε να είναι προσβάσιμες οι υπηρεσίες μας, προσβάσιμη η κοινωνία μας στα άτομα με τυφλότητα και στα άτομα με αναπηρία. Είναι ένα πρόγραμμα το οποίο είναι απαραίτητο.

Ωστόσο, κυρία Υπουργέ, στη β΄ φάση του προγράμματος, που ξεκίνησε τώρα, τον Σεπτέμβριο, παρατηρούμε μια σοβαρή στρέβλωση. Η πλατφόρμα απαιτεί υποχρεωτικά από όλους τους δικαιούχους, ανεξαρτήτως του είδους παρέμβασης, Τεχνική Περιγραφή Μηχανικού, Σχέδιο Παρέμβασης και Βεβαίωση Μηχανικού.

Κυρία Υπουργέ, δεν είναι λογικό ένας άνθρωπος ο οποίος θέλει να πάρει ένα ομιλούν πιεσόμετρο, μια ομιλούσα ζυγαριά, έναν εκτυπωτή Braille, να χρειάζεται να καταθέσει τέτοιο σχέδιο. Δεν είναι τεχνικό έργο. Η απαίτηση αυτή έχει συγκεκριμένες συνέπειες, λοιπόν. Οι άνθρωποι αυτοί οι οποίοι έχουν αυτή την ανάγκη και όχι μια άλλη ανάγκη που απαιτεί σχέδιο μηχανικού, αναγκάζονται να πληρώσουν 250 έως 450 ευρώ σε έναν μηχανικό.

Δεύτερον, το όφελος που θα είχαν από αυτό το πρόγραμμα μειώνεται σημαντικά ή και εξαλείφεται τελείως, άρα δεν μπαίνουν καν στη διαδικασία να επωφεληθούν και να κάνουν αίτηση.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μισό λεπτό, κύριε Πρόεδρε.

Τρίτον, η απαίτηση αυτή λειτουργεί αποθαρρυντικά. Υπάρχουν συμπολίτες μας που, αντί να διευκολυνθούν, παραιτούνται, όπως σας είπα.

Άρα, σας ρωτώ, κυρία Υπουργέ: Για ποιον λόγο ζητείται υποχρεωτικά Τεχνική Περιγραφή και Βεβαίωση Μηχανικού σε περιπτώσεις που αφορούν απλώς αγορά εξοπλισμού για τα άτομα με αναπηρία; Προτίθεται το Υπουργείο να προχωρήσει άμεσα σε διορθώσεις; Με ποιον τρόπο θα διασφαλίσετε, ώστε οι δικαιούχοι να μην αποκλειστούν από το πρόγραμμα εξαιτίας αυτής της παράλογης απαίτησης;

Είναι ένα βαθιά κοινωνικό ζήτημα, κυρία Υπουργέ. Είμαι βέβαιος ότι το γνωρίζετε. Δεν είναι ένα θέμα τυπικό και περιμένουν τα άτομα με αναπηρία τις απαντήσεις σας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κυρία Υπουργέ, έχετε τον λόγο.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Ευχαριστώ, κύριε Πρόεδρε.

Κύριε συνάδελφε, το πρόγραμμα «Προσβασιμότητα κατ’ οίκον» είναι ένα πρόγραμμα που βοηθά συμπολίτες με αναπηρία, για το οποίο τόσο η ομάδα μου όσο και εγώ είμαστε πραγματικά περήφανοι. Περήφανοι, γιατί εντοπίζει και αντιμετωπίζει πολύ μεγάλες ανάγκες του αναπηρικού κινήματος και των οικογενειών ατόμων με αναπηρία, οι οποίες σε μεγάλο βαθμό δεν καλύπτονται από την τοπική αυτοδιοίκηση.

Ξέρετε καλά ότι η τοπική αυτοδιοίκηση είναι αυτή η οποία είναι κατά κύριο λόγο υπεύθυνη για την προσβασιμότητα στο φυσικό περιβάλλον και έρχεται η πολιτεία με δική μας -με δική μου, μάλιστα και του Γενικού Γραμματέα, σήμερα, του Υπουργείου, του κ. Μεγαρίτη- να σχεδιάσει, να εντάξει με χρηματοδοτικό εργαλείο του Ταμείο Ανάκαμψης το 2022 και σήμερα, το 2025, που είμαστε πίσω στο Υπουργείο που τόσο αγαπάμε, κληθήκαμε να το υλοποιήσουμε. Και το υλοποιήσαμε και είναι ήδη στη β΄ φάση.

Τι κάνει το πρόγραμμα αυτό; Εντοπίζει τις ανάγκες ατόμων με διαφορετικές αναπηρίες -αισθητηριακές αναπηρίες σαν αυτές που περιγράψατε, κινητικές, νοητικές αναπηρίες- και έχοντας εντοπίσει τις ανάγκες που προκαλούνται από τις αναπηρίες αυτές, έρχεται, χτίζοντάς το μαζί με την ίδια την αναπηρική κοινότητα -και εδώ ήταν πολύ σπουδαία η συνεισφορά της ΕΣΑμεΑ στο πρόγραμμα αυτό- να καλύψει τις δαπάνες αυτές.

Και αυτό είναι μια δεν θα έλεγα καν ελληνική πρωτοτυπία. Είναι σίγουρα μια ευρωπαϊκή πρωτοτυπία. Συζητώντας το με ομολόγους μου στην υπόλοιπη Ευρώπη, καμία χώρα κεντρικά δεν παρέχει τέτοιο πρόγραμμα. Και γι’ αυτό ακριβώς είδαμε την πάρα πολύ μεγάλη ζήτηση του προγράμματος αυτού. Μέσα σε τρεις ημέρες, από δυόμισι χιλιάδες δικαιούχους που είχαμε βάλει σε αυτό το πιλοτικό πρόγραμμα -τονίζω το «πιλοτικό» και θα επανέλθω σε αυτό- είχαμε ήδη πάνω από τις διπλές αιτήσεις. Μέσα σε λιγότερο από μια εβδομάδα, μέσα σε τρεις μέρες.

Γιατί τονίζω, κύριε Πρόεδρε, το «πιλοτικό»; Το τονίζω, γιατί κάθε πρόγραμμα το οποίο είναι πιλοτικό λέγεται πιλοτικό, γιατί αξιολογείται, διορθώνεται, υπάρχουν πράγματα τα οποία μπορεί να είναι καλώς ή κακώς κείμενα ή μπορεί να γίνουν ακόμα καλύτερα. Βλέπε το «Σπίτι μου Ι», βλέπε το «Ανακαινίζω-Νοικιάζω» πώς το φτιάξαμε. Μπορεί να αξιολογούνται, έτσι ώστε στην καθολική τους εφαρμογή να αλλάζουν.

Έχουμε εδώ πέρα μια τέτοια περίπτωση. Ξεκάθαρα όχι. Γιατί; Και θα επεκταθώ και στη δευτερολογία μου ακόμα περισσότερο. Διότι είναι ξεκάθαρο ότι όποια και να είναι η αλλαγή που θέλει να κάνει δικαιούχος -είναι στον φυσικό του χώρο με ένα αναβατόριο, με μια ράμπα, με ένα γερανάκι, είναι στον ψηφιακό χώρο, όπου θέλει ένα ακουστικό θερμόμετρο, όπως λέτε και εσείς, είναι μια μηχανή Braille- όλα αυτά προβλέπονται στην υπουργική απόφαση.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Ούτε ένα λεπτό δεν θα χρειαστώ, κύριε Πρόεδρε.

Όμως, ακόμα και αυτά που δεν προβλέπονται στην υπουργική απόφαση, αν τεκμηριωθούν, αποζημιώνονται. Έρχεται εδώ η υπουργική απόφαση και συγκεκριμένα -δεν ξέρω αν δεν το είδατε ή αν αυτοί που σας ενημέρωσαν δεν σας ενημέρωσαν καλά- με το άρθρο 14 και την παράγραφο 2β, η οποία ρητά αναφέρει: «Η αμοιβή του συμβούλου μηχανικού, η οποία ζητάται…». Και γιατί ζητάται; Διότι κάποιος πρέπει να πιστοποιήσει ότι οι δαπάνες αυτές οι οποίες περιγράφηκαν έγιναν. Είναι μεγάλες δαπάνες μέχρι 14.500 ευρώ που καλύπτει το πρόγραμμα και με 50% προκαταβολή; Είναι μικρότερες δαπάνες, γιατί κάποιος έχει διαφορετικές ανάγκες; Το άρθρο 14 παράγραφος 2 ρητά σημειώνει ότι η αμοιβή του μηχανικού καλύπτεται απόλυτα από το κράτος, οπότε, πρώτον, κανείς δεν έχει να την πληρώσει -απαντώντας στο δεύτερο ερώτημά σας- και απαντώντας στο τρίτο ερώτημά σας, αφού κανείς δεν έχει να την πληρώσει και δεν βγαίνει από την τσέπη κανενός, επειδή την πληρώνει το κράτος, κανείς δεν αποκλείεται βάσει αυτού.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΠΕΤΡΟΣ ΠΑΠΠΑΣ:** Σας ευχαριστώ για τη διευκρίνιση, κυρία Υπουργέ. Ωστόσο, το πρόβλημα παραμένει.

Επιτρέψτε μου να σχολιάσω λίγο σε σχέση με την τοπική αυτοδιοίκηση. Όλοι γνωρίζουμε ότι οι πόροι τους οποίους διαθέτει η τοπική αυτοδιοίκηση είναι μειωμένοι. Συνεχίζουν να είναι μειωμένοι, παρόλο ότι δεν βρισκόμαστε πλέον σε ένα μνημονιακό καθεστώς και δεχόμαστε καθημερινά αιτήματα ή μάλλον, διαμαρτυρίες από δημάρχους και από την ΚΕΔΕ, ότι υποχρηματοδοτείται η τοπική αυτοδιοίκηση, ενώ της έχουν ανατεθεί πολλές αρμοδιότητες. Αυτό είναι ένα θέμα που, προφανώς, δεν αφορά εσάς προσωπικά, αλλά πρέπει να συζητηθεί σε επίπεδο κεντρικού κράτους το ότι έχουμε μια αυτοδιοίκηση η οποία απαξιώνεται διαρκώς.

Από εκεί και πέρα, παραμένει το πρόβλημα. Λέτε ότι αποζημιώνονται. Οι ανάγκες, όμως, είναι διαφορετικές. Μιλάμε για άτομα με αναπηρία, μιλάμε για ανθρώπους οι οποίοι δεν έχουν τη δυνατότητα να έχουν μια πρόσβαση σε γραφειοκρατία, σε μηχανικούς. Είναι ένα σύνθετο θέμα και δεν έχουν όλοι τις ανάγκες να ανακατασκευάσουν το σπίτι τους, να κάνουν αναβατόρια. Είναι άνθρωποι τους οποίους, δυστυχώς, πολύ συχνά η αναπηρία τούς έχει αφήσει να είναι οικονομικά εξαθλιωμένοι, κοινωνικά περιθωριοποιημένοι και αυτό είναι μια συνολική ευθύνη της ελληνικής πολιτείας διαχρονικά απέναντι στα άτομα με αναπηρία.

Οπότε γιατί να μη διευκολυνθούν αυτοί οι άνθρωποι οι οποίοι δεν θέλουν να κάνουν έργα στο σπίτι τους, αυτοί οι οποίοι δεν χρειάζονται τον μηχανικό; Ένας εκτυπωτής Braille δεν χρειάζεται μηχανικό, ένα ομιλούν πιεσόμετρο, μια ομιλούσα ζυγαριά δεν χρειάζεται έκθεση μηχανικού. Αρκεί η πιστοποίηση της δαπάνης, ότι το πήραν, το αγόρασαν. Οι άνθρωποι αυτοί μπορεί να μη θέλουν καν 14.000, αλλά είναι μια απόλυτη ανάγκη για αυτούς να ωφεληθούν από το πρόγραμμα, έστω και ελάχιστα.

Οπότε επανέρχομαι στο ερώτημα: Γιατί να μη διευκολυνθούν οι άνθρωποι οι οποίοι δεν έχουν ανάγκη να κάνουν έργα τα οποία απαιτούν πιστοποίηση μηχανικού, να μπορούν να αγοράσουν απλές συσκευές στο σπίτι τους; Και αυτά τα αιτήματα, προφανώς, τα μεταφέρω, γιατί μου έρχονται από πολλούς ανθρώπους οι οποίοι θέλουν να συμμετέχουν στο πρόγραμμα και οι οποίοι δυσκολεύονται να το κάνουν.

Εγώ θεωρώ ότι είναι μια εξαίρεση την οποία θα μπορούσατε να δείτε. Το πρόγραμμα ήδη τρέχει. Οι άνθρωποι αυτοί δεν έχουν κάνει αίτηση. Είναι κρίμα να χάσουν τη δυνατότητα αυτή.

Κυρία Υπουργέ, γνωρίζω ότι έχετε ευαισθησία για τα θέματα αυτά. Επικαλούμαι, λοιπόν, την ευαισθησία σας και θεωρώ ότι θα πάρουμε μια ουσιαστική απάντηση σε αυτό το ερώτημα.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΔΟΜΝΑ-ΜΑΡΙΑ ΜΙΧΑΗΛΙΔΟΥ (Υπουργός Κοινωνικής Συνοχής και Οικογένειας):** Κύριε Πρόεδρε, κύριε συνάδελφε το πρόγραμμα «Προσβασιμότητα κατ’ οίκον» χτίστηκε για να πατήσει σε ένα πολύ μεγάλο κενό, στο κενό της φυσικής προσβασιμότητας ενός ατόμου με αναπηρία στο κοινωνικό και το επαγγελματικό του περιβάλλον.

Κτίστηκε πάνω σε αυτή τη διαστρεβλωμένη εικόνα που συχνά έχουμε ως Έλληνες πηγαίνοντας και επισκεπτόμενοι μια χώρα του εξωτερικού, θεωρώντας ότι εκεί υπάρχουν πολύ περισσότερα άτομα με αναπηρία από ό,τι στην πατρίδα μας καθώς στη δική μας την πατρίδα, ακόμα και σήμερα, δεν έχουμε καταφέρει να τους προσφέρουμε αυτήν την προσβασιμότητα, την ελευθερία, το ίσο δικαίωμα, το ισότιμο δικαίωμα που έχουν στον φυσικό χώρο, στην κοινωνία και στην κοινότητα. Για αυτό ακριβώς φτιάξαμε το πρόγραμμα αυτό.

Μέσα στο πρόγραμμα αυτό, το οποίο σε βοηθά να μπορείς να κινήσει μέσα στο σπίτι σου, να μπορείς να βγαίνεις από το σπίτι σου -εξού και πολύ σωστά, νομίζω, εντάξαμε και τους κοινόχρηστους χώρους των πολυκατοικιών- εντάξαμε και τους χώρους εργασία. Δηλαδή κάποιος μπορεί να πάρει το πρόγραμμα αυτό και μπορεί είτε αν θέλει και είναι και το σπίτι του προσβάσιμο να δώσει όλον του τον προϋπολογισμό στον χώρο εργασίας του, είτε ακόμα και να το κόψει μισό, μισό στο δικό του σπίτι και στον χώρο εργασίας του και στους κοινόχρηστους χώρους της πολυκατοικίας του. Εντάξαμε, επίσης, την προσβασιμότητα και στον δημόσιο χώρο και στα δημόσια κτίρια. Το πρόγραμμα αυτό έχει και δημόσια κτίρια εντός αυτού.

Μέσα σε αυτό, λοιπόν, για να καλύψουμε όσο το δυνατόν περισσότερες δαπάνες και ανάγκες του κόσμου, βάλαμε και πράγματα τα οποία σε πολύ μεγάλο βαθμό καλύπτονται και από τον ΕΟΠΥΥ, δηλαδή αυτά τα οποία εσείς μου περιγράφετε, όπως ας πούμε, η ψηφιακή προσβασιμότητα, σε μεγάλο βαθμό καλύπτονται και από τον ΕΟΠΥΥ. Άρα, δεν είναι απαραιτήτως στον πρωτογενή σκοπό του προγράμματος αυτού. Παρόλα αυτά, εμείς αυτό το βάλαμε γιατί ξέρουμε ότι οι ανάγκες είναι μεγάλες και δεν μπορούν να περιγραφούν μόνο σε ένα πρόγραμμα.

Άρα, ο σκοπός του προγράμματος αυτού είναι η προσβασιμότητα και οι αλλαγές που πρέπει να γίνουν μέσα στο ίδιο το κτίριο, που επί το πλείστον έχουμε ανελκυστήρες, ράμπες, γερανάκια, έχουμε ηλεκτρολογικούς πίνακες οι οποίοι πρέπει να κατέβουν από ψηλά χαμηλότερα γιατί κάποιος ο οποίος είναι σε αμαξίδιο δεν μπορεί να ανάψει τον θερμοσίφωνο για παράδειγμα, έχουμε ρολά τα οποία από χειροκίνητα πρέπει να γίνουν ηλεκτρικά. Τέτοιες είναι οι αλλαγές για τις οποίες έχει σχεδιαστεί το πρόγραμμα αυτό, αλλά λέω συνάμα βάζαμε και άλλα πράγματα μέσα, τα οποία επί το πλείστον καλύπτει ο ΕΟΠΥΥ.

Για να εξυπηρετήσουμε, λοιπόν, τους συμπολίτες μας και να ξέρουμε ότι αυτό το πράγμα λειτουργεί -και το βλέπουμε ότι λειτουργεί γιατί είμαστε ήδη στην δεύτερη φάση, έχουμε τις διπλές αιτήσεις από αυτές που περιμέναμε- έχουμε διπλασιάσει τον προϋπολογισμό και ψάχνουμε και παραπάνω ευρωπαϊκά κονδύλια.

Το καταλαβαίνω αυτό που λέτε, αλλά αυτή τη στιγμή, πρώτον, δεν είναι μια δαπάνη η οποία δεν καλύπτεται και, δεύτερον, δεν είναι μια περιπτωσιολογία η οποία φαίνεται να αφορά σε ιδιαίτερα πολύ κόσμο, ο όποιος δεν μας έχει έρθει αυτή τη στιγμή στο Υπουργείο να μας ζητήσει κάτι τέτοιο.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Δεν θα συζητηθεί κατόπιν συνεννόησης η τέταρτη με αριθμό 1417/29-9-2025 επίκαιρη ερώτηση δεύτερου κύκλου του Βουλευτή Α΄ Αθηνών της Κοινοβουλευτικής Ομάδας «ΝΕΑ ΑΡΙΣΤΕΡΑ» κ. Αθανασίου (Νάσου) Ηλιόπουλου προς τον Υπουργό Περιβάλλοντος και Ενέργειας με θέμα: «Νέο σχέδιο για τον χώρο της ΔΕΘ και αλλαγή διοικητικής δομής της ΔΕΘ ΑΕ - ζητήματα τεκμηρίωσης, σχεδιασμού και συμμετοχής των φορέων της πόλης».

Δεν θα συζητηθεί λόγω κωλύματος του Βουλευτή η τέταρτη με αριθμό 1419/29-9-2025 επίκαιρη ερώτηση πρώτου κύκλου του Βουλευτή Ηρακλείου της Κοινοβουλευτικής Ομάδας «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κ. Εμμανουήλ Συντυχάκη προς τον Υπουργό Αγροτικής Ανάπτυξης και Τροφίμων με θέμα: «Η μη εφαρμογή του προγράμματος δακοκτονίας στην Κρήτη συνεπάγεται τον κίνδυνο μιας νέας καταστροφής της ελαιοπαραγωγής».

Δεν θα συζητηθεί λόγω κωλύματος της Βουλευτού η τρίτη με αριθμό 1420/29-9-2025 επίκαιρη ερώτηση δεύτερου κύκλου της Βουλευτού Β2’ Δυτικού Τομέα Αθηνών της Κοινοβουλευτικής Ομάδας «ΚΟΜΜΟΥΝΙΣΤΙΚΟ ΚΟΜΜΑ ΕΛΛΑΔΑΣ» κυρίας Παρασκευής Δάγκα προς τον Υπουργό Υγείας με θέμα: «Να ανακληθεί η μετακίνηση της συνδικαλίστριας στον Εθνικό Οργανισμό Πρόληψης και Αντιμετώπισης Εξαρτήσεων (Ε.Ο.Π.Α.Ε.)».

Δεν θα συζητηθεί λόγω κωλύματος της Βουλευτού η πρώτη με αριθμό 7234/2-7-2025 ερώτηση του κύκλου αναφορών και ερωτήσεων της Βουλευτού Β3΄ Νοτίου Τομέα Αθηνών της Κοινοβουλευτικής Ομάδας «ΝΕΑ ΑΡΙΣΤΕΡΑ» κυρίας Θεανώς Φωτίου προς την Υπουργό Εργασίας και Κοινωνικής Ασφάλισης με θέμα: «Να ακυρωθεί η αγορά κτιρίου στέγασης της Διοίκησης της ΔΥΠΑ διότι πρόκειται για αδικαιολόγητη και περιττή σπατάλη των πόρων του Ταμείου Ανάκαμψης, το δε συγκεκριμένο κτίριο είναι ακατάλληλο και επικίνδυνο».

Τέλος, δεν θα συζητηθεί λόγω κωλύματος της Βουλευτού η έκτη με αριθμό 1392/22-9-2025 επίκαιρη ερώτηση πρώτου κύκλου της Βουλευτού Β3΄ Νοτίου Τομέα Αθηνών της Κοινοβουλευτικής Ομάδας «ΝΕΑ ΑΡΙΣΤΕΡΑ» κυρίας Θεανώς Φωτίου προς την Υπουργό Κοινωνικής Συνοχής και Οικογένειας με θέμα: «Να ανεγερθούν στα μεγάλα ελεύθερα οικόπεδα του οικισμού του Ολυμπιακού Χωριού κοινωνικές κατοικίες και όχι να δοθούν σε μεγαλοεπενδυτές για MALL υπερτοπικού χαρακτήρα».

Θα κάνω και δύο ανακοινώσεις προς το Σώμα.

Η Ειδική Μόνιμη Επιτροπή Κοινοβουλευτικής Δεοντολογίας καταθέτει τις Εκθέσεις της στις αιτήσεις της Εισαγγελικής Αρχής για τη χορήγηση άδειας άσκησης ποινικής δίωξης κατά Βουλευτών.

Οι Υπουργοί Παιδείας Θρησκευμάτων και Αθλητισμού, Εθνικής Οικονομίας και Οικονομικών, Εθνικής Άμυνας, Εσωτερικών, Προστασίας του Πολίτη, Υποδομών και Μεταφορών, Περιβάλλοντος και Ενέργειας, Ανάπτυξης, Εργασίας και Κοινωνικής Ασφάλισης, Δικαιοσύνης, Μετανάστευσης και Ασύλου, Αγροτικής Ανάπτυξης και Τροφίμων, Τουρισμού, Ψηφιακής Διακυβέρνησης, Κλιματικής Κρίσης και Πολιτικής Προστασίας και Επικρατείας, καθώς και Αναπληρωτές Υπουργοί Εθνικής Οικονομίας και Οικονομικών και Παιδείας, Θρησκευμάτων και Αθλητισμού, κατέθεσαν στις 29-9-2025 σχέδιο νόμου: «Σύσταση Ακαδημιών Επαγγελματικής Κατάρτισης – Ένταξη των Ακαδημιών στο Εθνικό Σύστημα Επαγγελματικής Εκπαίδευσης και Κατάρτισης και άλλα θέματα επαγγελματικής κατάρτισης».

Παραπέμπεται στην αρμόδια Διαρκή Επιτροπή.

Κυρίες και κύριοι συνάδελφοι, ολοκληρώθηκε η συζήτηση των επίκαιρων ερωτήσεων.

Δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Με τη συναίνεση του Σώματος και ώρα 12.34΄ λύεται η συνεδρίαση για αύριο, ημέρα Πέμπτη 2 Οκτωβρίου 2025 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που σας έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**